B. Hithaadhooge dhiriulhun!\nހިސާބު ޓީޗަރ މުޙައްމަދު ނައުފަލު ކުޅުއްވަނީ. ފޮޓޯ- މުޙައްމަދު ނައުފަލު\nހިތާދޫ އޮންލައިން | 05 ޖޫން 2020\nބ. ހިތާދޫ އަކީ މާލެއިން އުތުރުން ގާތްގަނޑަކަށް 98 ކިލޯމީޓަރު ދުރުގައި އޮންނަ ކުޑަރަށެކެވެ. 1989 ވަނަ އަހަރު، މިރަށުގެ އާބާދީއަކި ގާތްގަނޑަކަށް 900 އެވެ. އޭރު މިރަށަކީ އިންސާނުން ދިރިއުޅުމަށް ބޭނުންވާ އެންމެ އަސާސީ ވަސީލަތްތައްވެސް ފުރިހަމަވެފައި ނެތް ރަށެކެވެ. މިގޮތުން ސާފު ބޯފެނާއި، ފާޚާނާ ކުރުމުގެ ނިޒާމާއި، ދަތުރުފަތުރުގެ ނިޒާމް ގާއިމްވެފައި ނެތްކަން ފާހަގަ ކުރެވެއެވެ. އަދި މުވާސަލާތީ ވަސީލަތްވެސް ގާއިމްވެފައި ނެތްމެއެވެ. 1970 ގެ އަހަރުތަކުގައި، މިރަށުގެ ދަރިއެއް ކަމުގައިވާ ހުސައިން ޔޫސުފް ކަނޑު ބޯޓެއްގައި އިންޑިއާއަށް ދަތުރެއް ކުރިއެވެ. މި ދަތުރުގެ ބޭނުމަކީ މަތީ ތަޢުލީމު ޙާސިލް ކުރުމެވެ. މިގޮތުން، އިންޑިއާގައި ދުވަސް ކޮޅެއް ހޭދަކުރުމަށްފަހު ސަޢޫދީ ޢަރަބިއްޔާއަށްގޮސް އިސްލާމީ ތަޢުލީމު ޙާސިލް ކުރުމުގެ ފުރުސަތު ތަނަވަސް ވިއެވެ. މަދީނާއިން ތަޢުލީމު ހާސިލްކުރެއްވުމަށް ފަހު ޝެއިޚް ހުސެއިން ޔޫސުފް އެނބުރި ރަށަށް ވަޑައިގެންނެވިއެވެ. އަދި ރަށުގެ ވަރަށް ގިނަ ދަރީންނަށް ޕާކިސްތާނު އަދި ސަޢޫދީޢަރަބިއްޔާއިން މަތީ ތަޢުލީމު ޙާސިލްކުރުމުގެ ފުރުސަތު ހޯއްދަވައި ދެއްވިއެވެ. މީގެ ތެރޭގައި ހުސެއިން ޔޫސުފްގެ4ކޮށްކޮއިންވެސް ހިމެނެއެވެ.\nރަށުގެ ދަރީންނަށް ތަޢުލީމް ފޯރުކޮށްދިނުމަށް ޝެއިޚް ހުސެއިންގެ ހިތްޕުޅުގައި އޮތް ޝައުގެއްގެ ނަތީޖާއަކަށް ވެގެން ދިޔައީ، 1989 ވަނަ އަހަރު މަދްރަސަތުއްނަޙްޟާގެ (ފަހުން އުއްމުލް ޤުރާ ސެކަންޑަރީ ސްކޫލް) ނަމުގައި ޢަރަބި އިސްލާމީ ތަޢުލީމުގެ އިތުރުން މިޒަމާނުގެ ތަޢުލީމު ދޭ މަދަރުސާއެއް ޤާއިމް ކުރުމެވެ. ޢަރަބި އިސްލާމީ މާއްދާތައް ކިޔަވައިދިނުމަށް ބޭނުންވާ ޓީޗަރުން ތަމްރީނު ކުރެވިފައިވުން ވެގެން ދިޔައީ މި ސްކޫލް ބިނާކުރުމުގައި ޝެއިޚް ހުސެއިންއަށް ލިބިލެއްވި އެންމެ ބޮޑު ހިތްހަމަ ޖެހުމަށެވެ. ނަމަވެސް ނުހަނު ބޮޑު ގޮންޖެހުމަކާއި ކުރިމަތިވިއެވެ. އެއީ އިނގިރޭސި ބަސް، ހިސާބު،އަދި ސައިންސް ފަދަ މާއްދާތައް ކިޔަވައިދެއްވާނެ ޓީޗަރުން ހޯދުމެވެ. މި ކަމަށް ޙައްލެއް ހޯއްދެވުމުގެ ބޭނުމުގައި 1989 ގައި ޝެއިޚް ހުސެއިން ސްރީލަންކާއަށް ދަތުރެއް ކުރެއްވިއެވެ. ނަމަވެސް، ގިނަ ޓީޗަރުން ދިވެހިރާއްޖޭގެ ރަށަކަށް ދިއުމަށް ޖެހިލުންވިއެވެ.\nއަޅުގަނޑަށް ޝެއިޚުއާ ބައްދަލުކުރުމުގެ ފުރުސަތު ލިބުނެވެ. ޝެއިޚުގެ ވާހަކައިގައި، ހިތާދޫގެ މަޢުލޫމާތާއި، މި ސްކޫލާމެދު ޝެއިޚުގެ ހިތުގައި އޮތް ތަސައްވަރު ހާމަކޮށްދެއްވިއެވެ. ޝެއިޚުގެ ވާހަކަފުޅަށްފަހު މިރަށުގައި މަސައްކަތް ކޮށްލުމުގެ ޝަޢުޤުވެރިކަން އުފެދުނުވެ. ނަމަވެސް މި ކަހަލަ ރަށަކަށް އެކަނި މާއެކަނި ދިއުމަކީ ޖެހިލުންވާ ކަމަކަށްވާތީވެ، ހަމަ އެވަގުތު އަޅުގަނޑުގެ އެންމެ ގާތް އަޚު އާޒާދާއި މަޝްވަރާ ކުރީމެވެ. އަޅުގަނޑުގެ ވާހަކައަށް ފަހު، އަޅުގަނޑާއެކު މި ރަށަށް އައުމަށް ޝަރުތަކާއެކު އާޒާދު އެއްބަސް ވިއެވެ. އެއީ، އަޅުގަނޑުމެންގެ އަނބި ދަރީން ގޮވައިގެން ދެވޭނެ އިންތިޒާމު ހަމަޖެހުމެވެ. މި ޝަރުތާއެކު އަޅުގަނޑުމެން ޝެއިޚަށް ހުށައެޅުމުން ހަމަ ވަގުތުން އެއްބަސްވެލެއްވިއެވެ.\n1989 ގެ ފެބްރުއަރީ މަހުގެ ދުވަހެއްގެ ހެނދުނުގެ ވަގުތެއްގައި އިންޖީނު ދޯންޏެއްގައި މާލެއިން ހިތާދޫއަށް ދިއުމަށް ދަތުރު ފެށީމެވެ. ގާތްގަނޑަކަށް9ގަޑިއިރުގެ ދިގު ދަތުރަކަށް ފަހު ހިތާދުއަށް ލެފުނެވެ. އަޅުގަނޑުމެން ދަތުރުކުރި ބޯޓަކީ ބޮޑު ބޯޓެއްކަމުން ރަށަށް ފޭބުމަށްޓަކކައި ކުޑަ މަސްދޯންޏަކަށް އަރަން ޖެހުނެވެ. (އޭރު ހިތާދޫ ގައި ހާބަރެއް/ޖެޓީ އެއް ނޯވެއެވެ.) މިއީ އެހާތަނަށް ހަޔާތުގައިވެސް ކުރި ފުރަތަމަ ކަނޑު ދަތުރުކަމުން ދަތުރު ވަރުބަލިކަން ނުހަނު ބޮޑުވިއެވެ. ނަމަވެސް، އަޅުގަނޑުމެންނަށް މަރުޙަބާ ކިޔުމަށް ރަށުގެ ކުދި ބޮޑު އެނންމެން ޖަމާވެފައިވާ މަންޒަރު ފެނުމާއެކު ހިތައް ލިބުނު ފިނިކަމުގެ ސަބަބުން ދަތުރު ވަރުބަލިކަން މުޅިން ފިލި ކަހަލައެވެ.\nމި ރަށުގެ ރައްޔިތުންނަކީ ވަރަށް އާދަޔާ ޚިލާފު ބައެކެވެ. އެމީހުން އަޅުގަނޑުމެންގެ ދަރީންގެ ކަންކަން ބަލައިދިނެވެ. އަޅުގަނޑުމެންގެ ގޭތެރޭގެ މަސައްކަތް ތަކުގެއި އިންތިހާއަށް އެހީތެރިވެދިނެވެ. ރަށުގެ މަސް ދޯނިތައް މަހުން ލެފުމާއެކު އަޅުގަނޑުމެން ދޯނި ދޮށަށް ގޮސް ބޭނުން މަހެއް ނެގުމަށް ދަޢުވަތު ލިބުނެވެ. މިގޮތުގައި3އަހަރު ވޭތުވުމަށް ފަހު އަޅުގަނޑުމެންގެ އަނބިދަރީން މިރަށް ދޫކޮށް ދިޔައީ ދާހިތްވެގެންނެއް ނޫނެވެ. ނަމަވެސް، ދަރީންގެ ތަޢުލީމު ކުރިއަށް ގެންދިއުމަށްޓައެވެ.\nހިތާދޫ ގައި އަޅުގަނޑު 11 އަހަރު މަސައްކަތް ކުރީމެވެ. އެދުވަސްވަރު ކައިރި ރަށްރަށުންނާއި ބައެއް ދުރު ހިސާބުތަކުންވެސް ތަޢުލީމު ޙާސިލްކުރުމަށް މި ރަށަށް ދަރިވަރުން އައިސް އުޅުނެވެ. މިފަދަ ދަރިވަރުންގެ ބެލެނިވެރިން ރަށްރަށުން ހިތާދޫ އަށް ކުރާ ޒިޔާރަތް ތަކުގައި އަޅުގަނޑުމެންނަށް ހަދިޔާ ބަދިޔާ ގެނަސްދެއެވެ. އަހަރަކަށް ފަހު އަހަރެއް މި ސްކޫލުން ނެރެމުން ދާ ނަތީޖާ ދިޔައީ ކުރިއަރަމުންނެވެ. އަދި ދަރިވަރުންގެ އަދަދާއި ޓީޗަރުންގެ އަދަދު ދިޔައީ އިތުރުވަމުންނެވެ. މިގޮތުން ތަފާތު އިތުރު މާއްދާތައް ތަޢާރަފު ކުރެވި، އިންޑިޔާ އަދި ލަންކާއިން ޓީޗަރުން ރިކްރޫޓް ކުރެވުނެވެ. ލަންޑަން ޖީ.ސީ.އީ އޯލެވެލް ގައި ދަރިވަރުން ބައިވެރި ކުރެވި އެދެވޭ ރަނގަޅު ނަތީޖާ ތަކެއް ހާސިލް ކުރެވުނެވެ.\nމިރަށުގައި އުޅުމުގެ ތެރޭގައި ދިމާވި އެއް ގޮންޖެހުމަކީ ދިވެހި ބަސް ނޭނގުމުގެ ސަބަބުން މުޢާމަލާތު ކުރުމުގައި ދިމާވި ދަތިކަމެވެ. ނަމަވެސް، ވަރަށް ކުޑަ ދުވަސްކޮޅެއްގެ ތެރޭގައި އަޅުގަނޑުމެން ދިވެހި ބަހުން މުޢާމަލާތު ކުރަން ދަސްކުރީމެވެ.\nކުރިންވެސް ފާހަގަކުރި ފަދައިން މިރަށުގެ މީހުން އަޅުގަނޑުމެންނާމެދު ދެކުނީ ވަރަށް ގާތް ބައެއްގެ ގޮތުގައެވެ. މިގޮތުން، އެމީހުން ރާވާ މަސްދަތުރު ތަކުގައާއި ޕިކުނިކު ދަތުރު ތަކުގައި އަޅުގަނޑުމެން ބައިވެރި ކުރެއެވެ. މިކަން ކަމުގެ ސަބަބުން، އާއިލާއާއި ދުރުގައި ހުންނަން ޖެހުނެއް ކަމަކު އެކަނިވެރިކަން އިހުސާސެއް ނުވެއެވެ.\n2000 ވަނަ އަހަރު އަޅުގަނޑުގެ މަންމަ ނިޔާވިއެވެ. ނަމަވެސް މަންމަގެ ޖަނާޒާގައި ބައިވެރި ވުމުގެ ފުރުސަތެއް އަޅުގަނޑަކަށް ނުލިބުނެވެ. މީ ނުހަނު ފުން ހިތާމައެއް ލިބުނު ކަމެކެވެ. އެހެން ކަމުން ލިބުނު ފުރުސަތެއްގައި ހަމަ އެ އަހަރު އަމީނިއްޔާ ސުކޫލަށް (މާލެއަށް) ބަދަލުވީމެވެ.\nމީގެ2ދުވަސް ކުރިން އަޅުގަނޑުމެންގެ އިޙްތިރާމް ލިބިފައިވާ ޝެއިޚް ހުސެއިން ޔޫސުފް ނިޔާވި ޚަބަރު އަޅުގަނޑު އެހީ ނުހަނު ފުން ހިތާމަޔާ އެކުގައެވެ. މާތް ﷲ ޝެއިޚުގެ ފުރާނަފުޅަށް ހެޔު ރަޙުމަތް ލައްވައި ސުވަރުގޭގެ އެންމެ މަތިވެރި ނިޢުމަތް މިންވަރު ކުރައްވާށިއެވެ. އާމީން!\nޝެއިޚް ގެ މަރާއެކު އަޅުގަނޑުގެ ހަނދާނުގެ ސޮފްޙާތަކުން ދަތުރުކުރެވުނީ މި ހިތްގައި ހިތަދޫގައި އަޅުގަނޑު ހޭދަކުރި 11 އަހަރުގެ ތެރެއަށެވެ.\nނޯޓު: މިއީ 2020 ވަނަ އަހަރުގެ މޭ މަހުގެ 11 ވަނަ ދުވަހު ނައުފަލް ޓީޗަރު ކުރެއްވިޕޯސްޓެއްގެ ދިވެހި ތަރުޖަމާއެވެ. މި ތަރުޖަމާ ތައްޔާރު ކުރިވެފައި ވަނީ ޓީޗަރުގެ އެދިލެއްވުމުގެ މަތިން ބ. ހިތާދޫ ވާދީ ޢަބްދުލް ހަފީޒު ޚާލިދެވެ.\nމާތް ﷲ ނައުފަލް ޓީޗަރަށް ހެޔޮ ޖަޒާދެއްވާށި! އާމީން..


Alhaalaane Ehves Meehe 80 Kudhinge "Bappa Akah" Muhammad - Vaguthu\nއަޅާލާނެ އެއްވެސް މީހެއް ނެތް 80 ކުދިންގެ ބައްޕައަކަށް މުހައްމަދު\nލީބިޔާއިން އެމެރިކާއަށް ހިޖުރަކޮށްފައިވާ މުހައްމަދު ބަޒީކުއަކީ 80 އަށްވުރެ ގިނަ ކުދިންގެ ބައްޕައެވެ. ނަމަވެސް މި ކުދިންނަކީ މުހައްމަދުގެ އަމިއްލަ ދަރިންނެއް ނޫނެވެ. މިއީ ދާއިމީ ބައްޔަށް ފަރުވާ ކުރަން ޖެހިފައިވާ، އާއިލާއިން ހޮސްޕިޓަލަށް ދޫކޮށްލާފައިވާ ކުދިންނެވެ.\nމީގެތެރެއިން ގިނަ ކުދިންނަކީ ހަފުތާއެއް ނުވަތަ ދެ ހަފުތާވެފައިވާ ކުދިންނެވެ. މި ކުދިންނަކީ ކުޑަ ދުވަސްކޮޅެއްގެ މެހެމާނެއްކަން އެނގުމުން އާއިލާތަކުން ގިނަ ކުދިން ދޫކޮށްލާފައިވަނީ ކުދިންނަށް ނަން ވެސް ނުކިޔާއެވެ.\nއާއިލާތަކުން މިފަދަ ކުދިން ދޫކޮށްލާފައިވަނީ އޭގެތެރެއިން ގިނަ ބެލެނިވެރިންނަކީ މަސްތުވާ ތަކެތީގެ ވަބާގައި ޖެހިފައިވާ ނުވަތަ ގެވެށި އަނިޔާގެ ޝިކާރައަކަށްވެފައިވާ ނުވަތަ އެކުދިންގެ ބައްޔަށް ބޭސް ކުރެވޭނެ ފަދަ ތަނަވަސް ކަމެއް ނެތް މީހުން ކަމަށް ވުމުންނެވެ.\nކެންސަރު ބައްޔާއި ދެކޮޅަށް ހަނގުރާމަކޮށް ރަނގަޅުވެފައިވާ މުހައްމަދު މިފަދަ ކުދިންނަށް އެހީތެރިވަނީ އެކުދިން މަރުވާއިރު އާއިލާއެއް ނެތުމުގެ ދެރައާއި އެފަދަ ކުދިންގެ އެކަނިވެރިކަމުން ދުރުކޮށްދިނުމަށެވެ. އެއީ ހުދު މުހައްމަދަކީ ވެސް އެ ދުވަސްތައް ތަހައްމަލު ކޮށްފައިވާ މީހަކަށް ވާތީއެވެ.\nއެހެންކަމުން މުހައްމަދު ނިންމީ އެ ހުރިހާ ކުދިން އެޑޮޕްޓް ކުރުމަށެވެ. މިފަދަ ހުރިހާ ކުދިންގެ ބައްޕަ ކަމުގައި މުހައްމަދުވިއެވެ. އަދި ނަން ނުކިޔާ ކުދިންނަށް ނަން ކިޔާފައިވެއެވެ. މީގެއިތުރުން މި ކުދިންނަށް ކާނާއާއި ކުޅޭއެއްޗެއްސާއި ބޭސް ފަދަ މުހިންމު އެތައް އެއްޗެއް ހޯދައި އެކުދިންނަށް ޚިދުމަތް ކޮށްދެއެވެ.\nފުރިހަމަ ސިއްހަތެއްގައި ހުންނަ ކުއްޖަކަށް ވުރެ މިފަދަ ކުދިންނަށް ބޭނުންވާ އަޅާލުމާއި ލޯތްބާއި ބޭސް ފަރުވާއަށް ކުރަން ޖެހޭ ޚަރަދު ކިތައްމެ ބޮޑު ނަމަވެސް މުހައްމަދުގެ މި މަސައްކަތަށް ހުއްޓުމެއް ނެތެވެ. މުހައްމަދު މި ދައްކައިދެނީ އިންސާނިތަޔުކަމުގެ ނަމޫނާއެކެވެ.\nމެއި 2, 2021 12:45


REPORT: Tourism dheli copy felaalumun nukunna kula!\nލަންޑަން 7، ނޮވެމްބަރު 2018 ޑަބްލިއުޓީއެމް ފެއާގެ ރާއްޖޭގެ ސްޓޯލުގައި ބަހަން ބަހައްޓާފައި ހުރި "ވިޒިޓް މޯލްޑިވްސް" ކޮތަޅުތަކެއް -- ފޮޓޯ: އަވަސް އާކައިވް\nސަރުކާރުން ދަނީ އަންނަ ޖުލައި މަހު ޓޫރިޒަމް ހުޅުވާލަން ތައްޔާރު ވަމުންނެވެ. ކޮވިޑް-19 އަށްފަހު "ނިއުނޯމަލް" ގައި ޓޫރިޒަމް ހުޅުވާލުމުގައި އަމަލު ކުރާނެ އުސޫލެއްގެ ދެލިކޮޕީއެއް މިހާރު ވަނީ ޓޫރިޒަމް ސިނާއަތުގެ ހިއްސާދާރުންގެ ހިޔާލަށް ހުށަހަޅާފަ އެވެ. އެކުލަވައިލި ދެލިކޮޕީގައި ކަންބޮޑުވާ ގިނަ ކަންތައްތަކެއް ހުރި ކަމަށް އެ ދާއިރާގައި މަސައްކަތް ކުރާ ގިނަ ފަރާތްތަކުން މިހާރުވެސް ދަނީ ބުނަމުންނެވެ.\nއަދި ރާއްޖޭގެ ޓޫރިޒަމް ކުންފުނިތައް ތަމްސީލް ކުރާ އެންމެ ބޮޑު ޖަމިއްޔާ ކަމަށްވާ، މޯލްޑިވްސް އެސޯސިއޭޝަން އޮފް ޓްރެވަލް އެޖެންޓްސް އެންޑް ޓުއާ އޮޕަރޭޓާސް (މަޓާޓޯ) އިން ބުނެފައިވާ ގޮތުގައި އެ ދެލިކޮޕީ ނުވަތަ ޑްރާފްޓް އެކުލަވާލުގައި އެ ޖަމިއްޔާގެ އެއްވެސް ބަހެއް ހޯދަފައެއް ނުވެ އެވެ.\nދެލިކޮޕީގައި ހުރި ގިނަ ކަންތައްތަކަކީ އެއްގޮތަކަށް ވެސް ސިނާއަތަށް ކުރެވޭނެ އަދި އުފުލޭނެ ބުރައެއް ނޫން ކަމަށް އެ ސިނާއަތުގައި މަސައްކަތް ކުރާ ބައެއް ފަރާތް ތަކުން ބުނަމުން އެބަދެ އެވެ. އެ މީހުން ބުނާ ގޮތުގައި ސަރުކާރުން ނެރުނު ދެލިކޮޕީއަކީ ރާއްޖެ ފަދަ ބައި ގަރުނުގެ ވާން ކައިރިވެފައިވާ ޓޫރިޒަމްގެ ބޮޑު ބްރޭންޑަކުން ނެރޭނެ "ލަދުވެތި" ލިއުމެކެވެ.\nއެހެން ކަމުން "ނިއު ނޯމަލް" އަކަށް ރާއްޖޭގެ ޓޫރިޒަމް ޖުލައިގައި ދާއިރު އެ ހާލަތުގައި ރާއްޖެއަށް ޓޫރިސްޓުން ގެންނަ ތައްޔާރުވެ އެކުލަވައިލާ މި ގައިޑްލަންގެ ފުރަތަމަ ދެލިކޮޕީ ބަލައިލަން ޖެހެެ އެވެ. ރަނގަޅަށް ބަލާލައި "ފެލާލުމުން" ނުކުންނަނީ ކޮން ކުލަތަކެއްތޯ ބަލައިލާން ވެސް ޖެހެ އެވެ.\n"އަޅުގަނޑު ހަމަ ހައިރާންވެފަ މިހުރީ މި ގައިޑްލައިންގެ، ޑްރާފްޓުގައި އެބައިން ރިސޯޓް އަލުން ހުޅުވަން ލައިސަންސްގެ ގޮތުގައި 50،000 ޑޮލަރު ނަގަން. ހަމަ ހިތަށް އަރަނީ މީގައި މި ހުރި އަދަދުތަކަކީ ކިހިނެއް ނެރުނު އެއްޗެއް ތޯ؟ މިއީ ކޮން ބަޔަކު ކުރި ކަމެއްތޯ ވެސް މިއީ ހަމަ އޮތް ސުވާލެއް؟." ރާއްޖޭގެ ޓޫރިޒަމް ކުންފުންޏެއް ކަމަށްވާ ތްރީއޭގެ އެއް ޑިރެކްޓަރު ކަމަށްވާ، މޫސާ ޝިޔާމް ވިދާޅުވި އެވެ.\nލަންޑަންގައި ބޭއްވި ޑަބްލިއުޓީއެމްގައި ތްރީއޭގެ ޑިރެކްޓަރު މޫސާ ޝިޔާމް އަވަސް އިންޓަވިއު ދެއްވަނީ -- ފޮޓޯ: އަވަސް އާކައިވް\nރާއްޖެ އަލުން ޓޫރިޒަމް ހުޅުވާލަން ގައިޑްލައިނެއް ތައްޔާރު ކުރަމުންދާއިރު އެހެން ގައުމުތަކުން ވެސް ވަނީ ޓޫރިޒަމް ހުޅުވާލަން މިފަދަ ގައިޑްލައިންތަކުގެ ޑްރާފްޓްތައް ތައްޔާރުކޮށްފަ އެވެ. އެ ގައުމުތަކުން ވެސް ހިޔާލު ހޯދަން ގައިޑްލައިން ފުރަތަމަ ދޫކޮށްލީ އިންޑަސްޓްރީ އަށެވެ.\nއަވަށްޓެރި ސްރީލަންކާގެ "ޓޫރިޒަމް ނިއު ނޯމަލް" ގައި ހުޅުވާލުމަށް އާއްމު ކޮށްފައިވާ ގައިޑްލައިންގެ ކޮޕީއެއް ވަނީ އަވަސް އޮންލައިނަށް ލިބިފަ އެވެ. އެ ގައިޑްލައިންނާއި ރާއްޖޭން ނެރެފައިވާ ގައިޑްލައިންއާ އަޅުވާ ބައިލާއިރު އެނގެނީ ރާއްޖޭން މިކަން ކޮށްފައިވަނީ "އަމާބުނީތީ ފަރަށްދާ" ހެން އަދި "ބުނީތީ ވަލަށް ދާ" ހެން ހަމަ ތިބެލާފައި އެއްޗެއް ލިޔާ އުސޫލުން ކަމެވެ.\nއެންމެ ރަނގަޅެވެ؛ ރާއްޖެއާ ޓޫރިޒަމާ އަޅާ ނުކިޔާނީ އެވެ. އެކަމަކު ގައިޑްލައިނެއްގައި ކަވަރު ކުރަން ޖެހޭ ގިނަ ބައި ތަކެއް ރާއްޖޭން ނެރެފައިވާ ޑްރާފްޓުގައި ނެތެވެ. ޓޫރިޒަމް ސިނާއަތުގެ އެންމެ އިސް ބައެއް ބޭފުޅުން އެ ޑްރާފްޓާ މެދު ދެކޭ ގޮތް ސިފަކޮށް ދެއްވާން ވާހަކަފުޅު ދެއްކެވުމުގެ ބަދަލުގައި ޖައްސަވައިލައްވަނީ ހިނިގަނޑެކެވެ.\n"މިއީ ހަމަ ކަމަކަށް ކަމެއް ކުރަން ވެގެން ނެރެފައިވާ ތާކުންތާކު ނުޖެހޭ އެއްޗެއް،" ޓޫރިޒަމްގައި ވަރަށް ބޮޑު ވިޔަފާރިވެރިޔަކު ކުރުކުރުކޮށް ވިދާޅުވި އެވެ.\n"މި ޑްރާފްޓް ބަލާފައި ރާއްޖެއަށް ޓޫރިސްޓުން ގެންނަ ބޭރުގެ އެއާލައިނެއްގެ މެނޭޖަރަކު އަޅުގަނޑު ގާތުގައި ވިދާޅުވި މިއީހޭ ރާއްޖޭގެ ވިސްނުމަކީ. އޭނާ މި ޑްރާފްޓް ހިފައިގެން އިންނެވީ ސޯފާގައި ބައި ގަޑިއިރު... ވިދާޅުވާނެ އެއްޗެއް ނޭނގިފަ،" ރާއްޖޭގައި ގިނަ ރިސޯޓުތަކެއް ހިންގާ ރިސޯޓު އޯނަރަކު ވިދާޅުވި އެވެ.\nރިސޯޓު އޯނަރުންގެ ކަންބޮޑުވުންތައް ބޮޑު\nދެލިކޮޕީގައިވާ ގޮތުން ރިސޯޓު ހުޅުވާއިރު ލާޒިމް ކުރާ ކަންތައް ތަކެއް ހުރެ އެވެ. ރައްކާތެރިކަމުގެ ގޮތުން ގިނަ ފިޔަވަޅު ތަކެއް އަޅަން ޖެހެ އެވެ. ރިސޯޓެއް މި ހާލަތުގައި ހުޅުވަން ލައިސަންސް ދެވޭނީ 50،000 ޑޮލަރުގެ ފީއެއް ދައްކާފަ އެވެ. އަނެއް ކަމަކީ ރިސޯޓްގެ ރެޖިސްޓާޑް ރޫމްތަކުގެ 10 ޕަސެންޓް "އައިސޮލޭޝަނަށް" އަށް ހާއްސަ ކުރަން ޖެހެ އެވެ.\nއަދި ރިސޯޓްގައި މަސައްކަތް ކުރާ މުވައްޒަފުންގެ ތެރެއިން 10 ޕަސެންޓް މީހުން އެއް ފަހަރާ ކަރަންޓީނު ކުރަން ޖެހުނަސް އެކަން ކުރެވޭނެ ވަސީލަތްތައް ރިސޯޓްގައި ގާއިމްކޮށްފައި ބަހައްޓަން ލާޒިމް ކުރެ އެވެ. ދެލިކޮޕީ ގައިޑްލައިންގައި އޮތް ގޮތަށް އުސޫލު ހަދައި ނެރެފި ނަމަ 50 ރިސޯޓު އަލުން މި ވަގުތަށް ހުޅުވިއަސް ސަރުކާރަށް އާމްދަނީގެ ގޮތުގައި "ވަން ޓައިމް ޕޭމަންޓް" ގެ ގޮތުގައިި 2.5 މިލިއަން ޑޮލަރު ލިބޭނެ އެވެ.\nރާއްޖޭގެ ރިސޯޓު ތަކެއް ހިންގާ ރިސޯޓު އޯނަރަކު ވިދާޅުވި ގޮތުގައި ރާއްޖޭގެ ހުރިހާ ރިސޯޓަކީ އެއް ވަރެއްގެ އެއް ސައިޒެއްގެ ތަންތަނެއް ނޫނެވެ. އެހެންކަމުން ސްޓާފުންނަށް ވަކިން އައިސޮލޭޝަން ކޮޓަރި ތަކެއް ބަހައްޓައި ޓޫރިސްޓުންނަށް ވަކި އަދަދެއްގެ ބަހައްޓަން ދަތިވާނެ އެވެ. އަދި ވަކިން ކޮންމެ ރިސޯޓެއްގައި ޑޮކްޓަރަކާއި ނަރުހެއް ހޯދުމަކީ ވެސް މިހާރު ދުނިޔޭގެ ހާލަތަށް ބަލާއިރު ދަތިކަމަށް ވާނެ އެވެ. ބަދަލުގައި ރިސޯޓުތަކާ ކައިރި ހިސާބުތަކުގައި ހުންނަ ރަށްރަށުގެ ފެސިލިޓީތައް ސަރުކާރުން ވަރުގަދަ ކުރުން މުހިންމު ކަމަށް އޭނާ ދެކެވައިގަނެ އެވެ.\nއޭނާ ވިދާޅުވި ގޮތުގައި ސަރުކާރުން ނެރުނު ދެލިކޮޕީ ކިޔާލުމުން ސިފަވަނީ "ހެލްތު މެޝާސް" ތަކެއް ނަގަން ވެގެން ހަދާފައިވާ އެއްޗަކަށް ވުރެ ބޮޑަށް އެއްފަހަރާ ފައިސާގަނޑެއް ހޯދަން އަޅާ "ރެވެނިއު މެޝާސް" ތަކެއް ގޮތުގަ އެވެ.\n"މިއީ މުޅި ދުނިޔެ އަށް ވެސް ދަތި ހާލަތެއް. އެހެންވެ ރިސޯޓަށް ލައިސަންސް ދޭން 50،000 ޑޮލަރު ނެގުމަކީ މި ވަގުތަށް ކުރިމަތިވާނެ ފައިނޭންޝަލް ބާޑަންއެއް އޯނަރުންނަށް ވެސް،" އޭނާ ވިދާޅުވި އެވެ\nއެހެން ރިސޯޓެއްގެ އޯނަރަކު ވިދާޅުވި ގޮތުގައި ރާއްޖޭގެ ގިނަ ރިސޯޓުތަކެއް މެނޭޖު ކުރަނީ ޔޫރަޕުގެ ކުންފުނިތަކުންނެވެ. މެނޭޖްމަންޓް ސްޓޭންޑަޑްތައް ހުންނާނީ އީޔޫގެ މިންގަންޑުތަކަށެވެ. މި ސްޓޭންޑަޑްތަކާ ސަރުކާރުން އެކުލަވާ މިންގަނޑުތައް ދިމާވެ، މެޗުވާން ޖެހޭނެ އެވެ.\n"އެއާލައިން ތަކުން ނިއު ނޯމަލްގައި ފަށާއިރު ސޭފްޓީ ގޮތުން މާބޮޑެތި ފިޔަވަޅުތައް އަޅާނެ. އެހެންވީމަ ސަރުކާރުން ނަގާ މެޝާތަކާ އެއާލައިންތަކާ ޖެހޭނެ މެޗުވާން ޖެހޭ. އަނެއް ކަމަކީ ރިސޯޓަކުން ކޮވިޑުގެ ޕޭޝަންޓެއް ފެންނަ ހިސާބުން އެ ރިސޯޓެއް ބްލެކްލިސްޓް ވާނެ. ދެން އެތަނަށް މީހަކު ގެނައުމަކީ ދަތި ކަމަށް ވާނެ. އެހެންވީމަ މިއީ އެއްގޮތަކަށް ވެސް ދެކޮޅު ޖެހޭނެ ކަމެއް ނޫން،" ރިސޯޓު އޯނަރަކު ވިދާޅުވި އެވެ.\nތްރީއޭގެ ޑިރެކްޓަރު މޫސަ ވިދާޅުވި ގޮތުގައި މިހާރު ގައިޑްލައިންގައި ހުރި ގިނަ ކަންތައް ކޮށްގެން ރާއްޖޭގެ ގިނަ ރިސޯޓުތައް ނުހުޅުވޭނެ އެވެ.\n"މިގޮތަށް މިކަން ކުރާނަމަ [ގައިޑްލައިން ޑްރާފްޓް ފައިނަލް ކޮށްފިނަމަ] އަޅުގަނޑުގެ ސަޖޭޝަނަކީ ސަރުކާރުން ރާއްޖޭގެ ވިއްސަކަށް ރިސޯޓު މި ވަގުތަށް އޯން ކުރުން. ނަގައިގެން ހަމަ އަކަށް އެޅެން ދެން ސަރުކާރުން ހިންގުން. އޭރުން ސަރުކާރުން ޕްރޮމޯޓް ވެސް ކުރާނީ. އޭރުން އެ ބޭފުޅުންގެ މުވައްޒަފުން ލައިގެން، ސަރުކާރުން ހިންގިދާނެ. އެނޫން ގޮތަކަށް އަޅުގަނޑުމެން ލެވަލްގައި ރިސޯޓު ހިންގާ ބަޔަކަށް މިކަން ކުރެވޭނެ ގޮތެއް ނުފެނޭ،" މޫސަ ވިދާޅުވި އެވެ.\nމިއީ މީހުން ގެންނަން ހެދި އެއްޗެއް ނޫން\nޓޫރިޒަމް ސިނާއަތުގައި ހިދުމަތް ކުރައްވާފައިވާ މާހިރުން ދެކެ ވަޑައިގަންނަވާ ގޮތުގައި ސަރުކާރު ގައިޑްލައިންގެ ދެލިކޮޕީއަށް ބަލާއިރު އެ އެކުލަވާލާފައި ވަނީ ހަމަ ޖެހޭ ވިސްނުމެއްގައި ނޫންކަން އެނގެ އެވެ. އަދި އެއީ ރާއްޖޭގެ ލެވެލް ނޫނެވެ،. މީގެ ސަބަބުން ޓޫރިސްޓުން އައުމުގެ ބަދަލުގައި ބާރު ލިބެނީ ޓޫރިސްޓުން ނައުމަށެވެ.\nމޯލްޑިވްސް މާކެޓިން އެންޑް ޕީއާރު (އެމްއެމްޕީއާރުސީ) ގެ މެނޭޖިން ޑިރެކްޓަރުކަން ކުރެއްވި ހާރިސް މުހައްމަދު ވިދާޅުވި ގޮތުގައި ޓޫރިޒަމް ހުޅުވާލާ ގައިޑްލައިންގެ ދެލިކޮޕީގައި މިހާރު އޮތްގޮތުން ޓޫރިސްޓުން ރާއްޖެ އަންނަން ޖެހޭ އެއްވެސް ސަބަބެއް އޭނާށް ފެނިވަޑައެއް ނުގަތެވެ.\n"ރާއްޖެ އެކަންޏެއް ނޫން ދުނިޔޭގައި އޮތީ ރާއްޖެ ފަދަ މާހައުލު އޮންނަ. ރާއްޖެވީމަ ކޮންމެހެން އަންނަން ޖެހޭ ސަބަބެއް ނެތް. ރާއްޖެ ފަދަ ވަކިން ރަށްތައް ނެތް ނަމަވެސް ޓޯރާ ބޯރާ ފަދަ ތަންތަނުގައި ރާއްޖޭގެ މާހައުލު އެބައޮތް. ފްލޯޓިން ވިލާތައް ވެސް އެބަހުރި. އެހެންވީމަ މިވަރުގެ ފީއެއް ނަގައިގެން ހިދުމަތް ނުދެވޭ ގޮތަށް އޮންނަ ނަމަ އައުމުގެ ބޭނުމަކީ ކޮބާ؟،" ގައިޑްލައިނާ ބެހޭ ގޮތުން ހާރިސް ސުވާލު އުފެއްދެވި އެވެ.\nމި އަގުތަކުގައި ޖެޓެއް، ޗާޓަރެއް ނުގެނެވޭނެ\nޓޫރިޒަމް މިނިސްޓްރީގެ މި ދެލިކޮޕީގައި ބޮޑެތި އަދަދު ތަކެއް ނަގަން ހިމަނާފައި ވެއެވެ. އެގޮތުން ޓޫރިސްޓުން ގޮވައިގެން އަންނަ ޕްރައިވެޓް ޖެޓްތަކާއި ޗާޓާރު ފްލައިޓްތައް ޖެއްސުމަށް ފީއެއްގެ ގޮތުގައި 50،000 ޑޮލަރު ނަގަން ހުށަހަޅާފައިވެ އެވެ. އަދި އަންނަ ޓޫރިސްޓުންގެ އަތުން ހާއްސަ ވިސާ ފީއެއްގެ ގޮތުގައި 100 ޑޮލަރު އަދި ކޮވިޑަށް ޓެސްޓް ކުރުމަށް ބޮލަކަށް 100 ޑޮލަރު ނަގަން ވެސް ހިމަނާފައި ވެ އެވެ. މީގެ އިތުރުން ސުޕަ ޔޮޓު ތަކުން 10،000 ޑޮލަރުގެ ފީއެއް ނަގަން ހުށަހަޅާފައިވެ އެވެ.\nޕްރައިވެޓް ޖެޓް އޮޕަރޭޓް ކުރާ ކުންފުނިތަކުން ބުނެފައިވާ ގޮތުގައި މި ވަރުގެ ބޮޑު އަދަދުތަކެއް ޖެހުމުގެ ސަބަބުން މި ސިނާއަތުގެ އަގު ވެއްޓިގެން ދާނެ އެވެ. މީގެ ސަބަބުން ރާއްޖެއިން ކޮމްޕެޓިޝަނަށް ނުކުތުމާއެކު ބްރޭންޑް ފަހަތަށް ސޮއްސައިލުމުގެ ފުރުސަތު އެބައޮތެވެ،\nއިނަ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު\nއެމެރިކާގެ ޕްރައިވެޓް ޖެޓް އޮޕަރޭޓް ކުރާ ދުނިޔޭގެ އެންމެ ބޮޑު ކުންފުނި ކަމަށްވާ ޔުނިވާސަލް އޭވިއޭޝަންގެ ހިދުމަތް ރާއްޖޭގައި ދޭ، އޭސް އޭވިއޭޝަންގެ ޑިރެކްޓަރު މުހައްމަދު ފިރާގު ވިދާޅުވި ގޮތުގައި ޓޫރިޒަމް ހުޅުވާލަން އެކުލަވާލާފައި ގައިޑްލައިންގެ ދެލިކޮޕީ ފެނިގެން ބޭރުގެ ފަރާތް ތަކުން މިހާރުވެސް ޝަކުވާ ކުރަން ފަށައިފި އެވެ.\n"ޖެޓުތައް ރާއްޖެ އައުމުން ފީތައް މި ނަގަނީ އޭރު ބުރަދަނަށް ބަލާފައި. ޖެޓުން މި އަންނަނީ ވަރަށް އެކްސްކްލޫސިވް ހިދުމަތް ތަކެއް ބޭނުންވާ ބައެއް. އެހެންވެ އެ މީހުން ސީއައިޕީ ބޭނުން ކުރާތީ ބޮލަކަށް 180 ޑޮލަރުވަރު ދައްކާނެ. ދެން އަނެއްހެން ޖެޓެއް ފުރައިގެންދާއިރު، އާއްމުކޮށް ލިބޭނީ 8،000 ޑޮލަރާއި 12،000 ޑޮލަރު ވަރު. ހަފުތާއެއްހާ ދުވަހު ރާއްޖޭގަ ތިބިއްޔާ 22،000 ޑޮލަރު ވަރު ލިބިދާނެ. އެހެންވީމަ ޖައްސާ ކޮންމެ ފަހަރަކު 50،000 ޑޮލަރު ދައްކަން ޖެހިދާނެތީ އެ މީހުން [ބޭރު ކުންފުނި] އިން ވަރަށް ޝަކުވާ ކުރޭ، ކަންބޮޑުވޭ،" ފިރާގު ވިދާޅުވި އެވެ.\nރާއްޖެއަށް ޗާޓަރު ފްލައިޓް ބާއްވާ ރިސޯޓް ލައިފް މޯލްޑިވްސްގެ ވެރިޔާ، މުހައްމަދު ޝާޒް ވަލީދު ވިދާޅުވި ގޮތުގައި ޗާޓަރު ފްލައިޓުން އަންނަނީ ބަޖެޓު މީހުނެވެ. އެހެންވެ މިވަރުގެ ބޮޑު އަދަދެއް ޑްރާފްޓެއްގައި ވެސް ޖަހަނީ ސަރުކާރަށް އެއްވެސް އެއްޗެއް ނޭނގޭތީ އެވެ.\nރިސޯޓް ލައިފް މޯލްޑިވްސްގެ ވެރިޔާ، މުހައްމަދު ޝާޒް ވަލީދު\n"މިއީ ގަސްތުގައި ބަޔަކު ރާވައިން ކުރާ ކަމެއް. އާއްމުކޮށް އަޅުގަނޑުމެން ޗާޓަރުގައި ޔޫކްރެއިނަށް ރިޓާން މި ވިއްކަނީ 600 ޑޮލަރަށް. އެކަމަކު ޗާޓަރު ފްލައިޓު ޖައްސަން 50،000 ޑޮލަރު ނެގީމަ އިތުރުވޭ އެބަ 250 ޑޮލަރު ބޮލަކަށް. އެހެންވީމަ ޓެކްސްތަކާއެކު އެބަ ޓިކެޓުގެ އަގު ބޮޑުވޭ 1،000 ޑޮލަރު ވަރަށް. އެހެންވީމަ މިވަރުގައި ޗާޓަރުން އަންނަން ތިބި މީހުން ގެނެވޭނެ ތޯ މިއީ ސުވާލެއް؟ އެހެންވެ އަލުން އިސްލާހުކޮށް ނެރޭއިރު އެބަޖެހޭ މި ކަންކަން ރަނގަޅު ކުރަން،" މި އަހަރުގެ ޖެނުއަރީ މަހު ރަޝިއާ އާއި ޔޫކްރެއިން އިން ޓޫރިސްޓުން ގެނައި ކުންފުނީގެ ވެރިޔާ ވިދާޅުވި އެވެ.\nކޮވިޑަށް ފަހު ހުޅުވެނީ ރާއްޖެ އެކަންޗެއް ނޫނެވެ. ދުނިޔޭގެ ޓޫރިޒަމް ހުޅުވާއިރު ރާއްޖެއިން ވެސް ޓޫރިސްޓުން ގެންނަން ނުކުނަން ޖެހެނީ ދުނިޔޭގެ ބާޒާރަށެވެ. އަދި މީހުން ގެނެވޭނީ މި ބާޒާރުގައި ވާދަ ކޮށްގެނެވެ. އެއްޗެއް ވިކައިގެންނެވެ. އެހެންވެ މިހާރު ބަލަންވީ ރަންބިސް އަޅާ ކުކުޅު މަރާލައިގެން އޭގެ ބިސް ނެގުމުގެ ބަދަލުގައި ދުރު ރާސްތާގެ ވިސްނުމަކަށެވެ. ރާއްޖެ އަންނަ މީހުންނަށް އާދެވޭނެ މަގު ފަހިކޮށް ދޭންވީ އެވެ. އެކަމަކު ނިއުނޯމަލްގައި ޓޫރިސްޓުން ގެންނަ ހެދި ފުރަތަމަ ދެލިކޮޕީ އިން އެކަމެއް ނުފެނެ އެވެ. މި ދެލިކޮޕީ ފެލާލުމުން ނުކުންނަނީ މުޅިން އެހެން ކުލަ އެކެވެ. އެ ކުލަ ރާއްޖެއަކާ ނުގުޅެ އެވެ.\nޓޫރިޒަމް އަލީ ވަހީދު އިގްތިސޯދު + ވެލާނާ އިންޓަނޭޝަނަލް އެއާޕޯޓް ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް މަޓީ ރިސޯޓް ދިވެހި ރާއްޖެ އަލުން ހުޅުވާލުން


Dhamaagaadiaa Sessions: Audition in ketiyas lavakiyeyne\nދަމާގާޑިއާ ސެޝަންސް: އޮޑިޝަނުން ކެޓިޔަސް ލަވަކިޔޭނެ!\nދަމާގާޑިއާ ސެޝަނެއްގައި އިޝާންޓޭ (ކ) އާއި އިތުރު ހުނަރުވެރިންތަކެއް ލަވައެއް ރިކޯޑްކުރަނީ.\nމޯލްޑިވިއަން އައިޑޮލްގެ އޮޑިޝަނުން ކެޓިޔަސް އަދި އެ ޝޯގެ އެހެން ހިސާބަކުން ކެޓިޔަސް ބާލީހުގައި ބޯއަޅައިގެން އޮވެ ރޯނެ ކަމެއް ނެތެވެ. ދިވެހި މިއުޒިކަށް ހިދުމަތްކުރުމުގައި އަދި އާ އާޓިސްޓުންނަށް މި ދާއިރާ އިން ފުރުސަތު ހޯދައިދިނުގައި ފޫހިކަމެއް ނެތް އަދި ނިމުމެއް ނެތް ކެމްޕޭނެއް ފަށައިގެން އުޅޭ ޑިންބާ ފެމިލީގެ ހުނަރުވެރިޔާ އަހުމަދު އިޝާން (އިޝާންޓޭ) އެގޮތުގައި ދެމިހުރިހާ ހިނދަކު މާޔޫސްވާނެ ކަމެއް ނެތެވެ.\nމިއުޒިކްގެ ދާއިރާ އަށް ވަނުމަށް ޝައުގުވެރިވާ ނުވަތަ ލަވަކިޔުމުގެ ފުރުސަތު ލިބިފައި ނެތް ހުނަރުވެރިންނަށް އޭނާ މިފަހަރު ހުޅުވާލާފައިވާ ޕްލެޓްފޯމަކީ "ދަމާގާޑިއާ" އެވެ. އަބަދުވެސް ތަފާތު ނަމަކުން ނުވަތަ ތަފާތު ގޮތަކަށް މިއުޒިކާއި ލަވަ ހުށަހަޅައި ދިނުމަށް އިސްކަން ދޭ އިޝާންޓޭ "ދަމާގާޑިއާ ސެޝަންސް" ގެ ނަމުގައި ފަށާފައިވާ ސިލްސިލާގެ އެންމެ ބޮޑު އަމާޒަކީ ކޮބައިކަން އެނގޭ ހެއްޔެވެ؟\nމިހާރު އެންމެ ގަދަ އަށް އެ ޝޯއެއްގެ ވާހަކަ ދެކެވޭ މޯލްޑިވިއަން އައިޑޮލް އިން ފުރުސަތު ނުލިބޭ ކުދިންނަށް ލަވަކިޔުމުގެ ފުރުސަތު ހޯދައި ދިނުމެވެ. ވަކިން ހާއްސަކޮށް އޮޑިޝަނުން ފާސްނުވެގެން ކަޓާ ކުދިންނަނީ އިޝާންޓޭގެ މި ޕްރޮޖެކްޓެއްގެ އަމާޒެކެވެ. އެގޮތުން މިހާރު ވެސް އޭނާ ވަނީ އެފަދަ ބައެއް ކުދިން އެއްކޮށް އެ ކުދިންނާ އެކު ލަވަތަކެއް ރިކޯޑްކުރުމުގެ މަސައްކަތް ފަށައިފަ އެވެ.\n"ލަވަކިޔާ ހިތްވާ ކުދިން ހޯދަން އެންމެ ފަސޭހަ ޕްލެޓްފޯމަކަށް އެ އޮތީ މޯލްޑިވިއަން. އަޅުގަނޑުމެން މީގައި ގެނެސްދެނީ ލައިވް މިއުޒިކާއި ވީޑިއޯ ލަވަ، މުޅިން އާ ލަވަ. އަމިއްލަ ރާގު،" ދަމާގާޑިއާ ސެޝަންސްއާ ބެހޭ ގޮތުން ވާހަކަ ދައްކަމުން އިޝާންޓޭ ބުންޏެވެ.\n"ބައެއް ކުދިން ކަޓަނީ ގޯސްވެގެންނެއް ނޫން. ދެން އަންނަ މޯލްޑިވިއަން އައިޑޮލްއަކަށް އެފަދަ ކުދިން ތަމްރީންކުރުން ކަހަލަ ކަމެއް މިއީ."\nއިޝާންޓޭ އަކީ މީގެ ކުރިން ވެސް މިއުޒިކްގެ ދާއިރާ އަށް ގިނަ އާ މޫނުތަކެއް އަދި އެތައް ހުނަރުވެރިންތަކެއް ތައާރަފްކޮށްފައިވާ ފަރާތެކެވެ.\nދިވެހި އަމިއްލަ ރާގުގެ ދުނިޔެ ފަތަހަކުރި އީސަ އަކީ ވެސް ހަގީގަތުގައި އިޝާންޓޭގެ އުފެއްދުމެކެވެ. އިޝާންޓޭ އާއި އީސަގެ މަސައްކަތް އެންމެ ބޮޑަށް ފާހަގަކޮށްލެވެނީ ކުރީގެ މަޝްހޫރު ބޭންޑް "ސީޗައިލްޑް" އިންނެވެ.\nއަމިއްލަ ރާގާއި ހިޔާލުފާޅުކުރުމުގެ މާ ބޮޑު މިނިވަންކަމެއް ނެތި އީސައާ އެކު އިޝާންޓޭ ގެނެސްދިން މަޝްހޫރު ބައެއް ލަވަތަކަކީ "ފިލާވަޅު" އާއި "ޖަމަލެއްގެ ސޫރަ" އަދި "ޖެހިޖެހި ވައިގާ" ފަދަ ލަވަތަކެވެ.\n"މި ލަވަތަކުގެ ކްރެޑިޓެއް ނުދާނެ އަހަންނާ އެކީ އުޅޭ އެއްވެސް މީހަކަށް އުނިވެގެންނެއް. ކްރެޑިޓް ދާނީ ބޭންޑަށް. ބޭންޑްގެ ނަމަށް،" އެކުގައި އުޅޭ މިއުޒީޝަނުން އަބަދުވެސް އާއިލާއެއްގެ ގޮތުގައި ގެންގުޅެން މަޝްހޫރުވެފައިވާ އިޝާންޓޭ ބުންޏެވެ.\nއިޝާންޓޭގެ މޭސްތިރިކަމުގެ ދަށުން ޑިންބާ އިން ވަނީ މިހާތަނަށް ނިކަން ތަފާތު 10 އަލްބަމެއް ނެރެފަ އެވެ. އެއީ ޕޮޕް ލަވަ އާއި ރޮކް ލަވަ އާއި ރެގޭ އަދި ހައުސް ލަވަތަކެވެ.\nއަމިއްލަ ރާގުގެ ހިންދީ ލަވަ ވެސް އެބަހުއްޓެވެ. އިޝާންޓޭ ބުނާ ގޮތުން އާދަޔާހިލާފު ލިރިކްސްތަކަށް ލިބުނު އެންމެ ބޮޑު ހިތްވަރަކީ ބޮޑުފެންވަޅުގޭ ސީދީ އާއި ޔޫސުފް މުހައްމަދު ފުޅުގެ ލިޔުންތެރިކަމެވެ.


Bollywood Ge Bathalaa Dia Mirza Raajjeyga - Vaguthu\n3 ހަފްތާ ކުރިން ( މާޗް 27, 2021 )\nބޮލީވުޑްގެ ބަތަލާ ދިއާ މިރްޒާ ރާއްޖޭގައި ޗުއްޓީ ހޭދަ ކުރުމަށް ރާއްޖެ އައިސްފިއެވެ.\nދިއާ އާއި ފިރިމީހާ ވައިބާވް ރޭކީ ޗުއްޓީ ހޭދަކުރަނީ ޖޭއޭ މަނަފަރު ރިސޯޓުގައެވެ. އެ ރިސޯޓުގައި ނަގާފައިވާ ފޮޓޯތަކެއް ދެ މީހުންގެ މީސްމީޑިއާގައި އާންމުކޮށްފައިވާ އިރު، ދިއާ ބޮޑަށް އާންމުކޮށްފައި ހުރީ "ފޮޓޯޝޫޓެއްގައި" ނަގާފައިވާ ފޮޓޯތަކެވެ. އޭގެ އިތުރުން ރިސޯޓުގެ ބައެއް މަންޒަރުތައް ވެސް ދިއާގެ އިންސްޓަގްރަމް އެކައުންޓްގައި ވަނީ އާންމުކޮށްފައެވެ.\nއުމުރުން 39 އަހަރުގެ ދިއާ އާންމު ކުރި ފޮޓޯތަކަށް އެތައް ލައްކަ އަށް ލައިކްސް ވަނީ ލިބިފައެވެ.\nދިއާ އާއި ވައިބާވް ކައިވެނިކޮށްފައި ވަނީ ދާދި ފަހުންނެވެ. މިދިޔަ މަހުގެ 15 ދުވަހު ދެ މީހުން ކައިވެނި ކުރި އިރު، މިއީ ދިއާގެ ދެ ވަނަ ކައިވެންޏެވެ. އޭނާގެ ފުރަތަމަ ކައިވެނި ރޫޅާލާފައި ވަނީ މިދިޔަ އޮގަސްޓް މަހުއެވެ. އެ ކައިވެންޏަށް ދަރިއަކު ލިބިފައިވެއެވެ.\nދިއާ ބޮލީވުޑަށް ތައާރަފުވީ 2001 ގެ ފިލްމު "ރެހެނާ ހޭ ތޭރޭ ދިލް މޭ" އިންނެވެ. ދިއާ އެންމެ ފަހުން ފެނުނު ފިލްމަކީ ތާޕްސީ ޕައްނޫގެ "ތައްޕަޅު" ގެ ސަޕޯޓިން ރޯލަކުންނެވެ. އޭނާގެ މުޅި ފިލްމީ ކެރިއަރު ވެސް ފެނިފައި ވަނީ ސަޕޯޓިން ރޯލްތަކުންނެވެ.\nދިއާއަކީ މާ ގިނަ ފިލްމުތަކެއް ކުޅުނު ބޮލީވުޑްގެ ފަންނާނެއް ވެސް ނޫނެވެ.\nދިއާ ރާއްޖޭގައި ޗުއްޓީ ހޭދަކުރަމުން އަންނަ އިރު، މި އަހަރަކީ ގިނަ އަދަދެއްގެ އިންޑިއާގެ ފިލްމީ ތަރިން ރާއްޖެ އައިސް ޗުއްޓީ ހޭދަކުރަމުން އަންނަ އަހަރެކެވެ. އިންޑިއާއަކީ މިވަގުތު އޮތް ރާއްޖޭގެ އެންމެ ބޮޑު ފަތުރުވެރިކަމުގެ މާކެޓެވެ.\nމާޗް 27, 2021 10:56\nއައި ލަވް ޔޫ.


Mahloof ah nuhaggun dhey aniyaa thah huttaalan MDP in govaalaifi | Mihaaru\nގަލޮޅު ދެކުނު ދާއިރާގެ މެމްބަރު މަހްލޫފް. އޭނާއަށް ނުހައްގުން އަދަބު ނުދީ، ވަގުތުން މިނިވަން ކުރުމަށް އެމްޑީޕީން ވަނީ ގޮވާލާފައި. - ފޮޓޯ: މިހާރު\nމަހްލޫފަށް ނުހައްގުން ދޭ އަނިޔާތައް ހުއްޓާލަން އެމްޑީޕީން ގޮވާލައިފި\n26 މާޗް 2017 - 11:58 15 comments\nއެމްޑީޕީން ނެރުނު ބަޔާނެއްގައި ބުނީ މަހްލޫފް ޖަލުގައި ބަނޑުހައިހޫނުކަމުގެ ހަޅުތާލެއް ކުރެއްވީ އޭނާއަށް ލިބިވަޑައިގަންނަވަން ޖެހޭ އެތައް ހައްގުތަކެއް ނުދީ ހިފަހައްޓާފައިވާތީ ކަމަށެވެ.\nއެކަމަކު މަހްލޫފް ޖަލުގައި ކުރައްވަމުން ގެންދިޔަ ހަޅުތާލު މިހާރު ހުއްޓާލައްވާފައިވާ ކަމަށް އޭނާގެ އާއިލާ އިން ބުނެ އެވެ.\nމަހްލޫފަށް ނުހައްގުން އަދަބު ދެނީ ރައީސް އަބްދުﷲ ޔާމީންގެ ސަރުކާރުގެ ވައްކަމާއި ކޮރަޕްޝަނާއި އަނިޔާވެރިކަމުގެ ވާހަކަ ދައްކަވައި ފާޑުވިދާޅުވަމުން ގެންދެވުމުގެ ސަބަބުން ކަމަށް އެމްޑީޕީން ބުންޏެވެ.\n"އިންސާފުން އެއްކިބާވެފައިވާ ޝަރީއަތަކުން މަހްލޫފް ޖަލަށްލުމަށް ފަހު އޭނާ އާއި މެދުގައި ނާއިންސާފުގެ މައްޗަށް ނާއިންސާފުވަމުންދާ ކަން ކަންބޮޑުވުމާއިއެކު ފާހަގަކުރަމެވެ،" އެމްޑީޕީގެ ބަޔާނުގައިވެ އެވެ.\nއެމްޑީޕީގެ ބަޔާނުގައި ވަނީ މަހްލޫފްގެ މައްޗަށް އިއްވި ދެ ހުކުމުގެ ތެރެއިން އެއް ހުކުމް ތަންފީޒުކޮށް ނިމުނުއިރު ވެސް، ހައި ކޯޓަށް އޭނާ ހުށަހެޅުއްވި އިސްތިއުނާފުގެ މައްސަލައެއް ބަލާފައިނުވާ ކަން ފާހަގަކޮށްފަ އެވެ. އަދި އެ ހުކުމް ތަންފީޒުކޮށް ނިމުނަސް، ޕޭރޯލްގެ މައްސަލަ ބަލައި ޕޭރޯލްގެ ހައްގު ދީފައިނުވާތީ އެމްޑީޕީން ވަނީ ކަންބޮޑުވުން ފާޅުކުރައްވައިފަ އެވެ.\nމީގެ އިތުރުން މަހްލޫފް ޖަލުގައި ހައްޔަރުކޮށްގެން ގެންގުޅޭ ގޮތާއި، ވަކީލުންނާ ބައްދަލުކުރުމުގެ ހައްގު ނުދީ އެތައް މަހެއް ވެފައިވާ ކަމަށާއި ޖަލުގެ ކެއުން ހުންނަ ގޮތުން އޭނާގެ ސިއްހީ ހާލަތު ވަރަށް ބޮޑަށް ގޯސްވެފައިވާ ކަމަށް ވެސް އެމްޑީޕީން ބުނެ އެވެ.\nމަހްލޫފް ޖަލުގައި ބަނޑުހައިހޫނުކަމުގެ ހަޅުތާލެއް ކުރެއްވި ކަމަށް މީޑިއާގައި ދެކެވޭ ވާހަކަތައް ކަރެކްޝަނުން ވަނީ ދޮގުކޮށްފަ އެވެ. އެތަނުގެ އޮފިޝަލަކު ވިދާޅުވި ގޮތުގައި އެހެން ގައިދީންނެކޭ އެއްގޮތަށް މަހްލޫފަށް ލިބެން ޖެހޭ ހުރިހާ ހައްގުތަކެއް ވެސް ދެ އެވެ.\nމާފުށީ ޖަލުގައި ހުންނެވި މަހްލޫފަށް މިއަދު ވަނީ 37 އަހަރު ފުރިފަ އެވެ.\nއިތުރު ލިޔުންތައް އެމްޑީޕީ އިދިކޮޅު ފަރާތްތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު މާފުށީ ޖަލު ކަރެކްޝަނަލް ސާވިސް


Aailaa aa eku Hrithik Roshan raajje gai chuhttee heydhakuranee\nއާއިލާއާއެކު ރިތިކް ރޯޝަން ރާއްޖޭގައި ޗުއްޓީ ހޭދަކުރަނީ\nޗުއްޓީ ހޭދަކުރުމަށް ބޮލީވުޑްގެ މަޝްހޫރު ފިލްމީތަރި ރިތިކް ރޯޝަން އާއިލާއާއެކު ރާއްޖެ އަތުވެއްޖެ އެވެ.\nއިންޑިޔާގެ ނޫސްތަކުން ރިޕޯޓްކޮށްފައިވާ ގޮތުން، ރިތިކް އާއިލާއާއި އެކު ރާއްޖެ އައިސްފައިވަނީ މިއަދު ހެނދުނު ޔޫއެލް ފްލައިޓުންނެވެ.\nރިތިކްގެ މި އާއިލީ ދަތުރުގައި އޭނާގެ ދެ ދަރިން ކަމަށްވާ ރިހާން އާއި ރިދާންގެ އިތުރުން، މަންމަ ޕިންކީއާއި ދައްތަ ސުނޭނާ ވެސް ބައިވެރިވެ އެވެ. މީގެ ކުރިން ރިތިކްގެ ބައްޕަ، ޑައިރެކްޓަރު-ޕޮރޮޑިއުސަރު ރާކޭޝް ރޯޝަން އައުމަށް ހަމަޖެހިފައިވީ ނަމަވެސް ފިލްމެއްގެ މަސައްކަތުގައި ބުރަކޮށް އުޅުމުގެ ސަބަބުން މިދަތުރުގައި ބައިވެރިއެއްނުވެ އެވެ.\nއިންޑިޔާގެ ނޫސްތަކުން ވަނީ ރިތިކް އާއިލާ އާއެކު ރާއްޖެ ފުރަން ގޮސް އުޅެނިކޮށް ނަގާފައިވާ ފޮޓޯތަކެއް އާންމުކޮށްފަ އެވެ.\nރިތިކް ޗުއްޓީ ނަގާފައި މި ވަނީ އާޝުތޯޝް ގޯރްވާރްކަރްގެ " މޮހެންޖޯ ދަރޯ"ގެ ޝޫޓިންގައި ގިން ދުވަސްތަކެއް ވަން މެދުކެނޑުމެއް ނެތި އުޅުމަށްފަހުގައި ކަމަށްވެ އެވެ.\nރިތިކް ޗުއްޓީ ހޭދަކުރަނީ ކޮން ރިސޯޓެއްގައިކަން ހާމަކޮށްފައިނުވާއިރު، ރާއްޖޭގައި ފަސް ދުވަސް ހޭދަކުރުމަށް ނިންމާފައިވާ ކަމަށްވެ އެވެ.\nމީގެ ކުރިންވެސް ރިތިކް ވަނީ އާއިލާއާއެކު ރާއްޖޭގައި ޗުއްޓީ ހޭދަކޮށްފަ އެވެ. އަދި 2010 ވަނަ އަހަރު ނުކުތް ރިތިކް އާއި ބާބަރާ މޯރީ ލީޑް ރޯލުން ފެނިގެންދިޔަ "ކައިޓްސް"ގެ މަންޒަރުތަކެއްވެސް ވަނީ ރާއްޖޭގައި ނަގާފަ އެވެ.\nބޮލީވުޑްގެ މަޝްހޫރު ފަންނާނުންގެ އެންމެ މަގްބޫލު މަންޒިލަކަށް ރާއްޖެވެފައި ވާއިރު މިދިއަ ދުވަސްތަކުގައި ބޮލީވުޑްގެ މަޝްހޫރު ތަރިންގެ އިތުރުން، ޕްރޮޑިއުސަރު-ޑައިރެކްޓަރު ފަރާ ޚާންވެސް ވަނީ އޭނާގެ އާއިލާއާއެކު މިދިއަ ހަފްތާގައި ރާއްޖޭގައި ޗުއްޓީ ހޭދަކޮށްފަ އެވެ.


ބީއެމްއެލް ރ އަތޮޅު ބަށި ލީގު ސްޕޮންސަރ ކުރުމަށާއި މުބާރާތަށް އިނާމު ހުށައެޅުމުގެ ފުރުސަތު އާއްމުކޮށް ހުޅުވާލައިފި – Ungoofaaru\nބަނޑޭރިގަނޑު/ޚަބަރު/ބީއެމްއެލް ރ އަތޮޅު ބަށި ލީގު ސްޕޮންސަރ ކުރުމަށާއި މުބާރާތަށް އިނާމު ހުށައެޅުމުގެ ފުރުސަތު އާއްމުކޮށް ހުޅުވާލައިފި\n2016 ވަނަ އަހަރު އުނގޫފާރުގައި ބޭއްވި ޒަމާނީ ބަށިބޯޅަ ލީގްގެ ތެރެއިން\nބުރާސްފަތި ދުވަހު އުނގޫފާރުގައި ފެށުމަށް ހަމަޖެހިފައިވާ ބީއެމްއެލް ރ އަތޮޅު ބަށި ލީގު ސްޕޮންސަރ ކުރުމަށާއި މުބާރާތަށް އިނާމު ހުށައެޅުމުގެ ފުރުސަތު އާއްމުކޮށް ހުޅުވާލައިފިއެވެ.\nއުނގޫފާރު ޑޮޓް ކޮމްއަށް މައުލޫމާތު ދެއްވަމުން އުނގޫފާރު އިޖުތިމާއީ މަރުކަޒު ހިންގެވުމާއި ހަވާލުވެ ހުންނެވި ޔޫތު އެސޯސިއޭޓް އަހުމަދު ޝާހިދު ވިދާޅުވީ މިއަދުން ފެށިގެން2ދުވަހުގެ މުއްދަތަކަށް މިފުރުސަތު ހުޅުވާލާފައިވާ ކަމަށެވެ. ވީމާ މުބާރާތް ކުރިއަށްދާ ކޯޓުގައި ސްޕޮންސަރ ބޯޑު ބަހައްޓަން ބޭނުންވާ ފަރާތްތަކުންނާއި މުބާރާތުގެ ވަނަ ތަކަށް އިނާމު ހުށައަޅަން ބޭނުންވާ ފަރާތްތަކުން އެފަރާތާއި ގުޅުއްވައިގެން ކުރިއަށް ގެންދިއުމަށް އެދޭކަމަށެވެ.\n4 ޓީމު ވާދަކުރާ މިމުބާރާތް ފެށުމަށް ހަމަޖެހިފައިވަނީ 22 އޮގަސްޓް 2019 ވާ ބުރާސްފަތި ދުވަހު ހަވީރުއެވެ. މުބާރާތުގެ ފުރަތަމަ މެޗުގައި ބައްދަލުކުރާނީ އުނގޫފާރު އަދި ފައިނު އެވެ.\nމިމުބާރާތުގެ ހުރިހައި މެޗެއް އުނގޫފާރު ޑޮޓް ކޮމްގެ ފޭސްބުކު ޕޭޖުން ލައިވް ކުރާނެއެވެ.


Amitabh ge 7.7 Million RF ge aguhuri Rolls Royce car vikkaalaiffi\nއަމީތާބްގެ 7.7 މިލިއަން ރުފިޔާގެ އަގުހުރި ރޯލްސް ރޮއިސް ކާރު ވިއްކާލައިފި\nހިންދީ ފިލްމު އިންޑަސްޓްރީގައި އެންމެ ނުފޫޒުފަދަ އެއް ތަރި ކަމަށްވާ އަމީތާބް ބައްޗަންގެ އަތުގައި އޮތް ރޯލްސް ރޮއިސް ފެންޓޮމް ކާރު ވިއްކާލައިފިއެވެ.\nއެ ލަގްޒަރީ ކާރަކީ 2007 ވަނަ އަހަރު ނެރުނު ފިލްމު ”އެކްލަވްޔާ- ދަ ރޯޔަލް ގާޑް“ގައި އަމީތާބް ދެއްކި މޮޅު އެކްޓުގެ ސަބަބުން އެ ފިލްމުގެ ޑައިރެކްޓަރު އަދި ބޮލީވުޑްގެ މަޝްހޫރު ޑައިރެކްޓަރު ވިދޫ ވިނޯދް ޗޯޕްރާ އަމީތާބަށް ހަދިޔާއަކަށް ދިން ކާރެކެވެ.\nނަމަވެސް 3.5 ކުރޯޑް އިންޑިއަން ރުޕީސް (7.7 މިލިއަން ދިވެހި ރުފިޔާ)ގެ އަގުހުރި އެ ކާރު ވިއްކާލާފައިވަނީ ކިހާ ވަރަކަށް ކަމެއް ނޭނގެއެވެ.\nއިންޑިއާގެ މީޑިއާ ރިޕޯޓްތައް ބުނާގޮތުން، އެ ކާރު ގަނެފައިވަނީ މައިސޫރުގެ މަހުޖަނެއް ކަމަށްވާ ރުމާން ޚާންއެވެ. އޭނާއަކީ މަޝްހޫރު ކާރުތައް އެއްކުރާ މީހެއް ކަމަށްވެއެވެ.\nބޮލީވުޑްގެ ޝަހެންޝާހްގެ ގޮތުގައި މަޝްހޫރު އަމީތާބަކީ ލަކްޒަރީ ކާރު ގެންގުޅުމަށް ލޯބިކުރާ އެކްޓަރެކެވެ. އެގޮތުން އޭނާ އަތުގައި ރޭންޖު ރޯވާ އަކާއި ބެޓްލީ ޖީޓީ އެއްގެ އިތުރުން މާސޭޑީޒް- އެސް ކުލާސް އަދި ލެކްސަސް އެސްޔޫވީއެއް އޮވެއެވެ.\nއަމީތާބްގެ ފިލްމީ ކެރިއަރަށް ބަލާއިރު އޭނާ އެންމެ ފަހުން ފެނިގެން ގޮސްފައިވަނީ ފިލްމު، ”ތަގްސް އޮފް ހިންދުސްތާން“ އިންނެވެ. ނަމަވެސް މިހާތަނަށް ހެދި ބޮލީވުޑްގެ އެންމެ އަގުބޮޑު ފިލްމުގެ ގޮތުގައި ބެލެވިފައިވާ އެ ފިލްމަށް ބޮލީވުޑްގައި އެހާބޮޑު ތަރުހީބެއް ލިބިފައެއް ނުވެއެވެ.\nއެގޮތުން 250 ކުރޯޑް ރުޕީސްގެ ބަޖެޓަކުން ހެދި އެ ފިލްމަށް މުޅި ދުނިޔެއިން ވެސް ލިބިފައިވަނީ 300 ކުރޯޑް ރުޕީސް ވަރުކަމަށްވެއެވެ.


Flat Thah Ahnna Mahu Havaalu Kureveyne Kamah Vidhaalhuvevunee Olhumakun: Ministry\nފްލެޓްތައް އަންނަ މަހު ހަވާލު ކުރެވޭނެ ކަމަށް ވިދާޅުވެނުނީ އޮޅުމަކުން: މިނިސްޓްރީ\nހުޅުމާލޭގައި އިމާރާތްކޮށްފައިވާ “ހިޔާ މަޝްރޫއު”ގެ ފްލެޓްތައް އަންނަ މަހު ފަހުކޮޅު ހަވާލުކުރެވެން ފަށާނެ ކަމަށް ހައުސިން މިނިސްޓަރު އާމިނަތު އާތިފާ އަށް މަޖިލީހުގެ ކޮމެޓީއެއްގައި ވިދާޅުވެވުނީ އޮޅުމަކުން ކަމަށް ހައުސިން މިނިސްޓްރީން ބުނެފިއެވެ.\nއެ މިނިސްޓްރީން ނެރުނު ނޫސްބަޔާނެއްގައި ބުނީ އިއްޔެ ރައްޔިތުން މަޖިލީހުގެ ގައުމީ ތަރައްގީ ކޮމެޓީގައި ވާހަކަދައްކަވަމުން ކޮމެޓީގެ މެންބަރަކު ކުރެއްވި ސުވާލަކަށް ޖަވާބު ދެއްވަމުން، 7000 ފްލެޓް އަންނަ މަސް ތެރޭގައި ހަވާލު ކުރެވޭ ވަރު ވާނެ ކަމަށް ވިދާޅުވެވިފައިވީ ނަމަވެސް، އެކަމަނާ އަށް އެފަދައިން ވިދާޅުވެވުނީ އޮޅުމަކުން ކަމަށެވެ.\nމީގެ ކުރިން ފައިނަލް ލިސްޓް އާންމުކުރަން ބުނި ތާރީހުގައި އެކަން ކުރެވިފައި ނުވާ ކަމަށާއި، ގޭގެއަށް ގޮސް ހަދަން ޖެހޭ އެސެސްމަންތްތައްވެސް ނިންމިފައި ނުވާ ކަމަށް ހައުސިން މިނިސްޓްރީން ބުންޏެވެ.\nމިހާރު ނިންމާފައި އޮތީ، ކޮވިޑާ ގުޅިގެން އޮތް ލޮކްޑައުންގެ މުއްދަތު ނިމުމާއެކު ގޭގެއަށް ގޮސް ހަދަން ޖެހޭ އެސެސްމަންޓުތައް ފަށާ، ނިންމުމަށް ފަހު ލިސްޓު އިއުލާނު ކުރާ ގޮތަށް ކަމަށެވެ.\nކޮމެޓީގައި އެކަމަނާ ވިދާޅުވީ ހިޔާ މަޝްރޫއުގެ ފްލެޓް ލިބުނު މީހުންގެ އެސަސްމަންޓް ނިމުމަކާ ގާތްވެފައިވާ ކަމަށެވެ. ގެތަކަށް ޒިޔާރަތްކޮށް، ދިރިއުޅުމުގެ ހާލަތު ބެލުމަށް ހަދާ އެސަސްމަންޓް ނިމެން ދެ ހަފްތާއަކަށްވެފައި ވަނިކޮށް ކޮވިޑް19އާ ގުޅިގެން މަސައްކަތް މެދުކެނޑިފައިވާ ކަމަށާއި ސަރުކާރު ހުޅުވުމާ އެކު އެ މަސައްކަތް އަލުން ފަށައިގަނެވޭނެ ކަމަށް މިނިސްޓަރު ވިދާޅުވިއެވެ.\nމިނިސްޓަރު އެ މައުލޫމާތުތައް ކޮމެޓީއާ ހިއްސާ ކުރެއްވީ ރައީސުލްޖުމްހޫރިއްޔާގެ އޮފީހުން އުފައްދާފައިވާ ފްލެޓްތަކުގެ މައްސަލަބަލާ ކޮމިޓީއާ ހަވާލާ ދެއްވައެވެ.\n“އެސަސްމަންޓެއް ނުނިމޭ. އެސެސްމަންޓް ނިމެން ގާތްގަނޑަކަށް ދެ ހަފްތާއަށް ވެފަ އޮއްވާ ބަންދުވެގެން އައީ. އެހެންވީމަ އަޅުގަނޑު ގަބޫލުކުރަނީ ހުޅުވޭތާ ދެ ހަފްތާ ތެރޭގައި އެސަސްމެންޓް ނިމި، ލިސްޓު އިއުލާން ކުރެވޭވަރު ވާނެ ކަމަށް،” މިނިސްޓަރު އާތިފާ ވިދާޅުވިއެވެ.\nމިނިސްޓަރު ވިދާޅުވީ ފްލެޓް ލިބޭ މީހުންގެ ތެރޭގައި ގޯއްޗެއް ނުވަތަ އެއްމެދު އިމާރާތެއް ލިބިފައި ހުރިތޯ ބެލުމުގެ މަސައްކަތް އެ މިނިސްޓްރީން ކުރަމުންދާ ކަމަށެވެ.


Male ge mayor kan PPM ge candidate kaamiyaabu kuraane: Adhurey\nއަބްދުއްރަހީމް އަބްދުﷲ ނޫސްވެރިންނަށް މައުލޫމާތު ދެއްވަނީ\nމާލޭގެ މޭޔަރުކަން ޕީޕީއެމްގެ ކެންޑިޑޭޓް ކާމިޔާބު ކުރާނެ: އަދުރޭ\n13 ފެބްރުއަރީ 2020 - 13:40:06\nލޯކަލް ކައުންސިލް އިންތިހާބުގައި މާލޭގެ މޭޔަރު ކަމަށް ޕީޕީއެމުން ނެރޭ ކެންޑިޑޭޓް އިންތިހާބު ކާމިޔާބު ކުރާނެ ކަމަށް ޕީޕީއެމްގެ ކޯލިޝަން ޕާޓްނަރު އަދި ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެ އެވެ.\nއަދުރޭ މިހެން ވިދާޅުވެފައި މިވަނީ ލޯކަލް ކައުންސިލް އިންތިހާބުގައި އެމްޑީޕީގެ ފަރާތުން މާލޭގެ މޭޔަރު ކަމަށް ވާދަކުރައްވާ އަނަސް އަބްދުއްސައްތާރު އެ އިންތިހާބު ކާމިޔާބު ކުރައްވާނީ 12،000 ވޯޓުން ކަމަށާއި ޕީޕީއެމަށް ލިބޭނީ 1500 ވޯޓު ކަމަށް އެމްޑީޕީގެ ރައީސް މުހައްމަދު ނަޝީދު ވިދާޅުވެފައިވާތީ އެކަމަށް ރައްދު ދެއްވަމުންނެވެ.\nޕީޕީއެމުން ބާއްވަމުން ގެންދާ ސިލްސިލާ ޖަލްސާތަކުގެ ތެރެއިން ރޭގެ ޖަލްސާގައި ވާހަކަދައްކަވަމުން އަބްދުއްރަހީމް ވިދާޅުވީ ޕީޕީއެމަށް ލިބޭނީ މަދު ވޯޓުތަކެއް ކަމަށް ދޭހަވާ ގޮތަށް ބަޔަކު ވާހަކަދައްކަނީ ޕީޕީއެމްގެ މެންބަރުން މާޔޫސްކޮށްލުމަށް ކަމަށެވެ. އެހެންނަމަވެސް ޕީޕީއެމްގެ އެއްވެސް މެންބަރަކު ފަހަތަށް ޖެހިވަޑައިނުގަތުމަށް އިލްތިމާސް ކުރައްވަމުން އަބްދުއްރަހީމް ވިދާޅުވީ މާލޭގެ މޭޔަރު ކަން ޕީޕީއެމުން ކާމިޔާބު ކުރާނެ ކަމަށެވެ. އަދި ކައުންސިލް އިންތިހާބުގައި އެމްޑީޕީ ބޮޑުތަނުން ބަލިވާނެ ކަމަށްވެސް ވިދާޅުވި އެވެ.\nމާލޭގެ މޭޔަރު ކަމަށް ޕީޕީއެމުން ނެރެން ނިންމާފައިވަނީ ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ކަމަށް އަބްދުއްރަހީމް މީގެކުރިން ވަނީ ވިދާޅުވެފަ އެވެ. މުއިއްޒަކީ ލާމަރުކަޒީ ގާނޫނަށް ގެނެސްފައިވާ އިސްލާހުތަކާ އެކު ރައްޔިތުން ބޭނުންވާ ބަދަލުތަކާއި ނަތީޖާ ނެރެދެއްވާނެ ބޭފުޅެއް ކަމަށްވެސް އަބްދުއްރަހީމް ވަނީ ވިދާޅުވެފަ އެވެ. ނަމަވެސް މާލޭގެ މޭޔަރު ކަމަށް ކުރިމަތިލައްވާނެ ކަމަށް މުއިއްޒު މިހާތަނަށް ވިދާޅުވެފައެއް ނުވެ އެވެ.\nލޯކަލް ކައުންސިލް އިންތިހާބުގައި ވާދަކުރުމަށް ޕީޕީއެމްގެ ޓިކެޓް ދޭނެ ބޭފުޅުން ކަނޑައެޅުމަށް ބޭއްވި ޕްރައިމަރީގައި 19،000 އަށް ވުރެ ގިނަ މީހުން ވޯޓުލާފައިވާ ކަމަށްވެސް އަބްދުއްރަހީމް ވިދާޅުވި އެވެ. ޕީޕީއެމްގެ ޕްރައިމަރީގައި 1146 ކެންޑިޑޭޓުން ވާދަކުރިއިރު ޕްރައިމަރީ ބާއްވާފައިވަނީ 42 ރަށުގައި ކަން ފާހަގަކުރައްވާ އަބްދުއްރަހީމް ވިދާޅުވީ މި ޕްރައިމަރީގައި 19،000 އަށް ވުރެ ގިނަ މީހުން ވޯޓުލުމުން އެމްޑީޕީއަށް ހައިރާންކަމެއް ލިބިފައިވާ ކަމަށެވެ. އެމްޑީޕީން 100 އަށް ވުރެ ގިނަ ރަށުގައި ޕްރައިމަރީ ބާއްވައިގެން ވޯޓުލާފައިވަނީ 23،000 މީހުން ކަމަށްވެސް އަބްދުއްރަހީމް ވަނީ ވިދާޅުވެފަ އެވެ.\nލޯކަލް ކައުންސިލް އިންތިހާބު ބޭއްވުމަށް ހަމަޖެހިފައިވަނީ މިއަހަރުގެ އޭޕްރީލް މަހުގެ ހަތަރުވަނަ ދުވަހު އެވެ.\nމާލޭ ސިޓީ ކައުންސިލްލޯކަލް ކައުންސިލް އިންތިހާބުއީސީޕީޕީއެމްއެމްޑީޕީ\nއެމްޑީޕީގެ ހަރުގޭގައި ޕީޕީއެމް ޖަލްސާ ބެލުމަކީ ހިތާމަހުރި ކަމެއް: އަލްހާން


މިއުޒިކީ ދާއިރާއަށް ޚިދުމަތް ކުރާތާ 25 އަހަރުވެފައިވާ އަލިބެ ދަންނަންތަ؟ | Atoll News\nމިއުޒިކީ ދާއިރާއަށް ޚިދުމަތް ކުރާތާ 25 އަހަރުވެފައިވާ އަލިބެ ދަންނަންތަ؟\nޝާއިޢުކުރީ: މުޙައްމަދު އަފްރާޙް ޖުލައި 23, 2021, 07:33\nރާއްޖޭގެ މިއުޒިކީ ދާއިރާއަކީ ވެސް ހުނަރުވެރި އެތައް ފަންނާނުންނެއް ހިމެނޭ ދާއިރާ އެކެވެ. ނަމަވެސް ގިނަ ބަޔަކަށް އޭގެތެރެއިން ނަގައިގަނެވެނީ މަދު ބައެކެވެ. ނުވަތަ ޚާއްސަ ބައެކެވެ.\nއެހެންނަމަވެސް “ކުނިގޮނޑުގައި އޮތަސް، ޖަވާހިރެއް ވާނީ ޖަވާހިރަކަށޭ” ބުނާ ބީދައިން ޢަލީ މޫސާ ނުވަތަ އަލިބެ އަކީ ވެސް ގެއްލިފައި އޮތް ޖަވާހިރެކެވެ.\nމިހާރުގެ ގިނަ މީހުންނަށް މިހެން ބުނުމުން ނޭނގިދާނެއެވެ. އެހެންވީމާ 1990 ވަނަ އަހަރުގެ ތެރެއަށް ފީނާލާނަމެވެ.\nހަމަގައިމުވެސް “ނޭބަރސް ބޭންޑު” ގެ މަތިން އިހުގެ މިއުޒިކީ ފަންނާނުންނަށް އެނގޭނެ އެވެ. އޭގެތެރެއިން ވެސް “އަލިބެ” އަކީ ހުނިޖަހާފައި ނެގޭ ކުޅަދާނަ، ހުނަރުވެރި ފަންނާނެކެވެ.\nއަލިބެގެ ހުނަރުން ފުރިފައިވާ މިއުޒިކީ މަސައްކަތްތަކުގެ ތެރެއިން ވެސް ” ހަލީމާ ނެތްހޭ ކާލަން ކަރުހަކުރު،\nނެތީހޭ ރޫސިހާ ބަތާ މޮޅު ގަރުދިޔަ” މިއީ މަޝްހޫރުވި ފޯރިގަދަ، ސަޅި ލަވައެކެވެ. ލަވައިގެ ނަމަކީ ’ދިވެހި ކެއުން‘ ކަމަށް ލަވަ އުފެއްދި ’ނެއިބާރސް ބޭންޑް‘ އަދި ލަވައިގެ އަޑުގެ ވެރިޔާ ބުނެއެވެ.\nއަނެއްކާވެސް ހަމަ އެ ދުވަސްވަރުގެ ހިތްގައިމު، ލޯބީގެ ލަވައެކެވެ. އަމިއްލަ ދިވެހި ރާގެކެވެ. ލަވައިގެ ހުރިހާ މަސައްކަތެއްހެން ކޮށްފައިވަނީ އަލިބެ އެވެ.\nމި ހިތްގައިމު ލަވައިގެ އަސްލާއި ނަސްލު ގިނަ ބަޔަކަށް އޮތީ އޮޅިފަ އެވެ. ގިނަ ބަޔަކު ގަބޫލުކުރަމުން އައީ މަޝްހޫރު ލަވަކިޔުންތެރިޔާ ޢާއިޝާތު ޢިނާޔާގެ ލަވައެއްގެ ގޮތުގަ އެވެ. އެކަމަކު މި ލަވައިގެ އަސްލު ފަންނާނަކީ ދިވެހި މިއުޒިކީ އުދަރެހުގައި ފޮރުވިފައިވާ ފަންނާނު ޢަލީ މޫސާ (އަލިބެ) އެވެ.\nމިކަމުގައި ޒިންމާވާން ޖެހޭ ފަރާތްތަކެއް ވެއެވެ. އޭގެ ތެރޭގައި މީޑިއާއަށް ޚަބަރުލިޔާ ފަރާތްތައް ވެސް ހިމެނޭނެ އެވެ.\nމިހައި ހިސާބަށް އައި އިރު، އަދިވެސް މިއުޅެނީ އަލިބެއަކީ ކާކުކަން ނުބުނެވި ދޯ އެވެ. އެހެންވީމާ އަލިބެގެ ކުޑަ މިންވަރެއް ބަޔާންކޮށްދޭނަމެވެ.\nއަލީ މޫސާ ނުވަތަ އަލިބެއަކީ ލަވަކިޔުންތެރިއެކެވެ. ލަވަ ލިޔުންތެރިއެކެވެ. މިއުޒީޝަނެކެވެ. ކީބޯޑިސްޓެކެވެ. ގިޓަރިސްޓެކެވެ.\nރާއްޖޭގެ މުނިފޫހިފިލުމުގެ ދާއިރާގައި 25 އަށްވުރެން ގިނަ އަހަރު ޚިދުމަތްކޮށްފައިވާ އަލިބެއަކީ މިހާރުވެސް މިދާއިރާއަށް ޚިދުމަތްކުރަމުން އަންނަ މި ދާއިރާގެ އެކްސްޕާޓެކެވެ.\nމިއުޒިކީ ދާއިރާއަށް އޭނާ ފުރަތަމަ ފިޔަވަޅު އެޅީ ފުރާވަރުގެ ދުވަސްވަރު އޭނާގެ ގާތް ރަހުމަތްތެރިއެއްގެ އެހީގައި ގިޓާ ކުޅުމުގެ ތެރެއިންނެވެ. ކާމިނީގޭ މުޙައްމަދު ޒާހިދު އުފެއްދި ”ޓްވެންޓިއަތު ސެންޗަރީ ބީސީ“ ބޭންޑްގައި އަލިބެގެ ރައްޓެހިންނާއެކު މަސައްކަތްކުރަން ފެށިއެވެ. އެއީ އޭރުގެ މަޝްހޫރު ’ބީސީ ބޭންޑް‘ އެވެ.\nއޭގެ ފަހުން، 1980ގެ އަހަރުތަކުގެ ފަހުކޮޅުގައި ކާމިނީގޭ މުޙައްމަދު ޒާހިދު އުފައްދައިދިން ”ނެއިބަރޒް“ ބޭންޑްގައިވެސް އޭނާގެ ރަހުމަތްތެރިންނާއެކު މަސައްކަތްކުރިއެވެ. މި ބޭންޑް އުފެއްދީ ރިޒޯޓް މިއުޒިކް ކުޅުމަށެވެ. ހުރިހައި ވައްތަރެއްގެ މިއުޒިކް ކުޅުމަށް އުފެއްދި މި ބޭންޑުގެ ޚާއްޞަ ދާއިރާއަކީ ރެގޭ މިއުޒިކެވެ. މާލެ އަތޮޅުގެ ހުރިހައި ރިޒޯޓެއްގައާއި ކައިރީ ހުރި އެހެން ބައެއް ރިޒޯޓްތަކުގައި އަލިބެ އޭނާގެ ބޭންޑާއެކު މިއުޒިކް ކުޅުނެވެ.\nރިޒޯޓް މިއުޒިކަށް އަމާޒުކޮށްގެން ހިންގަމުން އައި މި ބޭންޑުން އެމީހުންގެ އަމިއްލަ ލަވަތަކެއް ނުވަތަ އަލްބަމެއް ނެރުމަށް މަސައްކަތްކުރާނެ\nވަގުތެއް ނުލިބުނެވެ. ނަމަވެސް މިނިވަން 25ގެ ކުލަގަދަ ރަސްމިއްޔާތުގައި ރާއްޖޭގެ ހުރިހައި ބޭންޑަކުން އެމީހުންގެ އަމިއްލަ ހުށައެޅުމެއް ގެނެސްދިނުމަށް ސަރުކާރުން އެދުމުން ނެއިބަރޒް ބޭންޑުން އެމީހުންގެ ފުރަތަމަ އަމިއްލަ ލަވަތަކެއް އުފެއްދި އެވެ. އެގޮތުން ’ހޭލާ ކެޔޮޅު ހޭލާ’، ’ލޯބިވެވިދާނެބާ’، ’އާދޭ ދާން‘ ހިމެނެއެވެ. މީގެ އިތުރުން ’ނޫރޭ މި ލޯބި‘ ލަވައިގެ ކަވަރ އެއްވެސް އުފެއްދިއެވެ.\nއޭގެ ފަހުން އެ ބޭންޑު ވުޖޫދުގައި އޮތީ މަދު އަހަރުތަކެއް ވާންދެނެވެ. ބޭންޑުގެ މެންބަރުން އެކި ދިމަދިމާއަށް ގޮސް ބޭންޑް އުވުނެވެ. ނަމަވެސް ހޮބީއެއްގެ ގޮތުން ސޯލޯ އާޓިސްޓެއްގެ ގޮތުގައި މިއުޒިކްގެ ތެރޭގައި އައު ކަންކަން ދަސްކޮށް އަލިބެގެ އަމިއްލަ އުފެއްދުންތައް އުފައްދަން ފެށިއެވެ.\nމިއަދު އަލިބެއަކީ އޭނާގެ އަމިއްލަ މިއުޒިކް ރެކޯޑިން ސްޓޫޑިއޯއެއް ހިންގަމުން އަންނަ މިއުޒީޝަނެކެވެ. ކުރިން އޭނާ ހިއްސާވެ ރެކޯޑްކޮށްފައިވާ ލަވަތައް ފަހުގެ ޓެކްނޮލޮޖީ ބޭނުންކޮށްގެން އަލުން ރެކޯޑްކުރަން ފެށިއެވެ.\nއަލިބެގެ ލަވަކިޔުމުގެ ހުނަރު އިތުރަށް ތަރައްގީކުރުމަށް ވޮއިސް ޓްރޭނިންގ ކޯސްތަކެއް ހެދިއެވެ. ތާޖުއްދީނު ސްކޫލުގެ ދަރިވަރުން އިންޓަރ ހައުސް ލަވަ މުބާރާތްތަކަށް ތައްޔާރުކޮށްދިނުމުގައި އެ ސްކޫލާއެކު އަލިބެ މަސައްކަތްކުރިއެވެ.\nމިއުޒިކީ ދާއިރާގައި އަލިބެއަށް އެންމެ ބޮޑު އިންސްޕިރޭޝަނެއް ލިބެނީ ވެޓެރަން އާޓިސްޓު އަދި އެމެރިކާގެ ލިޖެންޑަރީ އެކްޓަރ އަދި މިއުޒީޝަން އެލްވިސް ޕްރިސްލީ، ރެގޭ މިއުޒިކްގައި އެންމެ މަޤްބޫލު އެއް އާޓިސްޓު، ޖެމެއިކާއަށް އުފަން ބޮބް މާލީ، އެމެރިކާގެ މަޝްހޫރު ލަވަކިޔުންތެރިޔާ އަދި ލަވަ ލިޔުންތެރިޔާ ޑޮން ވިލިއަމްސްގެ ފަރާތުންނެވެ. ބޮލީވުޑުން އަލިބެގެ އެންމެ މަޤްބޫލު ފަންނާނަކީ އިންޑިއާގެ އެންމެ ކުޅަދާނަ ލަވަކިޔުންތެރިޔާ މުޙައްމަދު ރަފީ އެވެ. ރާއްޖެއިން ތަޢުފީޤް އާއި މަހްމޫދާ ޝަކީބު އެވެ.\nއަދިވެސް އަލިބެގެ މިއުޒިކީ މަސައްކަތް މެކުހަށް ޖަހާފައި\nމުނިއަވަސްއިން ކްލަބްހައުސް ގައި ކުރިއަށްގެންދާ ’ޚަބަރު / ކޯދު: އިންޑެޕްތު ނިއުސްޓޯކް‘ ޝޯވގައި އަލިބެގެ ލަވަތައް އިއްވައިލީ ދެހާހުގެ އަހަރުތަކާ ހަމައަށް އަންނަންދެން ރާއްޖޭގައި އެންމެ ގިނަ މިއުޒިކް އަލްބަމްގެ ރެކޯޑިން/މިކްސިން އަދި މާސްޓަރިން ހެދުމުގައި ހަރަކާތްތެރިވި ޢީސާ ޝަރީފްގެވެސް ހާޒިރުގައެވެ. އަލިބެގެ ލަވަތައް އަޑުއަހައިފައި ޢީސައަށް ވެސް ބުނެލެވުނީ ލަވަތައް ވަރަށް ހިތްގައިމު ކަމަށެވެ. މިއުޒިކާއި ލަވަތަކުގެ ޅެންތައްވެސް ސަޅި ކަމަށެވެ. ކުރުކޮށް ބުނާނަމަ ޢީސަގެ ތަޢުރީފު އަލިބެއަށް އޮއްސައިލިއެވެ.\nއަހަރުމެންނަށް އަލިބެ އިއްވައިލީ އޭނާ އެންމެ ފަހުން ރިލީޒްކޮށްފައިވާ ”ރޮއްވާލި ހުވަފެން“ އަލްބަމާއި ”ކާބަފައިން“ އަލްބަމްގެ ލަވަތަކާއި ކުރިން އޭނާ ނެރެފައިވާ ބައެއް ލަވަތަކެވެ. ހުރިހައި ލަވަތަކެއްގެ ހުރިހައި މަސައްކަތެއް ކޮށްފައިވަނީވެސް އަލިބެ އަމިއްލައަށެވެ.\nއަލިބެގެ ”ރޮއްވާލި ހުވަފެން“ ބައިސްކޯފަށް ރިލީޒްކުރީ 31 އޯގަސްޓް 2020ގައެވެ. ޖުމްލަ 09 ލަވަ ހިމެނޭ މި އަލްބަމްގައި ހުރީ އަލިބެ އުފައްދާފައިވާ ނިކަން ހިތްގައިމު އަމިއްލަ ރާގުތަކެކެވެ. އަމިއްލަ ޅެންތަކެވެ. މިއުޒިކަކީ އަޑުއަހައިލަން ފަސޭހަ މިއުޒިކެކެވެ. މި އަލްބަމްގައި ”ލޯބިވެވިދާނެބާ“ގެ އައު ވާރޝަން އެއްވެސް ހިމެނެއެވެ.\nމި އަލްބަމުގައި ހިމެނޭ ލަވަތަކުން ’އޭ މިފަރާތް ބަލަމާ‘ އާއި ’ސިއްރުން ބެލީ‘ ލަވައަށް އިޝާރާތްކުރަމުން އަލިބެ ބުނީ މި ލަވަތަކާއި އޭނާގެ ގިނަ ލަވަތައް ހަދާފައިވަނީ ފިލްމަކަށް ލެވޭގޮތަށް ވިސްނުން ބަހައްޓައިގެން ކަމަށެވެ.\n”ވަރަށް ރީތިކޮށް ކަޕްލް ޑާންސް ކުރެވޭ ލަވައެއްވެސް އިންނާނެ. އެއީ ’ވާރޭ ތެރެއިން‘. އެއީ ތްރީ ފޯރ ބީޓަށް ހަދާފަ އިން ލަވައެއް.“ މި އލަބްމުން އަލިބެއަށް އެންމެ ހިތްގައިމު ލަވަތަކަށް އަލިއަޅުވައިލަމުން ބުންޏެވެ.\nއަލިބެ ބުނީ ލަވަ ހެދުމުގެ ކުރިން އޭނާ ލިޔެލަނީ ކުރު ވާހަކައެއް ކަމަށާ، ލަވައިގެ ޅެން ހަދަނީ އެ ވާހަކައަށް ބިނާކޮށް ކަމަށެވެ. އަލިބެ މިގޮތަށް ލަވަ ހަދަނީ ފިލްމަކަށް ވިޔަސް އަދި ލަވައަށް ވީޑިއޯއެއް ހެދުމަށްވިޔަސް އެންމެ އެކަށީގެންވާ ގޮތަށް ލަވައެއް ހެދޭނީ މިގޮތަށް ލަވަ ހެދުމުން ކަމަށް އަލިބެ ގަބޫލުކުރާތީ އެވެ.\n12 ނޮވެމްބަރު 2020ގައި ބައިސްކޯފަށް އަލިބެ ރިލީޒްކޮށްފައިވާ ”ކާބަފައިން“ އަލްބަމްގައިވެސް ހުރީ ހިތްގައިމު ލަވަތަކެކެވެ. 10 ލަވަ ހިމެނޭ މި އަލްބަމުގައި ތަފާތު ރަހަތަކުގެ މިއުޒިކް ހިމެނޭއިރު ދިވެހި ރެގޭ މިއުޒިކްވެސް ހިމެނެއެވެ. ލަވައަކަށް ދޫނުކުރާނެ ލަވަތައް ހުރި މި އަލްބަމުން މުނިއަވަސްގެ ޝޯވގައި އަލިބެ އިއްވައިލި ”ދިވެއްސެކޭ ބުނާތީ“ މިއީ ވަރަށް އާދަޔާޚިލާފު އިހުސާސްތަކެއް ކުރުވާ ހިތްގައިމު ލަވައެކެވެ.\n”ކާބަފައިންގަ މިއީ ހަމަ ޤައުމީ ލަވަތަކެއް. މިހާރުގެ މީހުން ހަދާފަ ހުންނަ ލަވަތަކާ ތަފާތުގޮތެއް ހުންނާނެ މީގަ ލިރިކްސްގަ. މުޅިން އައު ޚިޔާލުތައް އެއަށް ވައްދާފަ ހުންނާނެ.“ ކާބަފައިން އަލްބަމުގެ ވާހަކަ ދައްކައިލަމުން އަލިބެ ފާހަގަކުރިއެވެ.\nޅެންވެރިކަމާ އަދަބީ ފަންނުގެ ތެރެއަށް އަލިބެއަށް ވަދެވުނީ އޭނާ ވަރަށް ކުޑައިރު އިންޑިޔާގައި ކިޔަވަން ހުރި ދުވަސްވަރު އުފެދުނުގެ ޝަޢުޤުވެރިކަމުގެ ތެރެއިން ކަމަށްވެސް އަލިބެ ފާހަގަކުރިއެވެ. އަލިބެގެ ލަވަތަކާއި މިއުޒިކްގައި ދިވެހީންނަށް އެންމެ ކަމުދާ ބޮލީވުޑްގެ ލަވަތަކުގެ އިހްސާސް ހުންނަނީ އެހެންވެގެން ކަމަށްވެސް ވެދާނެއެވެ.\nމިއީ މުނިއަވަސް އިން ގެނެސްދެމުން އަންނަ ’ޚަބަރު / ކޯދު: އިން-ޑެޕްތު ނިއުސް‘ ގައި އަލިބެއާ ދިމާވި ފަހުން ހަމަ ކޮންމެ ރެއަކުވެސް އަޅުގަނޑުމެންނަށް ދައްކައިލެވޭ ވާހަކައެކެވެ. މި ސުވާލުގެ ސީދާ ޖަވާބެއް ނޭނގުނަސް، އެނގޭ ކަމަކީ އަލިބެއަކީ އާދަޔާޚިލާފު، މޮޅު ހުނަރުވެރި ފަންނާނެއް ކަމެވެ. ރާއްޖޭގައި އޯޑިއޯ ރެކޯޑިން މަސައްކަތުގައި 30އަށް ވުރެން ގިނަ އަހަރު ހޭދަކޮށްފައިވާ ޢީސާ ޝަރީފް ފާހަގަކުރަނީ އަލިބެގެ ހުނަރުވެރިކަން ދިވެހިންނަށް އެނގެން ޖެހޭ ކަމަށެވެ.\nމިކަމަށްޓަކައި އަލިބެގެ ލަވަތަކުން ފާހަގަކޮށްލެވޭ ލަވައެއް ނުވަތަ ދެތިން ލަވައެއްގެ ވީޑިއޯ ތައްޔާރުކޮށް އާއްމުކުރަން ޖެހޭ ކަމަށެވެ. ޗެނަލްތަކާޢި އޮންލައިންތަކަށް މި ވާހަކަތައް ގެންނަން ޖެހޭ ކަމަށެވެ.\nއެހެންވީމާއަލިބެއަކީ ހަމަ ގައިމުވެސް ފަސްއެޅި ފޮރުވިފައި އޮތް އަގުބޮޑު ޖަވާހިރެކެވެ. މިހާރުގެ މިއުޒީޝަނުންނަށް އެތައް ފިލާވަޅުތަކެއް ލިބޭނެ “މިއުޒިކީ ކުތުބުޚާބާ” އެކެވެ.


Messi abadhuves refereennah ihuthiraam kurey: Enrique | Mihaaru\nމެސީ އަބަދުވެސް ރެފްރީންނަށް އިހުތިރާމްކުރޭ: އެންރީކޭ\n02 އެޕްރީލް 2017 - 11:012comments\nބާސެލޯނާ (އޭޕްރިލް 2) ބޭއަދަބީ ބަހުން ލައިންސްމަނާ މުހާތަބު ކުރުމުން ފީފާއިން ސަސްޕެންޑް ކޮށްފައިވާ އާޖެންޓީނާ އަދި ބާސެލޯނާގެ ތަރި ލިއޮނަލް މެސީ އަކީ އަބަދުވެސް ރެފްރީންނަށް އިހުތިރާމްކުރާ ކުޅުންތެރިއެއް ކަަމަށް އެ ޓީމުގެ ކޯޗު ލުއިސް އެންރީކޭ ބުނެފި އެވެ.\nގައުމީ ޓީމުގެ ހަތަރު މެޗަށް މެސީ ސަސްޕެންޑް ކޮށްފައިވާއިރު، މިރޭ ސްޕެނިޝް ލީގުގައި ގްރަނާޑާއާ ދެކޮޅަށް ކުޅޭ މެޗުގައި ވެސް ސަސްޕެންޝަންގެ ސަބަބުން މެސީ އަށް ނުކުޅެވޭނެ އެވެ. މިރޭގެ މެޗަށް މެސީ ސަސްޕެންޑްވީ ލީގުގައި އެންމެ ފަހުން ވެލެންސިއާއާ ދެކޮޅަށް ކުޅުނު މެޗުގައި ރީނދޫ ކާޑު ދެއްކުމުގެ ސަބަބުންނެވެ. އެ މެޗުގައި މެސީ އަށް ދެއްކީ ލީގުގައި ފަސް ވަނަ ރީނދޫ ކާޑެވެ.\n"މެސީ އަބަދުވެސް ރެފްރީންނަށް އިހުތިރާމް ކުރޭ. އެއީ ޝައްކެއް އޮތްކަމެއް ނޫން. މެސީގެ ކަންތައްތަކާ މެދު މުޅި ދުނިޔެއިން ވިސްނާ. އޭގެ ތެރޭގައި އުޅޭނެ މެސީ ދެކެ ނަފުރަތު ކުރާ މީހުން ވެސް. އެއީ މައްސަލައެއް ނޫން،" އެންރީކޭ ބުންޏެވެ.\nއޭނާ ބުނީ މޮޅެތި ކުޅުންތެރިންނަށް އަބަދުވެސް ޕްރެޝަރު އޮންނަ ކަމަށާއި މެސީ އަކީ ޕްރެޝަރާ ކުރިމަތިލެވޭ ފަދަ ގާބިލު ކުޅުންތެރިއެއް ކަމަށެވެ.\nމެސީގެ އިތުރުން މިރޭގެ މެޗަށް ބާސެލޯނާގެ ޑިފެންޑަރު ޖެރާޑް ޕީކޭ ވެސް ހުރީ ސަސްޕެންޝަނެއްގަ އެވެ. އެންރީކޭ ބުނީ ދިގު ލީގެއްގައި ސަސްޕެންޝަންތަކާ ކުރިމަތިލާން ޖެހޭނެ ކަމަށާއި މިއީ ކޯޗެއްގެ ގޮތުގައި އޭނާ ވިސްނަން ޖެހޭ ކަންތައްތައް ކަމަށެވެ.\nލީގުގެ އެއް ވަނައިގައި ރެއާލް މެޑްރިޑް އޮތީ 27 މެޗުން 65 ޕޮއިންޓާ އެކު އެވެ. ދެ ވަނައިގައި ބާސެލޯނާ އޮތީ 28 މެޗުން 63 ޕޮއިންޓް ހޯދައިގެންނެވެ. އެތުލެޓިކޯ ތިން ވަނަ އަށް އެރީ ރޭ މަލާގާ އަތުން 2-0 އިން ހޯދި މޮޅާ އެކު އެވެ. އެތުލެޓިކޯ އަށް ވަނީ 29 މެޗުން 58 ޕޮއިންޓް ލިބިފަ އެވެ.\nރެއާލް އަމިއްލަ ދަނޑުގައި މިރޭ އަލަވޭސްއާ ދެކޮޅަށް ކުޅޭ މެޗު ފަށާނީ ރާއްޖެ ގަޑިން 19:15 ގަ އެވެ. އަދި ރަށުންބޭރުގައި ގްރަނާޑާއާ ދެކޮޅަށް ބާސެލޯނާ ކުޅޭ މެޗު އޮންނާނީ ރާއްޖެ ގަޑިން މިރޭ 23:45 ގަ އެވެ.\nއިތުރު ލިޔުންތައް ލިއޮނަލް މެސީ ބާސެލޯނާ ސްޕެނިޝް ލީގް


Kuda Hura Gai Thunbulhi Behetti Meehaa Ge Massala Hoonuve, Resort In Fonuvaalaifi - Vaguthu\nފޯ ސީޒަން ކުޑަހުރާގައި މަސައްކަތް ކުރާމުންދާ އިންޑިއާ މުވައްޒަފަކަށް ތުނބުޅި މަތިމަސް ބެހެއްޓޭތީ، އެކަމާއި ދެކޮޅަށް އެ ރިސޯޓްގައި މަސައްކަތް ކުރާ ދިވެހިން ނުރުހުން ފާޅުކުރަމުން އަންނަތާ މާގިނަ ދުވަހެއް ނުވަނީސް އިންޑިއާގެ މުވައްޒަފު ރިސޯޓުން ފޮނުވާލައިފިއެވެ.\nއެ ރިސޯޓުގެ ގަވާއިދު އޮންނަ ގޮތުން އެތަނުގައި މަސައްކަތް ކުރާ އެއްވެސް މުވައްޒަފަކަށް ތުނބުޅި ނުބެހެއްޓޭނެއެވެ. ނަމަވެސް ދާދި ފަހުން އެ ރިސޯޓުގައި މަސައްކަތް ކުރުމަށް އައި އިންޑިއާގެ ޕަންޖާބު ޝެފަކަށް އެ ފުރުސަތު ދިނެވެ. އެކަމާއި ދެކޮޅަށް އެ ރިސޯޓުގައި މަސައްކަތް ކުރާ ގިނަ އަދަދެއްގެ ދިވެހިން ބައިވެރިވިއެވެ.\nބޭރު މީހާ ރިސޯޓުން ފޮނުވާލި ކަމަށް ރިސޯޓުގެ މުވައްޒަފުން ކަށަވަރުކޮށްދެއެވެ. ނަމަވެސް މިކަމާއި ރިސޯޓުގެ ރަސްމީ ބަހެއް ނުލިބެއެވެ.\nއެ ރިސޯޓުން ވާހަކަދެއްކި މީހަކު ކުރިން ބުނިގޮތުގައި، އެ ރިސޯޓުގެ ގަވާއިދުގައި ބުނެފައިވާގޮތުން ކޮންމެ މުވައްޒަފަކުވެސް ޑިއުޓީއަށް ނުކުންނައިރު، ތުނބުޅި މަތި މަސް ބާލަން ޖެހެއެވެ. އަދި ބޯވެސް ހުންނަން ޖެހޭނީ ރަނގަޅަށް ކޮށާފައެވެ.\nނަމަވެސް އެ މީހާ ރިސޯޓުގައި ހުރި ދުވަސްވަރު އޭނާއަށް ތުނބުޅި މަތިމަސް ބެހެއްޓުން އެޗްއާރް އިން ވަނީ ހުއްދަ ދީފައެވެ. އަދި އެކަމާއި ނުރުހުންގެ އެ ރިސޯޓުގެ މަސައްކަތް ކުރާ މުވައްޒަފުން އެ މީހުންގެ އެޗްއާރް ޑައިރެކްޓަރާއި ވާހަކަދެެއްކުމުން ދިވެހި މީހާ ވަޒީފާ އަދާ ކުރަން ނުކުންނަން ޖެހޭނީ ތުނބުޅި މަތިމަސް ކޮށައިގެންކަން ވަނީ އަންގާފައެވެ.\nޖެނުއަރީ 21, 2019 18:08\nއިންޑިޔާ ހރ ޑައިރެކްޓަރ ގަވައިދާއި ޚިލާފްވެ ވަކި މުވައްޒަފެއް ބޭނުންވާގޮތަށް ކަންކަން ކޮށް އަމުރުނެރުނުކަން ރިޒޯޓްގެ އޯނަރާއި ހިސާބަށް ގެންދަންޖެހޭ. ޢޭނާޔަށް ފިޔަވަޅުވެސް އަޅަންޖެހޭ.\nޖެނުއަރީ 21, 2019 18:11\nމިގޮތަށް އެކަތިގަނޑަކަށްވެ އިންޑިޔާއިން "ހަދިޔާ" ކުރި ހެލިކޮޕްޓަރު ރާއްޖޭގެ ސިފައިން އުދުއްސާނެ. އެހެންނޫނީ ހެލިކަޕްޓަރާއި ސިފައިން އަނބުރާ ދާވަރު އައްޑޫ ރައްޔިތުން ކުރާނެ.\nކާކަށް ދެރަވީ. ޢޭނާ އެދިޔައީ ތުނބުޅިޔާ މަތިމަހާއެކު. ކަލޭމެން ތިތިބީ ބިހަކަށް ހަދާފަ. ޢިންޑިޔާ މޮޅުވީ. ކަލޭމެން ތުނބުޅި ބަހައްޓަންއުޅެ ނުބެހެއްޓި ނުބެހެއްޓި ފާފައިގަ އެޅި ލަނޑުލިބިފަ ތިތިބީ. އިންޑިޔާމީހާ މިހާރު ހުންނާނެ ހީލަހީލަ. ތުނބުޅި ބަހައްޓަން މީ ރަސޫލު ޒަާނެއް ނޫނޭ


އެމިރޭޓްސްގެ މުވައްޒަފުންގެ ކުޑަކުރި މުސާރަ އިއާދަކޮށްފި އެމިރޭޓްސްގެ މުވައްޒަފުންގެ ކުޑަކުރި މުސާރަ އިއާދަކޮށްފި\nއެމިރޭޓްސްގެ މުވައްޒަފުންގެ ކުޑަކުރި މުސާރަ އިއާދަކޮށްފި\nއެމިރޭޓްސްގެ ބޯޓެއް ދަތުރުމަތީ. ފޮޓޯ : އެމިރޭޓްސް\nއަންނަމަހުން ފެށިގެން އެމިރޭޓްސްގެ މުވައްޒަފުންގެ މުސާރަ ކޯވިޑްގެ ކުރިން ހުރި މިންވަރަށް އިއާދަކުރުމަށް ނިންމައިފިއެވެ.\nއެމިރޭޓްސްގެ މުވައްޒަފުންގެ ފުރިހަމަ މުސާރަ އިއާދަކުރުމަށް ނިންމާފައިވާއިރު، އެއަރލައިންގެ މުވައްޒަފުންގެ މުސާރަ ކުޑަކޮށްފައިވަނީ މިދިޔަ މާޗުމަހުއެވެ.\nއެމިރޭޓްސްގެ ފަރާތުން ވާހަކަދެއްކި ތަރުޖަމާނަކު ވިދާޅުވީ އޮކްޓޫބަރުމަހުން ފެށިގެން އެ އެއަރލައިންގެ މުވައްޒަފުންނަށް ކުރިން ލިބެމުންދިޔަ މުސާރަ ދެމުންގެންދާނެކަމަށެވެ. ނަމަވެސް އަދިވެސް އެއަރލައިންގެ ބައެއް މުވައްޒަފުންނަށް ދޭ އެލަވަންސްތައް ކުޑަވާނޭކަމަށް ޚަބަރުތައް ބުނެއެވެ.\nއެމިރޭޓްސްއިން މުވައްޒަފުންގެ މުސާރަ އިއާދަކުރުމަށް ނިންމާފައިވާއިރު، ކޯވިޑްގެ ސަބަބުން މެދުކަނޑާލާފައި އޮތް ދަތުރުތައް އަލުން ފަށާ، އިތުރު މަންޒިލްތަކަށް އެއަރލައިނުން ދަނީ ދަތުރުތައް ބާއްވަމުންނެވެ.\nތަޖުރިބާކާރުން ބުނާގޮތުން އެމިރޭޓްސްގެ ވިޔަފާރި އަންނަނީ މަޑުމަޑުން ހަމައަކަށް އެޅެމުންނެވެ. އަނެއްކޮޅުން އެމިރޭޓްސް ނިސްބަތްވާ ދުބާއީގެ ސަރުކާރުން ވަނީ2ބިލިއަން ޑޮލަރުގެ މާލީ އެހީތެރިކަމެއް އެއަރލައިންއަށް ފޯރުކޮށްދީފައެވެ.\nކޯވިޑްގެ ސަބަބުން އެއަރލައިން އިންޑަސްޓްރީއަށް ބޮޑު އަސަރެއްކޮށްފައިވާއިރު، މިދިޔަ އަހަރާ އަޅާބަލާއިރު އެއަރލައިންގެ ފައިދާ ވަނީ 28 އިންސައްތަ ދަށަށް ގޮސްފައެވެ.


މުހައްމާކަޕް: ފުރަތަމަ ސެމީއާއި ދެވަނަ ސެމީ މިއަދު — Ihavandhoo.com\n1 ޑިސެމްބަރު 2015 0\nފެނަކަ އަދި ހޯރަފުށި ކައުންސިލް ބައްދަލުކުރި މެޗުގެ ތެރެއިން.\nއިހަވަންދޫ ދާއިރާގެ ޢިތްޒަތްތެރި މެމްބަރ އަލްފާޟިލް މުޙައްމަދު ޢަބުދުﷲ (މުހައްމާ)އާ ގުޅިގެން އިހަވަންދޫ މަސްވެރިންގެ ގުޅުން (އިމަގު)ން އިންތިޒާމުކޮށްގެން މިހާރު ކުޅެވެމުންދާ މުހައްމާ ކަޕް އިމަގު ވޮލީ މުބާރާތުގެ ގުރޫޕް ސްޓޭޖްގެ މެޗުތައްނިމި ސެމީ ފައިނަލްގެ މެޗުތައް މިއަދު ފެށޭނެއެވެ.\nމިއަދު ހަވީރު އިހަވަންދޫ އޯޕަން ސްޓޭޖް ސަރަހައްދުގައި ކުޅޭ މުބާރާތުގެ ދެވަނަ ސެމީގައި ބައްދަލްކުރަނީ ގްރޫޕް ސްޓޭޖްގެ މެޗްތައް ނިމުނުއިރު ތިންވަނަ އަދި ހަތަރުވަނާގައި އޮތް ހޯރަފުށީ ކައުންސިލްގެ ޓީމާއި ޖޭއޭ މަނަފަރުގެ ޓީމެވެ. ގުރޫޕް ސްޓޭޖުގައި މިދެޓީމު ބައްދަލުކުރި މެޗު3ސެޓް2ސެޓުން ކާމިޔާބުކުރީ ޖޭއޭ މަނަފަރެވެ. މިއަދު ހަވީރު ކުޅެވޭ ސެމީފައިނަލްގެ މެޗުން ބަލިވާ ޓީމެއް މުބާރާތުން ކަޓާއިރު މޮޅުވާ ޓީމެއް މުބާރާތުގެ ތިންވަނަ ސެމީގައި ބައްދަލުކަރަންޖެހޭނީ މިރޭ ކުޅޭ ދެވަނަ ސެމީގައި މޮޅުވާ ޓީމަކާއެވެ.\nމިރޭ ކުޅޭ ދެވަނަ ސެމީގައި ބައްދަކުރަނީ ކުޅުނު ހުރިހައި މެޗަކުން މޮޅުވެ ގުރޫޕް ސްޓޭޖްގެ އެއްވަނަ ޓީމުގެ ގޮތުގައި ސެމީން ޖާގަހޯދި އިހަވަންދޫ ޕޮލިސް ސްޓޭޝަނާއި ގުރޫޕް ސްޓޭޖުގެ ދެވަނަ ޓީމުގެ ގޮތުގައި ސެމީން ޖާގަހޯދި އިހަވަންދޫ ޞިއްޙީ މަރުކަޒުގެ ޓީމެވެ. ގްރޫޕް ސްޓޭޖްގައި މި ދެޓީމު ބައްދަލުކުރި މެޗު ނިމުނީ ވާދަވެރި ކުޅުމަކަށްފަހު3ސެޓް2ސެޓުން އިހަވަންދޫ ޕޮލިސް ސްޓޭޝަންގެ ޓީމް މެޗު ކާމިޔާބުކޮށްގެނެނެވެ. މިރޭގެ މެޗް ކާމިޔާބުކުރާ ޓީމަކަށް މުބާރާތުގެ ފައިނަލުގެ ފުރަތަމަ ޖާގަ ކަށަވަރުވާނެއެވެ. ބަލިވާޓީމެއް މުބާރާތުގެ ތިންވަނަ ސެމީގައި މާދަމާ ހަވީރު ނިކުންނަން ޖެހޭނީ މިއަދު ހަވީރު ކުޅެވޭ މުބާރާތުގެ ދެވަނަ ސެމީން މޮޅުވާ ޓީމާ ދެކޮޅަށެވެ. ފައިނަލްގެ ދެވަނަ ޖާގަ ލިބޭނީ މުބާރާތުގެ ތިންވަނަ ސެމީން މޮޅުވާ ޓީމަކަށެވެ.\nކުޅުނު އެއްވެސް މެޗަކުން މޮޅުނުވެ ފެނަކަ ޓީމްވަނީ މުބާރާތުން ކަޓައިފައެވެ.\nމުބާރާތުގެ ޗެމްޕިއަން ޓީމަށް 15000 (ފަނަރަހާސް) ރުފިޔާ އަދި ދެވަނަ ޓީމަށް 6000 (ހަހާސް) ރުފިޔާ ދިނުމަށް ހަމަޖެހިފައިވާ މި މުބާރާތުގެ ފައިނަލް މެޗު އޮންނާނީ ޑިސެމްބަރ3ވާ ބުރާސްފަތި ދުވަހުގެރޭ 8:00 ގައި މުބާރާތް ކުރިޔަށްދާ އިހަވަންދޫ އޯޕަން ސްޓޭޖް ސަރަހައްދުގައެވެ.


BREAKING: Minister Mahloof Ah Dhauvaa Kuran Fonuvaifi - Vaguthu\n7 ގަޑިއިރު ކުރިން ( ޖޫން 9, 2021 )\nއެމްއެމްޕީއާރްސީގެ ހިޔާނާތުގެ މައްސަލައާ ގުޅިގެން ޔޫތް މިނިސްޓަރ އަހުމަދު މަހްލޫފަށް ދައުވާ ކުރަން އެންޓި ކޮރަޕްޝަން ކޮމިޝަން(އޭސީސީ)ން މިއަދު ފޮނުވައިފިއެވެ.\nއޭސީސީއާ އެސެޓް ރިކަވަރީ ކޮމިޝަންގެ އިތުރުން ފުލުހުން ގުޅިގެން ހިންގި ޖޮއިންޓް އިންވެސްޓިގޭޝަންގެ ތަހުގީގު ނިންމާއި އެ މައްސަލާގައި ދައުވާކުރަން މިއަދު ވަނީ ޕީޖީ އޮފީހަށް ފޮނުވާފައެވެ.\nއޭސީސީން ޕީޖީއަށް ފޮނުވީ މަހްލޫފްެގ މައްޗަށް ދެ ދައުވާއެއް އުފުލުމަށެވެ. އެއީ ކޮރަޕްޝަން ހުއްޓުވުމުގެ ގާނޫނުގެ ދަށުން އުފުލާފައިވާ ރިޝްވަތު ހިފުމުގެ ދައުވާއަކާއި ގާނޫނުލް އުގޫބާތުގެ ދަށުން އުފުލާ ރަސްމީ އިދާރާއަކަށް ދޮގު މައުލޫމާތު ދިން ކުށުގެ ދައުވާއެކެވެ.\nޖޫން 9, 2021 16:26\nހެކި އެބަހުރިތަ. ؟\nޖޫން 9, 2021 16:29\nޖޫން 9, 2021 16:34\nޖޫން 9, 2021 16:40\nމިމީހުންގެ މަޤޞަދސކީ މަހުލޫފު ބޜުޕކުރުން... ދެން ތިޔަ ލިސްޓްގެ ވާހަކަ އެއް ނުދައްކާނެ.... ހަސަން ލަތީފު އަށް މަރުހަބާ...\nޖޫން 9, 2021 16:44\nމަހުލޫފަށް ސަލާމަށްފަހު ލިޔަމެވެ. މަހުލޫފު ރައްޔިތުންނަށް ކޮމިޓް ވިގޮތަށް އަވަހަށް އަމިއްލައަށް އިސްތިއުފާދީފަ ތިޔަ ކަމަކީ މަހުލޫފު ނުކުރާ ކަމެއް ކަމުގައިވާނަމަ އެކަން ޝަރީއަތަށް ސާބިތުކޮށްދީ އޭގެފަހުގައި ސިޔާސީގޮތުން ނޫނީ ބޭނުންވާ އެހެން ދާއިރާއަކުން ކުރިޔަށް ދިއުމަށް ނަސޭހަތްތެރި ވަމެވެ. މިނަސޭހަތަކީ ބަފަޔަކު ދަރިއަކަށް ވެސް ނުދޭނެފަދަ ހެޔޮނަސޭހަތެކެެ. އަމަލާއި ބަހާ ދިމާނުވުމަކީ މުާފިޤު ސިފައެކެވެ.\nޖޫން 9, 2021 16:47\nމިނިސްޓަރ މަހުލޫފް ބުނި ދައުވާ ކުރަން ފޮނުވާފިނަމަ ވަގުތުން އިސްތިއުފާ ދޭނަމޭ ...ބުނާ ބަހުގެ އިތުބާރު ހުނަވާނެ ދޯ މަހޭ\nޖޫން 9, 2021 16:49\nތީހަމަ ދަޅަދައްކާލަން ކުރިކަމެއް އެއްކަމެއްވެސް ނުވާނެ މަބްރޫކު ބުނެފަ އެބައޮތް ވަޒީފާއިން ވަކިކުރާނީި ދަޢުވާ އުފުލީމައޭ މިތިބީބަލަން ހަމަހުސް\nޖޫން 9, 2021 16:50\nޕޖ އާ ހިސާބުން ތިކަން ނިމޭނެ\nޖޫން 9, 2021 17:12\nޖޫން 9, 2021 17:14\nބަލަ މަހުލޫފު މެން އީވާ މެން ކުރި މަލާމަތް މިހާރު ތިޔަަ ފެންނަނީ ޑޮލަރުގެ ޕުރިންޓު ނަގައިގެން މީހުންނަަށް ފުރައްސާރަކުރިދުވަސްކޮބައި ؟؟\nއެމްޑީޕީ ނޫން ހުރިހާ މިނިސްޓަރުން މަޑު މަޑުން ބޭރު ކުރަނީ އެވެ.\nޖޫން 9, 2021 17:49\nޥަރަށް ދެރަ މީސަރުކާރުގައި ހުރި އެންމެ ހިންގުންތެރި ހީވާގި މިނިސްޓަރު ތި ބޭރުކޮށްލަނީ\nޖޫން 9, 2021 20:53\nތިޔަ ދައްކަނީ ބޭރައްހިންގުމުގެވާހަކަތޯ..؟\nވަގުންގެ މައްސަލަތައް ނިންމުންާ މާ ލަސްވެސްވެއްޖެ\nޖޫން 9, 2021 18:02\nމަހުލޫފް އާއއ އި އީވާ ދެމީހުން ޔާމީނުގޭ ދޮށަށާ އުކީ ް. މިޑޮލަރުތައ އްދޯ\nކުރިހާ މަލާމާތް އަމި އްލަ ބޮލަށް. ހަ އް ހަ އް ހަ އް\nޖޫން 9, 2021 18:15\nސަރުކާރުތެރޭ ޖެހިގެންއުޅޭ މައްސަލައިގެ ފޯކަސްބަދަލުކޮއްލުމަށް ރައްޔިތުންގެ ލޮލުގައެ ޅުވި އަނދުނެއް މިއީ\nޖޫން 9, 2021 18:28\nޔަަާމިން ގެޭދޮށައް ނުޫޓް އަޅަންދިޔަ މިީހަާ ހިއްވަރުކުރެޭ ކުށެއްނުކުރަކަން ސަާބިތުކޮއްދިީ\nޖޫން 9, 2021 22:35\nދެންފަހެ ދަންނައެވެ! މަހުލޫފް އަމިއްލަ އަތުން އޭނާގެ އަމިއްލަ ބޮލަށް ނޫޓްތައް އަޅާދުވަސް އެބަހުރެ އަންނަކަން ޔަޤީނެވެ.\nޖޫން 9, 2021 18:44\nލާރި ލިބޭ މީހުންގެ ދަރިންނަށްތާ އިންޑި އާ ސްޓާރުންނާ އެކު އެމީހުން ތިބިތަނަކަށްގޮސް ލަވަވެސް ކި އޭނީ😂😂😂 އަހަރުމެން މި އުޅެނީ މި އުޅެނީ ހެދިކާ ކޮޅެ އްގަންނާނެ ލާރި ފޮ އްޗެ އްވެސް ބާކީ ނުކުރެވިގެން . ކްރީމް ކްރޭކާރސް އާ މިލްކް ޓީ އަހަރެން ބޮނީ މހެދިކާ ހަނދާން ނަ އްތާލާފަ . ހަލާލް ގޮތުގަވެސް އުޅެވޭ ހިތްހަމަ ޖެހިލަ އިގެން . 5000ރ ކާންބޯން ބާކީ ކުރެވެނީ. ﷲ ބަރަކާތް ލަ އްވާނެ ހަލާލު ލާރީގަ "ބޮޑުންނޭ"\nޖޫން 9, 2021 19:14\nއއ އޭރުވެސް ހީވި ބަޔަކު އެން އަޅަަ އިގެން ކަން އެހާވަރަށް ފުމުނީ،،،، އެކަކު އަނެ ކަކަށް ވަގަށް ގޮވަމުން ދުވީ، ނުވިތާކަށް މޑޕ ސަރުކާރުން މިނިސްޓަރު ކަންވެސް ލިބުނު،،،،ޖަލަށް ލީމަ ބަލިވާނެ،، ދެން އުޅޭނީ ގޭގަ އި...ތިމީހުން ގެ މުދާވި އްކަ އިގެން ވެސް ރފ ނަގަންވީ....\nޖޫން 9, 2021 19:39\nމަހްލޫފަކީ ސިޔާސީ ބުރަދަނެއް ހުރިމީހެއް ނޫން.. ވީމާ ސަރުކާރަކައް މީނާ ބޭރުކޮއްގެން ލިބޭނެ ގެއްލުމެއް ނެތް.\nޖޫން 9, 2021 20:32\nޕީޖީއަށް މިފަހަރު އުންސުރު ހަމަވާނެބާ؟\nވެންޓިލޭޓަރ މައްސަލަޔަށް ވީހެން ނުވެއްޖެއްޔާ ކިތަންމެހާވެސް ރަނގަޅު.\nއަނހާ މިނިސްޓަރ ވަގޭ ކިހިނެއް ތި ހެދީ؟ ސޮރީ މިނިސްޓަރ މަހޭ ރަނގަޅު ގޮތަކީ\nރައީސް ނަޝީދައް ދިން ހަމަލާ އަނެއްކާ އެމްޑީޕީގެ އެތެރެޔައް އިޝާރާތްކުރެވެމުންދާ މިދަނޑިވަޅުގައި ތިއީ ރައްޔިތުންގެ ބޯތައް އެހެން ދިމާލަކައް އަނބުރާލަން ރަނގަޅު ޚަބަރެއް. އެކަމަކު ހަގީގީ މައްސަލަ އެމްޑީޕީއަށް ފޮރުވާލެވިދާނެތޯ. ނަޝީދުއަށް ދިން ހަމަލާގެ މޯޓިވް އެމްޑީޕީގައި އޮވެދާނެކަމައް އިންވެސްޓިގޭޓަރު ބަލަން ޖެހޭ. އެއީ ހަގީގީ އިންސާފުވެރި އިންވެސްޓިގޭޝަނެއްގައި ބަލަން ޖެހެނީ މޯޓިވް އޮތްކަމައް ބެލެވޭ އެންމެންނަކީ ކުއްވެރިންކަމުގައެވެ.\nޖޫން 9, 2021 21:27\nމަހޭ ކޮބާ ކިހިނެތްމިވީ އެހެންވެ އަހަރުމެން ބުނީ އެމްޑީޕީޔާ ނުގުޅޭށޭ މުޅި ޒިންދަގީ ބަރުބާދުވެ މީހާ ތިހިރަ ހަރާބުވީނުން ދެންވެސް ތިޔަ ދުންމާރިން ދޫކޮއް ޒާޓުމެން ފަޅިޔައް ޖެހިލަބަލަ އޭރުން ވަރުގަދަ ރައްދެއް ދެވިދާނެ ކަމައްފެނޭ ވައުސުއްލަމް


Euppe aai Nahulaage ehen vaahakeh!\nޔޫއްޕެ އާއި ނަހުލާގެ "ކައިވެންޏަށް" ވުރެ ބޮޑު ވާހަކައެއް!\nޖުމްހޫރީ ޕާޓީގެ ޓިކެޓުގައި އާންމު އިންތިޚާބުގައި ވާދަކުރި، ފޮރިން މިނިސްޓްރީގެ މިހާރުގެ އެގްޒެކަޓިވް ކޯޑިނޭޓަރޔ ނަހުލާ އަލީ އާއި މަޝްހޫރު ފިލްމީ ތަރި ޔޫސުފް ޝަފީއު (ޔޫއްޕެ) ގެ "ސިއްރު ކައިވެންޏަކީ" އަހަރުގެ އެންމެ ބޮޑު ކައިވެނިކަން ޔަގީނެވެ.\nކައިވެނިކުރި ކަމަށް މީޑިއާގައި އަޑު އެރުން ފިޔަވައި އެ ދެ މީހުންގެ ފަރާތުން އެކަމާ އާންމުކޮށް ވާހަކައެއް ނުދައްކަ އެވެ. އެހެންވެ އެކަން ހިނގި ގޮތެއް އޮތީ ނޭނގުމެއްގެ ތެރޭގަ އެވެ.\nދެން މި އޮތީ އަނެއް ބޮޑު ވާހަކަ އެވެ. ދެ މީހުން "ވަރިވެއްޖެ ކަމަށް ބުނާ ވާހަކަ" އެވެ.\nޔޫއްޕެއާ ނިކަން ގާތް، އިތުބާރުކުރެވޭ ފަރާތަކުން "އަވަސް" އަށް މި ވާހަކަ ކަށަވަރުކޮށް ދެމުން ބުނީ އެ ދެ މީހުންގެ "ގުޅުން" ނިމުމަކަށް އައިކަން ކަށަވަރުކޮށްދިނީ ސީދާ ޔޫއްޕެ ކަމަށެވެ.\n"ނަހުލާ ވަރިކޮށްފަ އެ ވާހަކަ ބުނީ ޔޫއްޕެ،" ނަން ހާމަ ނުކުރުމަށް އެދި މައުލޫމާތު ދިން މީހާ ބުންޏެވެ.\n"އެއީ ގާތްގަނޑަކަށް މީގެ ތިން ހަފުތާއެއްހާ ދުވަސް ކުރިން. އަޅުގަނޑަށް އެނގިފައިވާ ގޮތުން މިހާރު ޔޫއްޕެ ނަހުލާއާ އެކު އުޅެމުން ދިޔަ ގެއިން ވެސް ނުކުމެއްޖެ. އެ ވާހަކަ ވެސް ބުނީ ޔޫއްޕެ."\nޔޫއްޕެ އަށް ކުރީގެ ދެ ކައިވެނިން އަންހެން ކުއްޖަކާއި ފިރިހެން ކުއްޖަކު ލިބިފައިވާއިރު ކުރީގެ ކައިވެންޏަކުން ނަހުލާ އަށް ވެސް ކުއްޖަކު ލިބިފައިވެ އެވެ.\nއަޑު އަރާފައިވާ ގޮތުން ޔޫއްޕެ އާއި ނަހުލާ "ކައިވެނިކޮށްފައި" ވަނީ ނަހުލާގެ އާއިލާގެ މީހުންގެ ނުރުހުމުގައި "ފިލައިގެން ގޮސް" މިދިޔަ ހައްޖު ދުވަހު އަވަށްޓެރި ސްރީ ލަންކާގަ އެވެ. ދެ މީހުންގެ މި "ކައިވެނި" ރޫޅިގެން ދިޔައިރު ރާއްޖޭގައި މި ދެ މީހުންގެ "ކައިވެނި" ރަޖިސްޓްރީވި ކަމެއް ވެސް ނޭނގެ އެވެ.\nއަނެއްކޮޅުން ކައިވެނިކޮށްގެން އުޅޭ ކަމުގެ ޚަބަރު ފެތުރިފައިވިޔަސް ޔޫއްޕެ އަދި ނަހުލާ ވެސް އެކަން އެއްވެސް މީޑިއާ އަކަށް ކަށަވަރުކޮށްދީފައެއް ނުވެ އެވެ. އެހެން ނަމަވެސް ދެ މީހުން އެކުގައި ހުޅުމާލޭގައި ދިރިއުޅެމުންދިޔަކަން ވެސް އިތުބާރު ހުރި ގޮތަކަށް ވަނީ ޔަގީންވެފަ އެވެ.\nމިހާ ހިސާބުން ޔޫއްޕެ އާއި ނަހުލާގެ ވާހަކަ އަދި ނިމުނީކީއެއް ނޫނެވެ. ތުންތުންމަތިން އިވޭ އަޑުތަކަށް ބަލާއިރު ޔޫއްޕެ އާއި ނަހުލާގެ "ރަޖިސްޓްރީ ނުކޮށް އޮތް ކައިވެނި" ރޫޅިގެންދިޔައިރު ޔޫއްޕެގެ "ހަމަލާތަކެއް" ނަހުލާ އަށް އަމާޒުވެ މައްސަލަ ވަނީ ޕޮލިހަށް ވެސް ހުށަހަޅައިފަ އެވެ.\nއެކަމަކު އެ މައްސަލަ ފުލުސް އޮފީހަށް ހުށަހަޅާފައި ވޭތޯ ބަލަން ފުލުހުންނަށް ދެ ފަހަރަށް ގުޅުމުން ވެސް އެކަން ކަށަވަރުކޮށެއް ނުދިނެވެ. ދޮގެއް ވެސް ނުކުރެ އެވެ. ނަހުލާ މައްސަލަ ހުށަހެޅިތޯ ބަލަން އޭނާއަށް ފޯނުން ގުޅައި ސުވާލު ކުރުމުން ފޯނު ވެސް ކަނޑާލީ އެވެ. ސުވާލަށް ޖަވާބެއް ނުދިނެވެ.\nމައުލޫމާތު ހިއްސާކުރި ޔޫއްޕެގެ ގާތް މީހާ ބުނެފައި ވަނީ ނަހުލާ އަށް ޔޫއްޕެ އަނިޔާކުރި ކަމަށް ބުނާ ވާހަކައިގައި ވެސް ކޮންމެވެސް ވަރެއްގެ ހަގީގަތެއް އެބަހުރި ކަމަށެވެ.\nއެހެންވީމަ ޔޫއްޕެ އާއި ނަހުލާގެ "ސިއްރު ގުޅުން" ކުއްލިއަކަށް ނިމިގެން ދިއުމުގެ ސިއްރަކީ ކޮބައި ހެއްޔެވެ؟ ޔޫއްޕެ އޭނާ އަށް އަނިޔާކުރަނީ ހެއްޔެވެ؟\n"ނަހުލާގެ ވަރަށް ގާތް މީހެއް ގާތު އޭނާ ބުނެފައި ވަނީ ޔޫއްޕެ ވަރަށް ބޮޑަށް އޭނާ ހިފަހައްޓައިގެން ގެންގުޅޭ ވާހަކަ. އޮފީހަކަށް ވެސް ނުފޮނުވަޔޯ. އެ ވާހަކަ އަކީ ވެސް އަޅުގަނޑަށް ގަބޫލުކުރެވޭ ވާހަކައެއް،" އަވަސް އަށް މައުލޫމާތު ދިން މީހާ ބުންޏެވެ.\nމިހާ ހިސާބުން މި ވާހަކަ އަށް މި އަންނަނީ އަނެއް ޓްވިސްޓެވެ.\nޚަބަރު ލިބޭ ގޮތުން ޔޫއްޕެ އާއި ނަހުލާގެ ފަހު ތަޅާލުންގަނޑުގެ ތެރެއިން ވަނީ "ބްލެކްމެއިލްކުރުމުގެ" މައްސަލައެއް ވެސް ފެންމަތިވެފައިވެ އެވެ. ޕޮލިހަށް ހުށަހެޅީ އެ މައްސަލަ ކަމަށްވެ އެވެ.\nނަމަވެސް މިއިން އެއްވެސް ވާހަކައަކަށް ވެސް ނަހުލާ ޖަވާބެއް ނުދިނެވެ. ސުވާލު ރަނގަޅަށް ދޭހަނުވާ ކަހަލަ ރާގަކަށް އެއްޗެއް ބުނެލުމަށް ފަހު ފޯނު ކަނޑާލީ އެވެ.


އެމްޑީޕީގެ ގޮފިތަކުން ކުރަންވީ ކަމަކީ މި ސަރުކާރުގެ ވައްކަން އިތުރަށް ފަޅާ އެރުވުން: އުނގޫފާރު ދާއިރާގެ ރައީސް – Maldivian Democratic Party\nއެމްޑީޕީގެ ގޮފިތަކުން ކުރަންވީ ކަމަކީ މި ސަރުކާރުގެ ވައްކަން އިތުރަށް ފަޅާ އެރުވުން: އުނގޫފާރު ދާއިރާގެ ރައީސް\nރިޔާސީ އިންތިޚާބަށް ދިހަ ވަރަކަށް މަސް ދުވަހަށް ކައިރިވެފައިވާ އިރު، އެމްޑީޕީގެ ގޮފިތަކުން ކުރަންވީ ކަމަކީ މި ސަރުކާރުގެ ވައްކަން އިތުރަށް ފަޅާ އެރުވުން ކަމަށް އެމްޑީޕީގެ ޤައުމީ މަޖިލީހުގެ މެންބަރު ވަހީދު ވިދާޅުވެއްޖެއެވެ.\nރައްޔިތުންގެ ބަދަލުގެ ނަމުގައި ހޯމަ ދުވަހުގެ ރޭ އެމްޑީޕީ ހަރުގޭގައި ބޭއްވި ޖަލްސާގައި ވާހަކަދައްކަވަމުން ވަހީދު ވިދާޅުވީ އެމްޑީޕީއާ ގުޅިފައިވާ ސިޔާސީ ޕާޓީތަކުގެ މެންބަރުން ވެސް ކުރަންވީ ކަމަކީ މި ސަރުކާރުގެ ވައްކަމުގެ މައްސަލަތައް ފަޅާއެރުވުން ކަމަށެވެ. ރަށްރަށުގެ ލެވެލްގައާއި، ދާއިރާތަކުގެ ލެވެލްގައި ވެސް އެ ރަށްރަށުގައާއި ދާއިރާތަކުގައި މި ސަރުކާރުން ހިންގާ ވައްކަމުގެ އަމަލުތަކަށް ފާރަވެރިވެ އެކަންތައް ހާމަކުރުމަށް އޭނާ ގޮވާލެއްވިއެވެ.\nއިދިކޮޅު މެންބަރުންނާ ކުރިމަތިލެއްވުމަށް ޕީޕީއެމްގެ ނައިބު ރައީސް ޢަބްދުﷲ ޢަބްދުއްރަޙީމް އެ ޕާޓީގެ މެންބަރުންނަށް ގޮވާލައްވާފައި ވާތީ އެކަމަށް ރައްދު ދެއްވަމުން ވަހީދު ވިދާޅުވީ އެ ގޮވާލެއްވުމަށް އިޖާބަ ދެއްވާނޭ ބަޔަކު މި ރާއްޖޭގައި ނުތިބޭނޭ ކަމަށެވެ. މީގެ އިތުރުން އެމްޑީޕީގެ މެންބަރުން ކުރަންވީ ކަމަކީ ބ.މާޅޮހަށް މީގެ ކުރިން އަރުވާލާފައިވާ މީހަކު އެރަށަށް އަރުވާލާފައި ވަނީ ކީއްވެކަން ރައްޔިތުންނަށް ހާމަކުރުން ކަމަށް ވެސް ވަހީދު ވިދާޅުވިއެވެ.\nކަށިން ހިއްވަރު ނެރެ، އަލުން މަގުމައްޗަށް ނުކުމެ މިސަރުކާރާ ދެކޮޅަށް އިޙްތިޖާޖުކުރުމަށް ވެސް ވަހީދު ވަނީ އިދިކޮޅު ފަރާތްތަކަށް ގޮވާލައްވާފައެވެ.


Fuvahmulah Hospital In Covid-19 Ah Test Kuran Fashaifi - Vaguthu\nފުވައްމުލައް ހޮސްޕިޓަލުން ކޮވިޑް-19 އަށް ޓެސްޓް ކުރަން ފަށައިފި\nޏ. ފުވައްމުލަކު ހޮސްޕިޓަލުން ކޮވިޑް-19 އަށް ޓެސްޓް ކުރަން ފަށައިފިއެވެ.\nފުވައްމުލައް ހޮސްޕިޓަލުން ވިދާޅުވީ ކޮވިޑް-19 އަށް ޓެސްޓް ކުރާ މެޝިނުން ފުރަތަމަ ފަހަރަށް ސުންކެއް ޓެސްޓް ކުރީ ރޭގެ ވަގުތެއްގައި ކަމަށެވެ. އެ މެޝިނުން ކުރި ފުރަތަމަ ޓެސްޓްގެ ނަތީޖާ ކޮވިޑް-19 އަށް ނައްސިވެފައިވާ ކަމަށް އެ ހޮސްޕިޓަލުން ވިދާޅުވިއެވެ.\nފުވައްމުލައް ސިޓީ ހޮސްޕިޓަލުގައި އެ ކަމަށް ބަހައްޓާފައި ހުންނަނީ ޖީން އެކްސްޕާޓްގެ މެޝިނެކެވެ. އެ މެޝިނުން އެއް ފަހަރާ ޓެސްޓް ކުރެވެނީ ހަތަރު ސުންކެވެ. އަދި އެ ސުންކުތަކުގެ ނަތީޖާ ލިބުމަށް ދެ ގަޑިއިރު ހޭދަވެއެވެ.\nފުވައްމުލަކު ހޮސްޕިޓަލުން މައުލޫމާތުދޭ ގޮތުގައި އެ ހޮސްޕިޓަލުން ޓެސްޓް ކުރަމުން ދާނީ ބަލީގެ އާލާމާތް ހުރި މިންވަރަކަށް ބަލާފައި އަވަހަށް ޓެސްޓްކޮށް ސުންކުގެ ނަތީޖާ ހޯދަން ޖެހޭ ކަމަށް ޑޮކްޓަރުން ލަފާ ދޭ މީހުންގެ ސުންކު އެކަންޏެވެ.\nއާންމު އުސޫލުން، އެ ސިޓީއަށް އައިސް 10 ދުވަހުގެ މުއްދަތަށް ކަރަންޓީނުވާ މީހުންގެ ސުންކުތައް ޓެސްޓް ކުރަން ފޮނުވާނީ މާލެއަށާއި އެ ސިޓީއާ ކައިރިން ދެކުނަށް އޮންނަ އައްޑޫ ސިޓީގެ އިކުއަޓޯރިއަލް ހޮސްޕިޓަލަށް ކަމަށް އެ ހޮސްޕިޓަލުން ވިދާޅުވިއެވެ.


ކަޢުބާ - ވިކިޕީޑިއާ\nމައްކާގައި ވާ ގެފުފުޅަށް އަރަބި ބަހުގައި ކިޔާ ނަމަކީ "لكعبة" ކަޢުބާ، އެވެ.މުސްކުޅި ޢަރަބި ބަހުގައި ކަޢުބާގެ މާނައަކީ ކޮޑިބައްޓަމެވެ. ގެފުޅަށް މިނަން ކިޔުނީ، މި ބައްޓަމަށް ހެދިފައިވާ ބިނާއެއް ކަމުންނެވެ. ގެފުޅަށް"البيت العتيق" އަލްބައެތުލް ޢަތީޤް އާއި، "البيت الحرام" އަލްބައިތުލް ޙަރާމް، ވެސް ކިޔައެވެ.\n"المسجد الحرام" އަލްމަސްޖިދުލް ޙަރާމް، ބިނާ ކުރެވިފައި ވަނީ ގެފުޅުގެ ވަށާގެންނެވެ.ދުނިޔޭގެ އެކި ކަންކޮޅުތަކުން މުސްލިމުން ނަމާދުކުރުމަށް ކުރިމަތިލާ މިސްރާބަކީ ކަޤުބާ އެވެ. ކަޢުބާ ނުވަތަ ގެފުޅަށް މިސްރާބު ކުރުމަށް ކިޔަނީ "قبلة" ޤިބްލަ، އެވެ.\nމުސްލިމުންގެ ފަސްވަނަ ރުކުން ކަމުގައިވާ ޙައްޖުގެ މަތިވެރި އަޅުކަމާއި، ޢުމްމްރާގެ އަޅުކަން އަދާކުރުމުގައި އެތައް ބިލިއަން މުސްލިމުނެއް ކައުބާގެ ވަށައިގެން ޠަވާފް ކުރެއެވެ.\nއުސްމިނުގައި 13.1 މީޓަރު އަދި ދޮރުކޮޅު ހުންނަ ބިތުގައި 12.84 މީޓަރު ހުރިއިރު އޭގެ އަނެއްފަރާތު ބިތުގެ މިނަކީ 13.16 މީޓަރެވެ. ހިޖްރު އިސްމާއިލް ހުރި ބިތުގައި 11.28 މީޓަރު ހުރިއިރު އޭގެ އަނެއްފަރާތު ބިތުގެ މިނަކީ 11.53 މީޓަރެވެ.\nތަޅުން އަޅާފައިވަނީ މާބުލުންނެވެ. އެތެރެފާރުގެ މެދާ ހިސާބަށް ހުރީ ކީރިތި ޤުރުއާނުގެ މޫރިތި އާޔަތް ތަކުން ޖަރީ ކޮށްފައިވާ މާބުލްގެ ފަށަލައެކެވެ.ފާރުގެ މަތީބައިގާ ހުރީ ޤުރުއާނުގެ އާޔަތްތަށް ރަންއަކުރުން ޖަރީކޮށްފައިވާ ފެހިކުލައިގެ ފަރުދާއެކެވެ.\nLast edited on6ނޮވެމްބަރު 2019, at 12:09\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ6ނޮވެމްބަރު 2019، 12:09 ގައެވެ.


Hinga hingaa tihbaa ring road miyoh nimenee\nމާލެ، 28 ޖުލައި 2018 - މަގުތަކުގައި ތާރު އަޅަން ފެށުން: ބްރިޖް ހުޅުވެންވާއިރަށް މަގުތަށް ނިމޭނެ ކަމަށް ހައުސިން މިިނިސްޓްރީންވަނީ ބުނެފަ -- އަހުމަދު ނާއިމް | އަވަސް\nމާލޭގެ މަގުތަކުގެ އެތުރުމަށް މި އަންނަނީ ބޮޑު ބަދަލެވެ. މިކަން ފެށިގެންދާނީ ވެރިރަށް މާލެ އާއި ހުޅުލެ ގުލެ ގުޅޭ ހިސާބުންނެވެ. މި ދެ ރަށް ގުޅައިލުމާއެކު، "ގްރޭޓާ މާލެ" ސަރަހައްދުގެ ބޮޑު ބައެއް ގުޅުނީ އެވެ. މި މަސައްކަތަކާއެކު، އެކީގައި ދަނީ މާލެ ވަށައިގެން އޮންނަ ބޮޑު މަގު، ބޮޑު ތަކުރުފާނު މަގުގައި ތާރު އެޅުމުގެ މަސައްކަތް ވެސް ކުރަމުންނެވެ.\n"ރިންގް ރޯޑް" ގެ ނަން ދީފައިވާ 5.5 ކިލޯ މީޓަރުގެ މި މަގު ފެށިގެން ދާނީ ހުޅުމާލެ ފެރީ ޓާމިނަލްއާ ހިސާބުންނެވެ. އެ ހިސާބުން ފަށާ މަގު ގޮސް ގުޅޭނީމާލެ އިންޑަސްޓްރިއަލް ސަރަހައްދާ އެވެ. މި މަގުގައި ވެސް މިދިޔަ އަހަރު ވަނީ ތާރު އަޅާފަ އެވެ. ބަލަހައްޓައިގެން ތިއްބައި މާލެ ރިންގު ރޯޑުގެ މަސައްކަތް ވެސް ނިމެނީ އެވެ.\nރިންގް ރޯޑްގައި ހަތަރު ލޭން\nމާލެ،7އޯގަސްޓް 2018 - ރިންގް ރޯޑްގައި ހުޅުމާލޭ ފެރީ ޓާމިނަލް ކައިރިން ތާރު އަޅަން ފަށައިފައި -- އަހުމަދު ނާއިމް | އަވަސް\nމާލެ ވަށައިގެން ހަދަމުންދާ މި މަގުގައި ތާރު އަޅަން މިވަނީ ފަށާފަ އެވެ. މި މަސައްކަތުގެ ދަށުން، މާލޭގެ އިރުމަތީ ފަރާތާއި ދެކުނު ފަރާތުން ބޮޑު ތަކުރުފާނު މަގުގައި ހަދާ މި މަގުގައި ހަތަރު ލޭން ހުންނާނެ އެވެ. އަދި މަގުގެ ފުޅާ މިނުގައި 16 މީޓަރު ހުންނާނެ އެވެ.\nމަގުގައި 400 އަށްވުރެ ގަސް\nތާރު އަޅައި ނިމުމުން މަގުތައް ކިތަންމެ ރީތިވިނަމަވެސް މާލޭގެ ހޫނުކަން އިތުރަށް ގަދަވެގެންދާނެ އެވެ. އެހެންވެ އެކަމަށް ފިޔަވަޅު އެޅުމުގެ ގޮތުން ހައުސިން މިނިސްޓްރީން ވަނީ މަގުތަކުގައި އިންދާނެ ގަސް ހޯދަން އިއުލާނުކޮށްފަ އެވެ.\nހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވި ގޮތުގައި 450 ގަސް އިންދާނެ އެވެ.\nމަގުތަކުގެ މަސައްކަތް މި މަހުގެ ނިޔަލަށް ނިމޭއިރު، ފެނިގެންދާނީ މުޅިން ތަފާތު މަންޒަރެކެވެ. ހަމަ ގައިމުވެސް މަގުތައް ނިމުމުން ބޮޑު ފަސޭހައެއް ލިބިގެންދާނެ އެވެ. ކޮންމެއަކަސް ހިނގަ ހިނގާ ތިއްބައި ތާރު އަޅައިގެން ހަދާ ރިންގް ރޯޑުގެ މަގުތައްވެސް މި އޮތް ނިމެނީ އެވެ.\nއެމްޓީސީސީ ހުޅުމާލެ ހައުސިން މިނިސްޓްރީ + މާލޭ ސިޓީ ބޮޑުތަކުރުފާނު މަގު އިގްތިސޯދު\nމާލެ ސަރަހައްދުގެ ގެސްޓްހައުސްތައް ޓްރާންސިޓް ހޮޓާ ތަކަށް


Haradhuthah foonubehdhigen ulhenikoh anehkaves ithuru Naibeh\nހަރަދުތައް ފޫނުބެއްދިގެން އުޅެނިކޮށް އަނެއްކާވެސް އިތުރު ނައިބެއް!\n22 އޭޕްރީލް 2021 - 23:19:14\nމިނިސްޓާ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗާގެ ނައިބުގެ މަގާމަށް މ. ހިޔަމަ އަލީ މާޖިދު އައްޔަނު ކުރައްވާފައިވަނީ މިއަދުގެ ވަގުތެއްގައެވެ.\nމާޖިދަކީ އެމްޑީޕީގެ ޓިކެޓުގައި ނ. އަތޮޅު ކައުންސިލް މެންބަރުކަން އަދާކުރައްވާފައިވާ ބޭފުޅެކެވެ. އެމްޑީޕީގެ ގައުމީ މަޖިލީހުގައި މިހާރުވެސް ނ. އަތޮޅުގެ ރައީސް ކަން ކުރައްވަމުން ގެންދަވާ މާޖިދު، ފިޝަރީޒް މިނިސްޓްރީގެ ނައިބު ކަމުގެ މަގާމަށް އައްޔަނުކުރެއްވުމާ ހަމައަށް، ކުރައްވަމުން ގެންދެވީ އަމިއްލަ މަސައްކަތްތަކެވެ. އޭނާ ކުރައްވަމުން ގެންދެވި މަސައްކަތަކީ "އިންޓީރިއާ ޑިޒައިނިން" އަދި "ޕްރޮޖެކްޓް މެނޭޖްމަންޓް"ގެ މަސައްކަތްތަކެވެ.\nމީގެ ކުރިން މާޖިދު ވަނީ "ނޮދާން ޔޫޓިލިޓީސް ލިމިޓެޑް"ގެ މެނޭޖިން ޑިރެކްޓަރު ކަމާއި، "ޕްލޭންކްޓަންސް ބީޗް ހޮޓެލް" އަދި "މޯނިން ސަންރައިސް ޕްރައިވެޓް ލިމިޓެޑް" ފަދަ ކުންފުނިތަކުގައި ޖެނެރަލް މެނޭޖަރުގެ މަގާމު ވެސް އަދާކުރައްވާފައެވެ. އަދި އަމިއްލަގޮތުން މަސައްކަތްކުރާ އެކި ކުންފުނިތަކުގެ އިސް މަގާމުތައްވެސް މާޖިދު ވަނީ ފުރުއްވާފައެވެ.\nމަންދުކޮލެޖުން "ޑިޕްލޮމާ އިން ބިޒްނަސް މެނޭޖްމަންޓް" ހާސިލްކުރައްވާފައިވާ މާޖިދު ވަނީ "ސެޓްފިކެޓް އިން ޓްރެވަލް އެންޑް ޓުއާ އޮޕްރޭޝަންސް ކޯސް" ވެސް ފުރިހަމަކުރައްވާފައެވެ.\nމީގެ އިތުރުން މާޖިދަކީ ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި ފިޝަރީޒް މިނިސްޓްރީގައި މަސައްކަތް ކުރައްވާފައިވާ ތަޖުރިބާކާރު ބޭފުޅެކެވެ. އޭރު ފިޝަރީޒް މިނިސްޓްރީގެ ބެލުމުގެ ދަށުން ކުރިއަށް ގެންދިޔަ މުހިންމު މަަަސައްކަތްތައް އިސްވެ ހުންނަވާ މާޖިދު ވަނީ ކުރައްވާފައެވެ. އޮޅުވާލި ކަނދުފަތި ޑިޒައިން ކުރުމާއި، ރާއްޖޭގައި ހިންގުނު މަސްވެރިކަމުގެ އާ ޓެކްނޮލަޖީއާއި ޒަމާނީ ވަސީލަތްތައް އިންޑަސްޓްރީއަށް ތައާރަފް ކުރަންކުރި ގިނަ މަސައްކަތްތަކުގައި މުހިއްމު ރޯލެއް އޭނާ ވަނީ އަދާކުރައްވާފައެވެ.\nފިޝަރީޒް މިނިސްޓްރީގެ ނައިބުކަމުގެ މަގާމަށް ބޭފުޅަކު އައްޔަންކުރެވިގެން ދިޔައިރު މިހާރުވެސް ސަރުކާރުގެ އެކި މިނިސްޓްރީތަކުގައި ނައިބުންގެ އަދަދު ގިނަކަން ފާހަގަކުރެއެވެ. ބައެއް މިނިސްޓްރީތަކުގައި ހަތަރު ނައިބުންވެސް އެބަތިއްބެވިއެވެ. ކޮވިޑް-19އާއި ގުޅިގެން އިގްތިސޯދަށް އެރި ލޮޅުމުގައި ދައުލަތުގެ ހަރަދުތައް އަންނަނީ އިންތިހާއަށް ބޮޑުވަމުންނެވެ. ހަރަދުތައް ފޫނުބެއްދި ރާއްޖޭގައި ޗާޕްކޮށްގެން، އިތުރު ފާއިސާ ދައުލަތައް މިވަނީ ނަގަންޖެހިފައެވެ.\nއޭގެ ހެއްކަކީ ހުއްދެއް ނެތި ދަރަނި ނެގުމާއި ހުއްދައެއް ނެތި، އެމްއެމްއޭއިން އޯވަޑްރޯ ކުުރުން މަނާކޮށްފައި އޮށްވާ ކޮވިޑް-19 އާއި ގުޅިގެން އިގްތިސޯދަށް އާ ހީނަރުކަމާއިއެކު ދައުލަތުގެ ހަރަދުތައް ފޫބެއްދުމަށް ސަރުކާރުން 2020 ވަނަ އަހަރު ހުށަހެޅި މާއްދާތައް ސަސްޕެންޑްކޮށް، ހަތަރު ބިލިއަން ރުފިޔާ ޗާޕްކުރަން ހުއްދަ ހޯދުމަށް ނިންމުމެވެ.\nމިހާލަތުގައި އިތުރު ރުފިޔާ ޗާޕް ކުރެވޭ ގޮތަށް ދީފައި އޮތް ހުއްދަ އޮތީ އެއް އަހަރުގެ މުއްދަތަކަށެވެ. މި މުއްދަތު މިމަހުގެ 26ވަނަ ދުވަހަށް ހަމަވާތީ އެމުއްދަތު އަނެއްކާވެސް އިތުރު އެއް އަހަރަށް ދަންމާލުމަށް އެދި ފިނޭންސް މިނިސްޓްރީ އިން މިމަހުގެ ނުވަވަނަ ދުވަހު ވަނީ ރައްޔިތުންގެ މަޖިލީހަށް ސިޓީ ފޮނުވާފައެވެ.\nއެޔާއިއެކު ދައުލަތުން ބޭކާރު ހަރަދުތައް ކުރާކަމަށް ތުހުމަތުކޮށް މަޖިލިސްތެރޭ ކުރެވުނު އެތައް ބަހަުސްތަކަކަށްފަހުވެސް މަޖިލީހުން ގޮތެއް ނުނިންމުނު އެ މައްސަލައަށް ގޮތެއް ނިންމުނީ ހުރިހާ ޕާޓީތައް ހިމެނޭގޮތައް އެކުލަވާލި ނުވަ މެންބަރުން ކޮމެޓީއަކުންނެވެ.\nއިއްޔެއިން ފެށިގެން ރެއާއި ހަމަޔަށް، ފަސް ބައްދަލުވުމަކަށް ދިގުލައިގެންދިޔަ މި ބައްދަލުވުންތަކުގައި ގިނަ މެންބަރުން ފާހަގަކޮށްފައިވާ ކަންކަމުގެ ތެރޭގައިވެސް މިހާލަތުގައި ސަރުކާރުން ކުރާ ބޭކާރު ހަރަދުތައް ހުއްޓާލަންޖެހޭކަން ފާހަގަކޮށްފައިވެއެވެ. އެގޮތުން ދައުލަތުގެ ހަރަދުތައް ހަމަޖެއްސުމަށްޓަކައި ސަރުކާރުން ކުރާ ބޭކާރު ދަތުރުތައް ހުއްޓާލުމުގެ މުހިންމުކަން ފާހަގަކޮށްފައިވެއެވެ.\nއަދި މިހާރު ފައިސާ ޗާޕްކުރުމަށް އިތުރު މުއްދަތަަކަށް ހުއްދަދިންކަމުގައި ވީނަމަވެސް ސަރުކާރުގެ ތެރެއިން ސިޔާސީ މަގާމުތައް އިތުރު ނުކުރުމާއި ސަރުކާރުން ކުރާ ހަރަދުތަކުގެ ތެރެއިން ކޮންމެހެން ކުރަންޖެހޭ ހަރަދެއް ނޫނީ ނުކުރުން ފަދަ ޑިސިޕްލިން ސަރުކާރުގެ ތެރެއިން ގެނައުންވެސް އެެއީ މުހިންމު ކަމެއްގެ ގޮތުގައި ވަނީ ފާހަގަކޮށްފައެވެ.\nއެހެންކަމުން އިގްތިސޯދީ ގޮތުން ދައުލަތުގެ ހަރަދުތައް ހަމަނުޖެހިގެން އުޅޭއިރު އިތުރު ސިޔާސީ މަގާމުތަކެއް ސަރުކާރުގެ ތެރެއިން ކޮންމެހެން ދޭންޖެހޭތޯ ގިނަބަޔަކު ސުވާލުއުފައްދައެވެ. މިއީ ކޮވިޑް-19އިގެ ހާލަތުގައި ދައުލަތުގެ ހަރަދުތައް ފޫ ނުބެއްދިގެން އުޅޭއިރު ދައުލަތުގެ ބަޖެޓުން ހަރަދުވެގެންދާނެ ބޭކާރު ހަރަދުތަކެއް ކަމަށްވެސް ގިނަ ބަޔަކު ދެކެއެވެ.


މާޔޫސްވެފާ | Esfiya - Dhivehi Vaahaka Site\n(ނޯޓް: މިވާހަކައަކީ ހިޔާލީ ވާހަކައެކެވެ.)\nއެންމެ ތުއްތު އިރުއްސުރެވެސް ޝަހުފާނަކީ ވަރަށް ހަލަނިކޮށް އުޅޭ ކުއްޖެކެވެ. ނަމަވެސް އެންމެންވެސް އޭނާ ދެކެ ވަރަށް ލޯބިވެއެވެ. އެއީ އޭނާއަކީ އޭނާގެ މައިންބަފައިންގެ ހުރި ހަމައެކަނި ދަރިއެވެ. އޭނާގެ ސަކަ މިޒާޖުގެ ސަބަބުން އޭނާއާއެކު އުޅޭ މީހަކު އުޅެންޖެހޭނީ އޭނާ ދައްކާ ވާހަކަތަކުން ހީހީއެވެ.\nޝަހުފާން ސްކޫލަށްދިޔަ ފުރަތަމަ ދުވަހުވެސް ވަރަށް ގިނަ އެކުވެރިން ލިބުނެވެ. އޭނާ ބޮޑުވަމުން އައި އިރު އޭނާއަކީ ކިޔެވުމަށް ވަރަށް މޮޅު ދަރިވަރެކެވެ. މުދައްރިސުންގެ ލޯބި ލިބިގެން ކުރިއަށް ދިޔައިރު އޭނާއަކީ މުޅި ސްކޫލުގައިވެސް ވަރަށް މަޝްހޫރު ކުއްޖެކެވެ. ލިބިފައިވާ ގުދުރަތީ ރީތިކަމުގެ ސަބަބުން އެތައް އަންހެންކުދިންނެއްގެ ސަމާލުކަން ލިބެމުންދިޔެވެ. އޭނާގެ ބުޅި އިސްތަށިގަނޑަށް ހުންނަނީ މަޑު މުށިކުލައެއް އަރާފައެވެ. ނިތްކުރިމައްޗަށް އިސްތަށިކޮޅުތައް އަބަދު ވެރިފައި ހުރެއެވެ. އޭނާއަށް ތޫނު މަޑު މުށިކުލައިގެ ލޮލެއް ލިބިފައިވެއެވެ. ފުޓުބޯޅަކުޅުމަށް އޭނާ ވަރަށް މޮޅެވެ. ގިނައިން ކުޅެން ދިޔުމުގެ ސަބަބުން އޭނާއަށް ލިބިފައިވަނީ ކަސްރަތީ ހަށިގަނޑެކެވެ.\nއޭނާ ބޮޑުވަމުންދިޔައިރު އޭނާއަށް މަދު އެކައްޗެއްވެސް ނެތެވެ. ނަމަވެސް އޭނާއަށް ފަނަރަ އަހަރު ފުރުނުއިރު އޭނާއަކީ ނެތް މީހެއް ފަދައެވެ. ކޮޓަރިން ނުކުންނަނީ ބަނޑުހައިވެގެން ނުހުރެވިގެންނެވެ. ދެދުވަސް ވާއިރުވެސް އެންމެ އިރަކު ކާލައިގެންވެސް ފުއްދާލަފާނައެވެ. ގޭތެރެއިން މީހަކު ފެނުނަސް އަނގައިންވެސް ނުބުނެ ދުވެފައި ދަނީ ބިރުންނެވެ. އޭނާގެ އެކުވެރިން އޭނާ ހޯދަން އެތައް ފަހަރަކު އައުމުންވެސް އޭނާ އެމީހުނަށް ބަލާވެސް ނުލިއެވެ. އޭނާގެ މަންމަ އައިސް އޭނާ ހޯދަން އެމީހުން އައި ވާހަކަ ބުނުމުން ބިރުން ދެފަރާތަށް ބޯހޫރާލަމުން ދުރަށް ޖެހިލާއިރު ހުންނަނީ ރޮވިފައެވެ. އަބަދު އެނދުގައި އޮންނަނީއެވެ. މީހަކު އަތްލިޔަސް އޭނާ ބިރުގަނެއެވެ.\nއެގޮތުގައި ޝަހުފާންގެ ދުވަސްތައް ފާއިތުވަމުން ދިޔައިރު އޭނާގެ ހަށިގަނޑަށްވެސް ވަރަށް ބޮޑެތި ބަދަލުތަކެއް އައެވެ.\nއެންމެފަހުން ޝަހުފާންގެ މައިންބަފައިން އޭނާއާއި މެދު ކަންބޮޑުވެގެން އޭނާ ދެއްކީ ޑރ ޝާމިންއަށެވެ. ޑރ ޝާމިންއަކީ ސައިކޮލޮޖިސްޓެކެވެ. އޭނާ ޝަހުފާނާއި ވާހަކަ ދައްކަން މަސައްކަތްކުރިއެވެ. ނަމވެސް އޭނާ ވާހަކަ ނުދައްކާތަނުގައި ބަލާވެސް ނުލައެވެ. އެވަރުންވެސް ޑރ ޝާމިން ހިތްވަރު އެލުވާލާކަށް ބޭނުމެއް ނުވިއެވެ. ޑރ ޝާމިން އޭނާގެ ހަޔާތުގައި އަޑިގުޑަންތަކުގެ ވާހަކަތަކާއި އެކަންކަމުން އަރައިގަތް ގޮތްތައް ކިޔާދިނެވެ. ޝަހުފާން އޭނާއާއި ދިމާލަށް ނުބަލައި އިސްޖަހާލައިގެން އިނަސް އޭނާ ދައްކާ ވާހަކަ ކަނުލާ އަޑުއަހާކަން ޝާމިންއަށް އެނގެއެވެ.\nއެގޮތުގައި ދެތިން ހަފްތާ ފާއިތުވެދިޔައެވެ. އާދައިގެމަތިން ޝާމިން ޝަހުފާން ކައިރިއަށް އައެވެ. ހިނިތުންވުމަކާއެކު ޝަހުފާންގެ ހާލުއަހުވާލު އަހާލީ ވަކި މިއަދު ޝަހުފާން ޖަވާބު ދޭނެ ކަމަށް އުއްމީދު ކޮށްގެނެއްނޫނެވެ. ނަމަވެސް ޝަހުފާން ކަރުނަވީ ލޮލަކުން ޝާމިނަށް ބަލާލަމުން އޭނާއަށް ބުނެވުނީ ‘އަހަންނަށް އެހީވެދީ ހެޔޮނުވާނެ’ މިހެންނެވެ. އެއަށްފަހު އަޑުންއަޑުނަގާ ބާރުބާރަށް ރޯންފެށުނީ ޝާމިން އޯގާތެރި ކަމާއެކު އޭނާގެ ގައިގައި ބައްދާލުމުންނެވެ. އޭނާ ހިތްފުރެންދެން ރުއިމަށްފަހު އޭނާ ހުރިހާ އެއްޗެއް އަލިފުން ޔާއަށް ކިޔާދިނެވެ.\nޝާމިން ކިޔެވުމަށާއި ކުޅުމަށް މޮޅުވެފައި އޭނާގެ ރީތިކަމުން މުޅި ސްކޫލުގައިވެސް އޭނާ ވަރަށް މަޝްހޫރެވެ. ލިބެމުންދިޔަ ލޯތްބާއި އެއްވަރަށް އެތައް ބަޔެއްގެ ހަސަދަވެސް އޭނާއާއި ކުރިމަތިވިއެވެ. ފުރަތަމަ އޭނާ އެކަހަލަ ކަންކަމާއި އަޅައެއްނުލައެވެ. އޭނާ އަންހެންކުދިންގެ ތެރޭގައި މަޝްހޫރުވުމުން އޭނާއޭ ކިޔާގެން ފާޑުފާޑުގެ ވާހަކަވެސް ކިޔައެވެ. އެކަހަލަ ވާހަކަތަކަށް އޭނާ އަބަދުވެސް ދެނީ ބީރު ކަންފަތެކެވެ. އޭނާއަކީ ދުވަހަކުވެސް އަންހެންކުއްޖަކާއި ރައްޓެހިވެސްވީ މީހެއް ނޫނެވެ. ވީއިރު އެކަހަލަ ދޮގު ވާހަކަތައް ފަތުރަންވީ ސަބަބެއް އޭނާއަކަށް ނޭނގުނެވެ.\nސްކޫލުގެ އެންމެންގެ ތެރެއިންވެސް އޭނާ އެންމެ އިތުބާރު ކުރަނީ އޭނާގެ އެންމެ ގާތް އެކުވެރިޔާ ލިސާނަށެވެ. ނަމަވެސް އިންޓަހައުސް މުބާރާތަށް ޕްރެކްޓިސް ކުރަން ކުޅެން ލިސާނާއެކު ޗަހުފާން ދިޔައެވެ. ލިސާނުގެ ހައުސް އެދުވަހު ނުކުޅޭތީ އޭނާ ދަނޑުގެ އެއްކައިރީގައި ހުރި ޗޭންޖިންގް ރޫމް ކުރިމަތީގައި ހުރި ގޮނޑިބަރިއެއްގައި އެމީހުން ކްލާސް ކުދިންތަކެއްގެ ކައިރީ މެޗު ބަލަން އިށީނީއެވެ.\nޝަހުފާންމެންގެ މެޗު ފެށެން އަދި ވަގުތުކޮޅެއް އޮތުމުން އޭނާ ޗޭންޖިންގް ރޫމަށް ވަދެ ތައްޔާރުވެލާގެން ނުކުންނަން އުޅެނިކޮށް ލިސާން އެމީހުންގެ ކްލާސް ކުދިންގެ ކައިރީގައި އޭނާއޭ ކިޔާގެން އެއްޗެކޭ ކިޔާ އަޑުއިވުމުން އޭނާ ނުނުކުމެ ދޮރުގައި ކަންފަތް ޖައްސާލައިގެން އެދައްކާ ވާހަކަ އަޑުއަހަން މަޑުކޮށްލިއެވެ. އޭނާއަށް ދެލޯ ބޮޑުކޮށްލެވުނީ އޭނާއޭ ކިޔާގެން ލިސާން ދައްކަމުން ދިޔަ މުޑުދާރު ވާހަކަތައް އިވިފައެވެ. އޭނާ ރުޅިއައިސްގެން ތުރުތުރު އަޅަމުން ދިޔަ ހާލު އެތަނުން ނުކުންނަން ދޮރުގެ ތަޅުގެ ހިފާލި ވަގުތު އޭނާ ބުނެލި ވާހަކައަކުން އޭނާ ހުއްޓުންއެރިއެވެ.\n“އޭނާ އަލިފަކަށް ވެގެން ހުއްޓަސް އެއީ ހާދަ ނުލަފާ މީހެކޭ. ލޫތް ކައެއަށް އެނގޭތަ ކައެގެ ކޮއްކޮގެ އެއްކަލަ ފޮޓޯތައް ލީކުކޮށްލީވެސް އެ ޝަހުފާނޭ.” ލިސާން އެހެން ބުނެލުމާއެކު ލޫތް ރުޅިއައިސްގެން ހަޅޭއްލަވައިގަތެވެ. “މަ އަތުން އޭނާ މަރުވާނެ މިފަހަރު.” “މަކައިރީ އަދި އެވާހަކަ ކިޔޭ ހީހީފަ. އަދި ކީ ތިމަންނަ ކޮންމެވެސް އަންހެން ކުއްޖެއް ރޭޕް ކުރީމޭވެސް. މަށަކަށް ނޭނގެ އެއީ ތެދެއް ކަމެއްވެސް.” ލިސާން އެވަރުންވެސް ހުއްޓާނުލިއެވެ. އޭނާގެ ވާހަކަ ކުރިއަށް ގެންދިޔައިރު އެތަނުގައި ތިބި އެންމެންގެ ރުޅިގަނޑު ފަޅައިގެން ދިޔައެވެ. އެކަކު ޝަހުފާންގެ ޓީމް ކުއްޖެއްގެ ކައިރީ ޝަހުފާންވީ ކޮންތާކުތޯ ސުވާލުކުރުމުން އޭނާ ޗޭންޖިންރޫމްގައޭ ބުނެ ދުރަށް ދިޔަ އަޑުވެސް އިވުނެވެ.\nއިރުކޮޅަކުން ޗޭންޖިންގް ރޫމް ދޮރު ހުޅުވާލުމަށްފަހު ލޫތް ވަތެވެ. އޭނާގެ ފަހަތުން ލިސާނުގެ އިތުރަށް ފަސް ކުއްޖަކު ވަތެވެ. ދެ މީހެއްގެ އަތުގައި ކަޓަރެއްވެސް އޮތެވެ. ޝަހުފާން އެމީހުނާއި ވާހަކަ ދައްކަން މަސައްކަތް ކުރި ނަމަވެސް އެކަކުވެސް އޭނާ ދެއްކި ވާހަކައެއް ނޭހިއެވެ. ޝަހުފާންގެ ގަޔަށް ބޮލަށް އަރާގަތީ ތަނެއް ދޮރެއް ބެލުމެއް ނެތިއެވެ. އެތަން ޝަހުފާންގެ ޓީމްގެ ބައެއް މީހުނަށް ފެނުނު ނަމަވެސް އޭނާއަކަށް އެހީއެއް ނުވިއެވެ. ކޮންމެ މީހަކުވެސް އޭނާއަށް ބަލަމުން ދިޔައީ ފަކުރު އެއްޗަކަށް ބަލާފަދައިންނެވެ.\nއެމީހުން ހިތްފުރޭވަރަށް އޭނާއަށް އަނިޔާ ކުރެވުމުން އޭނާ އޮތް ހާލަށް ދޫކޮށްލާފައި ދިޔައެވެ. އޭނާގެ ބަނޑުގަޔާއި ބުރަކަށީގައި އެތަށް ފަހަރަކު ކަޓަރު އަޅާފައި ވީއިރު އޭނާގެ އަތާއި ފައިގެ އެކި ތަންތަން ނޫފައިގަނެފައިވެއެވެ. އޭނާއަށް ކޮޅަށް ނުހުރެވިގެން ވެއްޓުމުން ފައިންވެސް އޭނާގެ އެކި ތަންތަނަށް ހަމަލާ ދިނެވެ. އޭނާ އެތާ އެކަނި މާއެކަނި އެތައް އިރެއ ވާންދެން އޮތުމަށްފަހު ތެދުވެ ކިރިޔަ ކިރިޔާ ހިނގޭ ހާލު އޭނާގެ ލޮކަރު ހުސްކޮށްލިއެވެ. އެމީހުން ވަނީ ކުޅެން ނާންނަން އިންޒާރު ދީފައެވެ. މިހާލުގައި އެހެންނޫނަސްވެސް އޭނާއަކަށް ނުކުޅެވޭނެކަން ވިސްނުނެވެ.\nއޭނާގެ އަނިޔާތައް ފޮރުވުމަށް ހުޑީއެއް ލަމުން ގެޔަށް ދާން ހިނގައިގަތްއިރު އިރު އޮއްސެން ކައިރިވެފައިވުމުން އެކަކުވެސް ފެންނަ ހިސާބަކު ނެތެވެ. އޭރުވެސް އަޅާ ވޭނަށް ކެތްނުވެއެވެ. ގެ ތަޅުލާފައި ހުރުމުން އޭނާގެ މަންމައާއި ބައްޕަ އަދި އޮފީހުން ނާންނަކަން އެނގުމުން ކުޑަ ނަމަވެސް ހިތްހަމަޖެހުމެއް ލިބުނެވެ. އެމީހުނާއި ކުރިމަތިލާނެ ހިތްވަރެއް ނެތެވެ. އޭނާ ޒަހަމުތައް ސާފުކޮށްލަން ޝަވަރު ދޮށަށް ގޮސް އިސްކުރު ދޫކޮޤލުމުން ފެންތައް އޭނާގެ ޒަހަމުތަކުގައ ޖެހުމުން އިތުރަށް ދިލަ ނަގަން ފެށުމުން އޭނާ ހުރި ތަނަށް ތިރިވެވުނެވެ.\nއެފަހުން އޭނާއަށް ކޮންމެ މީހަކު ފެނުނަސް އިހުސާސް ކުރެވެނީ އެމީހުން ހީކުރަނީ އޭނާއަކީ މުޑުދާރު މީހެއް ކަމަށެވެ. އެތައް ބަޔަކަށް މިހާރު އިވިފައި އޮންނާނީ އޭނާއަކީ ރޭޕިސްޓެއް ކަމަށެވެ. އެހެންކަމުން އެއްވެސް މީހަކާއި ކުރިމަތިލުމަކީ އޭނާއަށް ކުޅަދާނަ ވެގެންވާވަރުގެ ކަމެއް ނޫނެވެ. އެކި މީސްމީހުން އޭނާއަށް ހަޅޭއްލަވާ އަޑު އިވެއެވެ. އެހެންކަމުން ބައެއްފަހަރު އޭނާ ކުރަން ހިތައްވެސް އަރުވާފައި ނުވާ ކަންކަމަށް އަމިއްލަ ނަފުސަށް ކުށްވެރި ކުރެވެންފެށިއެވެ. އޭނާގެ ބޮލު ތެރޭގައި ‘އެ އަޑުތައް’ އަބަދު އެނބުރެމުން ދެއެވެ.\nއޭނާގެ ވާހަކަ ނިމުން އިރު ޑރ ޝާމިންގެ ލޮލުންވެސް ކަރުނަ އައެވެ. އޭނާ ޝަހުފާންގެ މައިންބަފައިންގެ އެހީގައި ޝަހުފާނަށް އިންސާފް ހޯދައިދިނެވެ. އަދި ޓްރީޓްމެންޓް ހޯދުމުގައިވެސް އެހީތެރިވެދިނެވެ. ނަމަވެސް ޝަހުފާންގެ ގައިގައިވާ ލަކުނުތައް އޭނާއަށް އެކަޅު މާޒީ އަބަދު ހަނދާން ކޮށްދެއެވެ. އޭނާގެ ގަދަ ހިތްވަރުން އޯލެވެލްއާއި އޭލެވެލް މާލޭގެ ސްކޫލަކުން ހެދިއެވެ. ރަނގަޅު ނަތީޖާއެއް އޭނާއަށް ލިބުން ނަމަވެސް އޭނާއަށް މީހުނާއި ރަނގަޅަށް އެކުވެ އުޅެން ދަސްވީ އޭގެ ހައަހަރު ފަހުންނެވެ.\n(އެންތްރޮފޯބިއާ އަކީ ބައްޔެއް ނޫނެވެ. އެއީ އެހެން މީހުންދެކެ ގަންނަ ބިރެވެ. އެންތްރޮފޯބިއާ ހުންނަ މީހުން އެހެން މީހުނާއި ކުރިމަތިލާން ޖެހިލުންވެއެވެ. ހާއްސަކޮށް ވަކި ބަޔަކު ނުވަތަ ކަމަކާއިއެވެ. އެހެންކަމުން އެކަމެއް ނުވަތަ މީހަކާއި ވީހާވެސް ދުރުވާނެއެވެ. އެމީހުން އެކަމަށް އާދަޔާހިލާފަށް ބިރުގަންނާނެއެވެ. އާންމު ދިރިއުޅުމަށް މިކަންކަމުން އަސަރު ކުރެއެވެ. އާންމުކޮށް ހަމަސް ދުވަހުގެ މުއްދަތަކަށް މިކަން ދެމިގެ ދެއެވެ. ކުއްލިއަކަށް ދިމާވި ހާލަތަކުން ނުވަތަ ޖެނެޓިކްސްއިން ނުވަތަ އޭނާ އުޅޭ މާހައުލުގެ ސަބަބުންވެސް އެންތްރޮފޯބިއާ ތަހައްމަލު ކުރަން ޖެހިދާނެއެވެ. މިކަމުގެ އަލާމާތްތައް ފެނިއްޖެނަމަ އޭނާއަށް ފަރުވާ ދިނުން މުހިންމެވެ.)\nMaasha allah 😊 vrh reethi vaahaka eh 😊\nOhhwow❤❤MASHA ALLAH varah salhi ingey😘😘\nI can do this❤❤ ALL THE BEST 😘👍\nތި ލޯތްބަށްޓަކައި (4)\nހިތާމަ މަޖާ ލޯބި August 22, 2018


Mi aharu Raajjeyge aabaadhee5lakka ah araane: Raees | Mihaaru\nދުނިޔޭގެ އާބާދީ ދުވަސް ފާހަގަކުރަން ބޭއްވި ޖަލްސާގައި ރައީސް ވާހަކަ ދައްކަވަނީ. --މިހާރު ފޮޓޯ\nމި އަހަރު ރާއްޖޭގެ އާބާދީ ފަސް ލައްކައަށް އަރާނެ: ރައީސް\n12 ޖުލައި 2019 - 15:49 45 comments\nއަންދާޒާތަކަށް ބަލާއިރު މި އަހަރު ނިމޭއިރު ރާއްޖޭގެ އާބާދީ ފަސް ލައްކައަށް އަރާނެ ކަމަށް ރައީސް އިބްރާހިމް މުހައްމަދު ސޯލިހު ރޭ ވިދާޅުވެއްޖެ އެވެ.\nދުނިޔޭގެ އާބާދީ ދުވަސް ފާހަގަކުރަން ބޭއްވި ޖަލްސާގައި ރައީސް ވިދާޅުވީ މި އަހަރު ނިމޭއިރު 533،000 އަށް ވުރެ ގިނަ މީހުން މި ގައުމުގައި އުޅޭނެ ކަމަށެވެ. ނަމަވެސް އޭގެ ތެރެއިން 30 ޕަސެންޓް ހިއްސާކުރަނީ ބިދޭސީން ކަމަށް ވިދާޅުވި އެވެ.\nއެންމެ ފަހުން، 2014 ވަނަ އަހަރު ނެގި ބޯހިމެނުން ދައްކާގޮތުން ބިދޭސީން ހިމަނައިގެން ރާއްޖޭގެ އާބާދީއަކީ 402،071 އެވެ. އެއީ 338،434 ދިވެހީންނާއި 63،637 ބިދޭސީންނެވެ.\nރައީސް ވިދާޅުވީ ރާއްޖޭގެ އާމްދަނީގެ ބޮޑު ބައެއް ރާއްޖެއިން ބޭރުވެގެން ދިއުމަކީ ފުންކޮށް ވިސްނައި އަވަސް ހައްލެއް ހޯދަން ޖެހިފައިވާ މައްސަލައެއް ކަމަށެވެ.\n"ވަޒީފާގެ ބާޒާރުގައި ބިދޭސީން މިހާރު އަދާކުރާ ދައުރު ފުރިހަމަކުރާނެ ދިވެހން އުފެއްދިގެން ނޫނީ، ރާއްޖެއަށް ލިބޭ އާމްދަނީ، ގާދޫކޮލުން ބޭރުވިޔަނުދީ ހިފެހެއްޓޭނެ ގޮތެއް ނޯންނާނެ. މިކަންކަމަށް ރިއާޔަތްކޮށް، ރާއްޖޭގެ މަސައްކަތު އާބާދީގައި ދިވެހިންގެ ނިސްބަތް އިތުރުކުރުމަކީ ވަރަށް މުހިންމު ކަމެއް،" ދަރުބާރުގޭގައި ބޭއްވި ހަފުލާގައި ރައީސް ވިދާޅުވި އެވެ. "ރާއްޖެއަށް ހިޖުރަކުރާ ބިދޭސީންނާއި ރާއްޖޭގެ އެއް ރަށުން އަނެއް ރަށަށް ދިރިއުޅުން ބަދަލުކުރާ މީހުންގެ ބޭނުން ހެޔޮގޮތުގައި ހިފޭނެގޮތް ހެދުމަށްޓަކައި، މައިގްރޭޝަން ޕޮލިސީއެއް އެކުލަވައިލުމަށް ސަރުކާރުން ވަނީ ރާވާފައި."\nކޮންމެ ގައުމެއްގެ ވެސް އެންމެ ބޮޑު ހަޒާނާއަކީ އެ ގައުމެއްގެ ރައްޔިތުން ކަމަށާއި ލިބޭ ތަރައްގީގެ ފައިދާ ހޯދައިދިނުމަށް ބަލަންޖެހެނީ އާބާދީގެ ބޭނުން ފުރިހަމަގޮތުގައި ހިފޭނެ ދާއިރާތަކަކީ ކޮބައިކަން ކަމަށް ރައީސް ވިދާޅުވި އެވެ.\nރާއްޖޭގެ އާބާދީ އިތުރުވަމުންދާ ނިސްބަތާއި ވިހާ މަރުވާ ނިސްބަތް އަޅާކިޔުމުން 2054 ވަނަ އަހަރާ ހަމައަށް ދާއިރު ފެންނަނީ އުމުރުން ދުވަސްވީ މީހުންގެ އާބާދީ މަތިވާ މަންޒަރުކަން ރައީސް ފާހަގަކުރެއްވި އެވެ. އާބާދީގެ 14 ޕަސެންޓަކީ އުމުރުން ދުވަސްވީ މީހުން ކަމަށްވުމުން ރާއްޖޭގައި މިހާރު އޮތް މަސައްކަތްކުރާ އުމުރުގެ އާބާދީގެ އުފެއްދުންތެރިކަން އިތުރުކުރުމަށާއި ފަހަށް ރައްކާކުުރުމުގެ ސަގާފަތް އަށަގެންނެވުން މިހާރުން ފެށިގެން ގިނަ މަސައްކަތްތަކެއް ކުރަންޖެހޭނެ ކަމަށް ވެސް ރައީސް ވިދާޅުވި އެވެ.\nމިހާރުގެ އާބާދީގެ 36 ޕަސެންޓަކީ ޒުވާނުންނެވެ. މަސައްކަތްކުރާ އުމުރުގެ އަދަދަކީ އާބާދީގެ 67 ޕަސެންޓެވެ. އާބާދީ އިތުރުވާ މިންގަނޑަށް ބަލާއިރު، 2054 ވަނަ އަހަރާ ހަމައަށް ދާއިރު މަސައްކަތު އާބާދީގެ ޕަސެންޓޭޖް ބެހިފައި އޮންނާނީ އެ ގޮތުގައި ކަމަށް އަންދާޒާތަކުން ދައްކާ ކަމަށް ރައީސް ވިދާޅުވި އެވެ.\nއިތުރު ލިޔުންތައް އާބާދީ ބޯހިމެނުން ރައީސް އިބްރާހިމް މުހައްމަދު ސޯލިހް އާބާދީ އިތުރުވާ ރޭޓް ދުނިޔޭގެ އާބާދީ ދުވަސް


PSG athun Bayern badhaluhifaifi | Mihaaru\n06 ޑިސެމްބަރ 2017 - 07:47 11 comments\nސެޕްޓެމްބަރު މަހު މި ދެ ޓީމު ކުޅުނު މެޗުން ބަޔާން ވަނީ ޕީއެސްޖީ އަތުން 3-0 އިން ބަލިވެފަ އެވެ. އެ މެޗަށް ފަހު އޭރު ހުރި ބަޔާނުގެ ކޯޗު ކާލޯ އަންޗެލޮޓީ ވަނީ މަގާމުން ދުރުކޮށްފަ އެވެ. ދެން އެ ބަޔާނާ ހަވާލުވީ ކުރިން އެ ޓީމަށް ކޯޗުކޮށްދިން ޔުޕް ހެއިންކެސް އެވެ. ރޭގެ މެޗަށް ނުކުތުމުގެ ކުރިން ހެއިންކެސް ވަނީ ޕީއެސްޖީ ބަލިކޮށް ބަޔާނުގެ ފެންވަރު ސާބިތުކޮށްދޭން ބޭނުންވާ ކަމަށް ބުނެފަ އެވެ.\nބަޔާނުގެ ތިން ގޯލުގެ ތެރެއިން ދެ ލަނޑު ޖެހީ ފްރާންސްގެ މިޑްފީލްޑަރު ކޮރެންޓިން ޓޮލީސޯ އެވެ. އަނެއް ގޯލު ކާމިޔާބުކުރީ ރޮބަޓް ލެވަންޑޯސްކީ އެވެ. ޕީއެސްޖީގެ ހަމައެކަނި ލަނޑު ޖެހީ ކިލިއަން އެމްބާޕޭ އެވެ.\nމި މެޗުން ޕީއެސްޖީ ބަލިވުމާ އެކު އެ ޓީމަށް ވަނީ އުނދަގޫތަކާ ކުރިމަތިލާން ޖެހިފަ އެވެ. އެއީ އެއް ހަފްތާ ތެރޭގައި ދެ މުބާރާތެއްގައި އެ ޓީމުން ބަލިނުވެ ދަމަަހައްޓަމުން އައި ރެކޯޑަށް ނިމުމެއް އައުމުންނެވެ. އެ ޓީމު ވަނީ މި ހަފްތާގައި ފްރެންޗް ލީގުގައި ކުޅުނު މެޗުން ރެލިގޭޝަނުގައި އޮތް ސްޓްރޯސްބާގް އަތުން ބަލިވެފަ އެވެ.\nރޭގެ މެޗުގައި ޕީއެސްޖީ އަށް ކުޅޭ ބްރެޒިލްގެ ތަރި ނޭމާގެ ފަރާތުން ފެނުނީ އާދައިގެ ކުޅުމެކެވެ. ޕީއެސްޖީގެ ކޯޗު އުނާއި އެމެރީ ބުނީ މި ވަގުތު ނޭމާގެ ފޯމު ދަށްވެފައި ހުރި ނަމަވެސް ވަރަށް އަވަހަށް އޭނާގެ މޮޅު ކުޅުން އަލުން ފެންނާނެ ކަމަށެވެ.\nބަޔާނުގެ ކޯޗު ހެއިންކެސް ބުނީ މިއީ ފަހުރުވެރިވާންޖެހޭ މޮޅެއް ކަމަށާއި ގްރޫޕްގައި އޮތް ހުރިހާ ޓީމެއް އަތުން މޮޅުވެގެން އަނެއް ބުރަށް ދެވުމަކީ ހިތްހަމަ ޖެހުމެއް ކަމަށެވެ.\nރޭގެ މެޗުން ބަޔާން މޮޅުވި ނަމަވެސް ގްރޫޕްގެ އެއް ވަނަ ލިބުނީ ޕީއެސްޖީ އަށެވެ. އެއީ ހެޑް ޓު ހެޑަށް ބަލާއިރު މި ދެ ޓީމު އެއްވަރުވާއިރު، ފައިދާ ގޯލުން ކުރި ލިބެނީ ޕީއެސްޖީ އަށް ކަމަށްވުމުންނެވެ. ދެ ޓީމަށް ވެސް ލިބިފައިވަނީ 15 ޕޮއިންޓެވެ. ރޭ މި ގްރޫޕްގެ އަނެއް މެޗުން އެންޑަލެކްޓް ވަނީ 1-0 އިން ސެލްޓިކް ބަލިކޮށްފަ އެވެ. މި ގްރޫޕުން ޔޫރޮޕާ ލީގުގެ ޖާގަ ހޯދީ ސެލްޓިކް އެވެ.\nމެންޗެސްޓާ ޔުނައިޓެޑުން ވަނީ ރޭ ފަހަތުން އަރައި ސީއެސްކޭ މޮސްކޯ 2-1 އިން ބަލިކޮށް ގްރޫޕްގެ އެއް ވަނަ ހޯދައިފަ އެވެ. ފުރަތަމަ ހާފުގައި ވިޓީނިއޯގެ ގޯލުން ސީއެސްކޭއޭ ލީޑުނަގާފައި އޮއްވައި ޔުނައިޓެޑް މޮޅުވީ ދެ ވަނަ ހާފުގައި ރޮމެލޫ ލުކާކޫ އާއި މާކަސް ރެޝްފޯޑް ޖެހި ގޯލުތަކުންނެވެ.\nމި މެޗުން މޮޅުވެ ޔުނައިޓެޑުން ވަނީ އަމިއްލަ ދަނޑުގައި ބަލިނުވެ 40 މެޗު ހަމަކޮށްފަ އެވެ. މިއީ އެ ކްލަބްގެ ރެކޯޑެކެވެ.\nމި މޮޅާ އެކު ގްރޫޕްގެ އެއް ވަަނަ އަށް ޔުނައިޓެޑް ދިޔައީ 15 ޕޮއިންޓާ އެކު އެވެ. ދެ ވަނަ ދިޔައީ ރޭ ބެންފީކާ އަތުން 2-0 އިން މޮޅުވި ސްވިޒަލެންޑުގެ ބަސެލް އެވެ. އެ ޓީމަށް ލިބުނީ 12 ޕޮއިންޓެވެ. ސީއެސްކޭ ތިން ވަނަ ދިޔައީ ނުވަ ޕޮއިންޓާ އެކު އެވެ. އެންމެ ފުލުގައި އޮތް ބެންފީކާ އަށް ޕޮއިންޓެއް ނުލިބެ އެވެ.\nއިތުރު ލިޔުންތައް ބަޔާން މިއުނިކް ޕީއެސްޖީ ޗެމްޕިއަންސް ލީގު މެންޗެސްޓާ ޔުނައިޓެޑް\nޕީއެސްޖީ ދެ ވަނަ ބުރުގެ އުއްމީދު އާކޮށްފި


Raajjey ge COVID case thah nisbathun maa ginavaa2sababeh | Mihaaru\nރާއްޖޭގެ ކޮވިޑް ކޭސްތައް ނިސްބަތުން މާ ގިނަވާ ދެ ސަބަބެއް\nއަވަށްޓެރި ގައުމުތަކާއި އެހެނިހެން ކުދި ޖަޒީރާ ގައުމުތަކާ އަޅާބަލާއިރު ރާއްޖޭގައި ކޮވިޑް-19 އަށް ޕޮޒިޓިވް މީހުން ނިސްބަތުން ވަރަށް ގިނަ. ސަބަބެއްގެ ގޮތުގައި ދެ ކަމެއް މާހިރުން ފާހަގަކުރައްވާ.\nކޮވިޑް-19 އަށް ޓެސްޓުކުރަން މާލޭ މަގުމަތީގައި މީހެއްގެ ރެންޑަމް ސާމްޕަލް ނަގަނީ. ފޮޓޯ: އަހުމަދު އަޝްވާން އިލްޔާސް/ މިހާރު\n19 ޖޫން 2020 - 10:56\nރާއްޖޭގައި ކޮވިޑް-19 ޖެހިފައިވާކަން އެނގުނު މީހުން 2،000 އިން މައްޗަށް ގޮސްފައިވާ އިރު މިއީ އެއް މިލިއަން މީހުންގެ އާބާދީއަކަށް ނިސްބަތް ކުރާ އިރު އެހެން ބައެއް ގައުމުތަކަށް ވުރެ މާ މަތީ މިންވަރެކެވެ. ދެކުނު އޭޝިއާގައި، ޕޮޒިޓިވް މީހުން އާބާދީގެ ނިސްބަތުން އެންމެ ގިނައީ ރާއްޖޭގަ އެވެ. އަދި ތަރައްގީވަމުން އަންނަ ކުދި ޖަޒީރާ ގައުމުތައް ނުވަތަ ސިޑްސްގެ ތެރެއިން ވެސް، ސިންގަޕޫރު ފިޔަވައި، ފެނުނު ބަލިމީހުންގެ ނިސްބަތް އެންމެ މަތީ ރާއްޖޭގަ އެވެ.\nކޭސްތައް ގިނަވުމަކީ އެހެން ގައުމުތަކަށް ވުރެ ބޮޑަށް ރާއްޖޭގައި ބަލި ފެތުރުން ކަމަކަށް ނުނިންމޭނެ އެވެ. ރާއްޖޭގެ މަތީ އަދަދު އެންމެ ބޮޑަށް ގުޅިފައިވަނީ، ބައެއް މާހިރުން ވިދާޅުވާ ގޮތުގައި، ޓެސްޓުކުރާ މިންވަރާއި ބިދޭސީ މަސައްކަތްތެރިންގެ ހާލަތާ އެވެ. ގިނަ ކޭސްތަކެއް ފެންނާނީ ގިނައިން ޓެސްޓުކޮށްގެން ކަމަށް ވާތީ ރާއްޖޭގެ ނިސްބަތުން އޭގެ ނަތީޖާ ފެންނަ ކަމަށް ދެ ބޭފުޅަކު ވިދާޅުވި އެވެ.\n"ކޮންމެ ގައުމެއްގެ ތެރޭގައި ވެސް ބަލި އުޅޭނެ. ބަލި ޖެހިފައި ތިބި މީހުން ހޯދައިގަތުން އެއީ ކޮންމެ ގައުމަކުން ވެސް ކުރަން ޖެހޭ މަސައްކަތަކީ،" ރާއްޖޭގެ ގައުމީ ޔުނިވަސިޓީގެ ފެކަލްޓީ އޮފް ހެލްތު ސައިންސަސްގެ އެސިސްޓެންޓް ޕްރޮފެސަރު އަދި އެޕިޑީމިއޮލޮޖީން ޕީއެޗްޑީ ނަންގަވާފައިވާ ޑރ. މަރިޔަމް ސުޒާނާ ވިދާޅުވި އެވެ.\nސަރަހައްދުގައި އެންމެ ގިނައިން ޓެސްޓު ކުރާ ގައުމު\nދެކުނު އޭޝިއާގައި ޓެސްޓުކުރާ ނިސްބަތް އެންމެ މަތީ، ވާލްޑޯމީޓާގެ ޑޭޓާ އިން އެނގޭ ގޮތުގައި، ރާއްޖޭގަ އެވެ. ދެވަނައިގައި އުޅޭ ބޫޓާނުގައި ވެސް ޓެސްޓުކުރުން ރާއްޖެ އަށް ވުރެ ދެބައިކުޅަ އެއްބަޔަށް ވުރެ ވެސް ދަށެވެ. ސިޑްސްގެ ގައުމުތަކުގެ ތެރެއިން ވެސް މޮރިޝަސް އާއި ސިންގަޕޫރު ފިޔަވައި ޓެސްޓުކުރުން، އެއް މިލިއަން މީހުންގެ ނިސްބަތުން، އެންމެ މަތީގައި އުޅެނީ ރާއްޖޭގަ އެވެ.\nއެހެންކަމުން ރާއްޖޭގެ ކޭސްތައް ނިސްބަތުން ގިނަވުމުގެ މައިގަނޑު ސަބަބަކީ، ޑރ. ސުޒާނާ ވިދާޅުވި ގޮތުގައި، ޓެސްޓުކުރާލެއް ގިނަވުމެވެ. ފްލޫ ކްލިނިކްތަކުންނާއި ކޮންޓެކްޓް ޓްރޭސިންގެ ތެރެއިން ހޯދާ އެންމެންނާއި މާލޭގެ އެކި ދިމަދިމާލަށް ޓީމްތައް ފޮނުވައިގެން މަގުމަތިން މީހުންގެ ސާމްޕަލް ނަގައިގެން ވެސް ޓެސްޓުކުރެ އެވެ. އަދި ލޮކްޑައުން އަށް ލުއިދިނުމާ ގުޅިގެން ބަލި ފެތުރުން އިތުރުވާ މިންވަރު ބެލުމުގެ ދިރާސާއަކަށް ވަކިން ޓެސްޓުކުރުން ވެސް އެބަ އޮތެވެ. ބަލި ޖެހޭ މީހުން ވީހާ ވެސް ގިނައިން ހޯދައި އެހެން މީހުންނާ އެކަހެރިކުރުމަކީ ކޮވިޑް ކޮންޓްރޯލްކުރުމާއި ފުރާނަ ސަލާމަތްކުރުމުގެ އެންމެ މުހިއްމު ފިޔަވަޅެވެ.\n"އެހެންވީމާ ޓެސްޓުކުރަން ދިވެހިރާއްޖެ އިން ވަރަށް ބޮޑު އިސްކަމެއް ދީގެން އުޅެނީ. ޓެސްޓިން ގިނަ ކުރާ ވަރަކަށް ގިނަ ކޭސްތައް ހޯދައިގަނެވޭނެ،" އޭނާ ވިދާޅުވި އެވެ.\nދެކުނު އޭޝިއާގެ ގައުމުތަކުން ކޮވިޑް-19 ޖެހިފައިވާ މީހުން ފެނުނު އަދަދާއި ޓެސްޓުކުރާ މިންވަރު އެއް މިލިއަން މީހުންގެ އާބާދީއެއްގެ ނިސްބަތުން ދައްކައިދޭ ޗާޓެއް\nConfirmed COVID-19 cases and testing in South Asian countries\nޑރ. ސުޒާނާ ފާހަގަކުރެއްވި ގޮތުގައި ވާލްޑޯމީޓާގެ ޓެސްޓިން ޑޭޓާއަކީ މީހުންގެ އަދަދެއް ނޫނެވެ. އެހެންކަމުން ހަނދާނުގައި ބަހައްޓަން ޖެހެނީ، އޭނާ ވިދާޅުވި ގޮތުގައި، އެއީ ކުރާ ޓެސްޓުގެ އަދަދުކަމެވެ. އެކަމަކު އޭނާ ވިދާޅުވީ އެހެން ގައުމުތަކުން ވެސް އެ އަދަދުތައް ރިޕޯޓްކުރަނީ ރާއްޖެއެކޭ އެއްގޮތަށް ކަމަށް ވާތީ އަޅާބެލުމުގައި މައްސަލައެއް ނެތް ކަމަށެވެ.\nޕަބްލިކް ހެލްތު ދާއިރާގައި މަސައްކަތްކުރައްވާ އެހެން މާހިރަކު ވިދާޅުވި ގޮތުގައި އެކަށީގެންވާ މިންވަރަކަށް ޓެސްޓު ނުކުރެވޭތީ، ގިނަ ގައުމުތަކެއްގައި ކޮވިޑް ފެތުރިފައި އޮތީ ކިހާ ވަރަކަށްކަން ރަނގަޅަށް ވަޒަނެއް ނުކުރެވެ އެވެ. އޭނާ ވެސް ވިދާޅުވީ ސަރަހައްދުގެ އެހެން ގައުމުތަކަށް ވުރެ ރާއްޖޭގައި ޓެސްޓުކުރުން ފުޅާވުމަކީ ނިސްބަތުން ކޭސްތައް ގިނަވުމުގެ އެއް ސަބަބު ކަމަށް ދެކެވަޑައިގަންނަވާ ކަމަށެވެ.\n"ޓެސްޓިން ރޭޓު މަތި ގައުމެއްގައި ޕޮޒިޓިވްވާ އަދަދު މާ މަތިވާނެ،" ހުއްދަ ނުހޯދައި ނޫސްވެރިންނާ ވާހަކަދެއްކުން މަނާ ވަޒީފާއެއްގައި އުޅުއްވާތީ ނަން ނުޖަހަން ޝަރުތުކުރައްވައި އޭނާ ވިދާޅުވި އެވެ.\nCOVID-19 among SIDS members | Created with Datawrapper\nConfirmed COVID-19 cases and testing in SIDS member states.\nތަރައްގީވަމުން އަންނަ ކުދި ޖަޒީރާ ގައުމުތަކުގެ ތެރެއިން ގިނަ ގައުމުތަކުން ކޮވިޑް-19ގެ ކޭސްތައް ފެނުނު އަދަދު އަދި ޓެސްޓުކުރާ މިންވަރު، އެއް މިލިއަން މީހުންގެ އާބާދީއެއްގެ ނިސްބަތުން.\nރާއްޖޭގައި ބަލި މީހުން އެހާ ގިނަވުމުގެ ދެވަނަ ސަބަބެއް ކަމަށް މާހިރު ލަފާކުރައްވަނީ ދެކުނު އޭޝިއާގެ އެހެން ބައެއް ސިޓީތަކާ އަޅާބަލާ އިރު މާލޭގެ ބައިބޯކަމާއި ބިދޭސީން ދިރިއުޅޭ ތަންތަނުގައި ތޮއްޖެހުން ބޮޑުކަމުން ގިނަ ބައެއްގެ ތެރޭ ބަލި ފެތުރިގެންދާން މެދުވެރިވި ހާލަތެވެ.\nމި ސަރަހައްދުގެ ވަކިވަކި ސިޓީތަކުގެ އާބާދީ، ބިމުގެ ނިސްބަތުން އަޅާބެލޭނެ ފަސޭހަ ގޮތެއް ނެތަސް މާލެއަކީ ދުނިޔެ އަށް ބެލިޔަސް އެންމެ ތޮއްޖެހުން ބޮޑު އެއް ތަން ކަމަށް އަބަދުވެސް ފާހަގަކުރެވެ އެވެ. މާލޭގެ ހަތަރު އަވަށުގައި އެކަނި ވެސް (ހުޅުމާލެ އާއި ވިލިމާލެ އިން ކޮންމެ ދުވަހަކު މާލެ އައިސްގޮސް އުޅޭ އެތައް ހާސް ބަޔަކު ނުލައި) އަކަ ކިލޯމީޓަރަކަށް 21،000 އަށް ވުރެ ގިނަ މީހުން ދިރިއުޅެ އެވެ. ޑާކާ، މުމްބާއީ އަދި ކަތުމަންޑޫއަކީ ވެސް މި ސަރަހައްދުގެ ބައިބޯ ސިޓީތަކެވެ. މާލޭގައި ދިމާވެފައި އޮތް އަނެއް މައްސަލައަކީ އިންތިހާ އަށް ތޮއްޖެހިގެން ދިރިއުޅޭ ބިދޭސީ މަސައްކަތްތެރިންގެ ތެރޭގައި ރާސްލާފައި ބަލި ފެތުރިގެންދިޔުމެވެ. ރާއްޖޭގެ ކޭސްތަކުގެ 65 ޕަސެންޓަކީ ބަންގްލަދޭޝް، އިންޑިއާ، ނޭޕާލް އަދި ސްރީ ލަންކާ މީހުންނެވެ.\nކޮވިޑް-19 ފެތުރުން ކޮންޓްރޯލްކުރަން އެޅި ފިޔަވަޅުތަކާ އެކު މާލޭގައި ބިދޭސީންގެ ހާލަތު ބަލައި އެހީތެރިވެދިން މޯލްޑިވްސް ރެޑް ކްރެސެންޓުން ބުނާ ގޮތުގައި ބިދޭސީން އާއްމު ގޮތެއްގައި ދިރިއުޅެނީ 10 ފޫޓު 10 ފޫޓުގެ ކޮޓަރިއެއްގައި 6-10 މީހުންނެވެ. ބައެއް މީހުން ފާހާނާ ތެރޭގައި ވެސް ނިދަ އެވެ.\n"... [ބިދޭސީންގެ ހާލަތުގެ ސަބަބުން] ވަރަށް ބައިވަރު މައްސަލަތަކެއް އަޅުގަނޑުމެންނަށް ދިމާވި. ހާއްސަ ގޮތެއްގައި ބަލި ކޮންޓްރޯލްކުރުމުގައި، އެ މީހުން ދިރިއުޅެން ޖެހިފައިވާ ތަނުގެ ސަބަބުން ވަރަށް ބައިވަރު ދަތިތައް ހުރި،" ރެޑް ކްރެސެންޓްގެ ސެކްރެޓަރީ ޖެނެރަލް ފާތުމަތު ހިމްޔާ، ޓްރާންސްޕޭރެންސީ މޯލްޑިވްސް އިން ބޭއްވި ވެބިނާއެއްގައި، ވިދާޅުވި އެވެ.\n"އެވްރެޖް ގޮތެއްގައި މިއިން ތަނެއްގައި 40-100އާ ދެމެދުގެ އަދަދަކަށް [މީހުން އުޅޭ]. އެންމެ ގިނަ ނަމްބަރަކަށް އަޅުގަނޑުމެންނަށް ލިބިފައި މި އޮތީ 200އާ ގާތްކުރާ އަދަދެއް."\nމި ބަލިން ރައްކާތެރިވެ ތިބެން ސާފުތާހިރުކަން ނުހަނު މުހިއްމު ނަމަވެސް، ހިމްޔާ ވިދާޅުވީ، ބިދޭސީން އުޅޭ ތަންތަނުގެ ސާފުތާހިރުކަން ވެސް ވަރަށް ދަށް ކަމަށެވެ.\n"ސާފުތާހިރުކަމުގެ ހާލަތު ދެރަވަނީ އެ ތަންތަނުގައި އެހާ ބައިވަރު މީހުން އެއް ތަނެއްގައި އުޅުމާއި ބައެއް ތަންތަނުގައި ފާހާނާ ތެރޭގައި ނިދަން އެ ތަންތަން ތައްޔާރުކުރެވިފައިވާ ކަމާއި، ބެލްކަނީގައި ވެސް ނިދުމަށް ތަންތަން ތައްޔާރުކުރެވިފައިވާކަން،" އޭނާ ވިދާޅުވި އެވެ.\nބިދޭސީންގެ ތެރޭ ބަލި ފެތުރިގެން ދިޔަދިޔުމަށް ބަލާ އިރު، ސަބަބެއްގެ ގޮތުގައި ޑރ. ސުޒާނާ ބޮޑަށް ފާހަގަކުރެއްވީ ބައްޔާ ބެހޭ ގޮތުންނާއި ކަން ކުރަންވީ ގޮތުގެ މައުލޫމާތު އެ މީހުންނަށް ފުދޭ މިންވަރަށް ނުލިބި ހުރުން އެކަށީގެންވުމެވެ. އޭނާ ވިދާޅުވީ ބިދޭސީންނަށް އެ މީހުންގެ އަމިއްލަ ބަހުން ވެސް ކޮވިޑް-19ގެ މައުލޫމާތު ދޭން މޯލްޑިވިއަން ރެޑް ކްރެސެންޓުން މަސައްކަތްތަކެއް ކުރިޔަސް މި ކަމުގެ މައުލޫމާތު ފެތުރުން ބޮޑަށް އޮތީ ފޯނާއި މީޑިއާ މެދުވެރިކޮށް ކަމަށްވާ އިރު ބިދޭސީންނާ ހަމައަށް މެސެޖުތައް ފޯރާލެއް ކުޑަ ކަމަށް ލަފާކުރެއްވޭ ކަމަށެވެ.\n"ވެދާނެ އެ މީހުންގެ ފޯނުގައި ޑޭޓާއާ އެއްޗެހި ނުހުންނަނީ ކަމަށް ވެސް،" އޭނާ ވިދާޅުވި އެވެ.\n"ބިދޭސީންގެ އިތުރުން ދިވެހިން ވެސް ތޮއްޖެހިގެން ވަރަށް ކުދިކުދި ތަންތަންކޮޅުގައި އުޅޭ. އެކަމަކު ބިދޭސީންގެ ތެރޭ ބަލި ޖެހޭލެއް ގިނަވީ، އެއީ ވެދާނެ ދިވެހިންނަށް އެ މެސެޖު ފޯރުކޮށްދެވުނު މިންވަރަށް ބިދޭސީންނަށް ނުކޮށްދެވުނީމަ ކަމަށް."\nމަރުވާ ރޭޓު ދަށް\nއެއް މިލިއަން މީހުންގެ ނިސްބަތުން ކޭސްތަކުގެ އަދަދު ބެލުމަކީ އަޅާކިޔަން ރަނގަޅު ގޮތެއް ކަމަށް ފެނުނަސް ގައުމެއްގެ ހާލަތު ވަޒަންކުރަން އެއަށް ވުރެ ރަނގަޅު މިންގަނޑަކީ މީހުން މަރުވާ އަދަދު ކަމަށް މާހިރުން ބުރަވެ އެވެ. އެހެންކަމުން އެންމެ މުހިއްމު އެއް ނަމްބަރަކީ ބަލި ޖެހޭ މީހުންގެ ތެރެއިން މަރުވާ އަދަދު ނުވަތަ ކޭސް ފޭޓަލިޓީ ރޭޓެވެ.\nCOVID-19 case fatality rate in South Asian countries (%) | Created with Datawrapper\nދެކުނު އޭޝިއާގެ ގައުމުތަކުގައި މީހުން މަރުވާ ރޭޓް\nރާއްޖޭގައި ކޮވިޑް-19 ޖެހިގެން މަރުވާ ރޭޓު ހުރީ، ދެކުނު އޭޝިއާގެ ގައުމުތަކަށް ބަލާ ނަމަ، މި ބަލީގައި މީހަކު މަރުވެފައި ނުވާ ބޫޓާނާއި ނޭޕާލް ފިޔަވައި އެހެން ގައުމުތަކަށް ވުރެ ދަށުގަ އެވެ. ސިޑްސްގެ 27 ގައުމެއްގެ ތެރެއިން 16 ގައުމަކަށް ވުރެ ރާއްޖޭގެ ހާލަތު ރަނގަޅެވެ.\nCOVID-19 case fatality rate in SIDS member countries (%)\nސިޑްސްގެ މެމްބަރު ގައުމުތަކުގައި މީހުން މަރުވާ ރޭޓު\nޑރ. ސުޒާނާ ވިދާޅުވި ގޮތުގައި މަރުވާ ރޭޓު ދަށްކޮށް ހުރުމުގެ ފަހަތުގައި ތަފާތު ސަބަބުތަކެއް ހުރެދާނެތީ ވަކި ކަމެއް ފާހަގަކުރުން ރަނގަޅުވާނީ ދިރާސާއަކަށް ބިނާކޮށެވެ. އެކަމަކު ރާއްޖޭގައި އުމުރުން ދުވަސްވީ މީހުން ފެންނަލެއް މަދުވެފައި ޕޮޒިޓިވްވި މީހުންގެ ތެރޭގައި ގިނައީ ނިސްބަތުން ޒުވާން، ސިއްހަތު ރަނގަޅު އާބާދީގެ މީހުންކަން އޭނާ ފާހަގަކުރެއްވި އެވެ. އުމުރު ހާމަކޮށްފައިވާ ކޭސްތަކުގެ 63 ޕަސެންޓަކީ 21 އަހަރާއި 40 އަހަރާ ދެމެދުގެ މީހުންނެވެ.\n"އެ އުމުރުފުރާގެ މީހުން ބަލިތަކުން ދިފާއުވުމުގެ ފުރުސަތު ބޮޑުވާނެ. އެހެންވީމަ އެއީ އެއް ކަންތައް،" އޭނާ ވިދާޅުވި އެވެ.\n"ދެން އަނެއް ކަމަކީ އަޅުގަނޑު ދަންނަވާނީ އަޅުގަނޑުމެންގެ މެޑިކަލް ޓީމުގެ ވަރުގަދަކަމޭ."\nވާހަކަދެއްކެވި އަނެއް މާހިރުގެ ބަހުން ވެސް ދޭހަވާ ގޮތުގައި މަރުވާ ރޭޓު ދަށްކޮށް ހުރީ ރާއްޖޭގައި ފަރުވާދިނުން ރަނގަޅުވީމައޭ ބުނެވިދާނެ އެވެ.\n"ޖުމްލަކޮށް ބަލާ އިރު ކޮވިޑަށް [ގައުމަކުން] އިޖާބަދޭ ގޮތް، ވަކިން ހާއްސަކޮށް ބަލި މީހުން މެނޭޖުކުރާ ގޮތް، މަރުވާ ރޭޓުން މާ ރަނގަޅަށް އެނގޭނެ،" އޭނާ ވިދާޅުވި އެވެ.\nސިއްހަތު ހެލްތު ޕްރޮޓެކްޝަން އެޖެންސީ ބަލިތައް\n34 ކޮމެންޓް, 64 ރިއެކްޝަންސް\nރާއްޖޭގަ ޓެސްޓުކުރާވަރު އިތުރުކަމަށް ދައްކަން ވެގެން ޕޮސިޓިވްވާ މީހުން 14 ދުވަސް ކަރަންޓީންގަ ބައިތިއްބާފަ ދޫކޮށްލަނީ ޓެސްޓެއްވެސް ނުހަދާ. އަލާމާތެއް ފެނިއްޖިއްޔާ އަލުންދައްކަން އަންނާށޭ ކިޔާފަ. އޭރަށް އެ ޓެސްޓް ކިޓްއިންވެސް އާމީހެއް ޓެސްޓްކޮށްލެވޭނެ އެއްނުން. އަހަރެން ކުރިން ވަރަށް އިތުބާރުކުރިން އެޗްޕީއޭއަށް. އަދި ރައީސްގެ ފުރަތަމަ އިންޓަވިއުގަ ރުއިމަ ވަރަށް ދެރަވި. އެކަމް އަހަރެންގެ ބޭބެއެއް ޕޮސިޓިވްވެގެން ކަންތައްކުރިގޮތް ފެނިފަ އިތުބާރު ގެއްލިއްޖެ.\nދިވްހިންނަށް އޮތީ ގައުމީ ރޫހުގަ ބަންގާޅީން ބޭރުކުރުން އެކަން ނުކުރަންޏާ ކޮވިޑާއި އެކު އުޅުން\nބަލިޖެހޭކަމަށް އެންމެ ގިނައިން ދައްކާ. ހާލުބޮޑުވި މީހުން އެންމެ މަދު. ހޮސްޕިޓަލް ފަރުވާދިން މީހުން އެންމެ މަދު. މަރުވި މީހުން އެހާމެ މަދު. ބަލިޖެހުނަސް ބޮޑުވަރުނުވާ މީހުން އެހާ ގިނަ. މިހާރު ބަލިން ރަގަޅުވާލެއް އެހާ އަވަސް. 100އާ ގާތްކުރާ އެހެން ބަލިތައް ބޮޑު މީހުންވެސް އެޑްމިޓްކޮށްގެން މަރުނުވެ ރަގަޅުވި. ދެން ކޮންކަމަކާބާ އެހާ ބިރެއް ގަންނަންވީ ދިވެހިން؟\nދެން ތިބުނަނީ ނިސްބަތުން ރާއްޖޭގައި ކޮވިޑްކޭސްތައް މަދުކަމަށްތޯ! ނޫނީ ރާއްޖެއިން މިކަމަށް އަޅަމުންދާ ފިޔަވަޅު ރަނގަޅީތޯ! ނޫން ދިރާސާ ފުރިހަމަ އެއްނޫން ، ރާއްޖޭގެ އަބާދީ މަދުވީމަ ކޭސްތައް މަދީ އަދި ކޮންޓްރޯލީ ، އަދި ރަށްތަކަކަށް ބެހިފަ އޮންނާތީ ރައްކާތެރީ ، މިލިޔަނުން މީހުން އުޅޭނަމަ ތިޔެއް އެނގޭނެ\nތިޔަ ވާހަކަ ހުއްޓާލާފައި ކިޔަމާ ދިވެހިރާއްޖެއަށް ކޮރޯނާ ވަތް ސަބަބު . މައިގަނޑު އެއްސަބަބަކީ ސަރުކާރުގެ ގޮއްދޫނުކުރުން..\nއާބާދީގެ ނިސްބަތުން ގިނަ ނަމަވެސް އެއްތަނެއްގައި ތޮއްޖެހިގެން ތިބި ކުޑަކުޑަ ތަންކޮޅަކަށް ބަލާއިރު އެހެން ޤައުމުތަކަށްވުރެ ހާސްބައި ކުޑަވާނެ. މުޅި ދުނިޔޭގެ ނިސްބަތުން ބެލިއަސް އެއްތަނެއްގައި ތޮއްޖެހިގެން އުޅޭ މިންވަރު މާލެއަށްވުރެ ބޮޑު އެއްވެސް ބިމެއް ނޯންނާނެ. ލޭންޑް އޭރިޔާއިން ބަލާއިރު އާބާދީގައި މީ ދުނިޔޭގެ ރެކޯޑެއް. އަދި ބިދޭސީން މިން ކުރިއަސް މި ރެކޯޑް އެބައޮތް. މީ ސަރުކާރުގެ ބޮޑު އިހުމާލެއް.\nއިހުމާލެއްނޫން. ދުރާލާރޭވިގެން ގަސްތުގަ ހިންގާފައޮތް ޖަރީމާއެއް މާލެ ތޮއްޖެހުމަކީ\nކޮން ސަރުކާރެއްގެތޯ. މި ސަރުކާރުން ދެއްތޯ؟\nދިވެހިންގެ ކަންނެއްކަން ނުފިލަ ބިދޭސިންގެ މައްސަލަ ރަންގަޅެއް ނުވާނެ.... ދިވެހިންނަކީ މުޅީ އޭސިޔާ އިން ވެސް ކަންނެއް ބައެއް\nއަކަ ކިލޯމީޓަރަކަށް 21،000 އަށް ވުރެ ގިނަ މީހުން ދިރިއުޅެ އެވެ. ދެންތިހެންވިއާ ތިކަން ހައްލުކުރެވޭނިީ ހުމާލެޔާ ގުޅީފަޅައް މީހުންޖަމާކުމުގެ ވިސްނުން ހުއްޓާ ލައިގެން\nރާއްޖޭގައި ކޮވިޑް ޖެހިފައިވާކަމަށް ބުނާ ޢަދަދުތަކަކީ އެންމެ ޞައްޙަ ޢަދަދުތޯ ކިހިނެއްތޯ ޔަޤީން ކުރަނީ؟\nހަމަ ގައިމުވެސް ރަގަޅުވި މީހުންނޭ އެބުނާ އަދަދަކީ ސައްހަ އަދަދެއްނޫން މިހާރަކު. 14 ދުވަސް ކޮއްލާފަ ދޫކޮށްލަނީ އަލާމާތެއް ފެނުނީމަ އަލުން ދައްކަން އަންނާށޭ ކިޔާފަ. ދެން ދާއިރު އޮންނަނީ އަލުން ޕޮސިޓިވްވެފަ. ކުރި އިތުބާރު މުޅިން ގެއްލިއްޖެ.\nސައްހަ ޑޮކިއުމެންޓް ނެތް ހުރިހާ އެއްމެން ފޮނުވާލަންވީ. ގައުމުގައި ދައުރުވާނެ ޑޮލަރެއްނެތް. މިއީ ފުރުސަތަކީ އަރައިގަންނަން ވީހާއަވަހަކަށް މިމީހުން ބޭރުކޮއްގެން. އަސްލު ވެރިކަމަށް އައްނަ ސަރުކާރުތަކުން ބޭނުންނުވަނީ މިކަން ހައްލުކުރަން.


ސަޕޯރޓްސްޓާފް ގްރޭޑް 1\nހުވަދުއަތޮޅު އުތުރުބުރީ ކޮނޑޭ ކައުންސިލުގެ އިދާރާ/އިކޮނޮމިކް، ސޯޝަލް އެންޑް މުނިސިޕަލް ސަރވިސް\nލިޔަންކިޔަން ދަތުމާއެކު މަޤާމުގެ މަސައްކަތް ކުރުމުގެ ހުނަރު / ޤާބިލުކަން ސާބިތުކޮށް ދިނުން.\nމަޤާމުގެ މަސައްކަތްކުރުމުގެ ހުނަރު / ޤާބިލުކަން ސާބިތުކޮށްދިނުމާއެކު، އެސް.އެސް 1 ރޭންކް ނުވަތަ އެއަށްވުރެ މަތީ ރޭންކަކާއި އެއްފެންވަރުގެ މަޤާމެއްގައި (މަޤާމުގެ މަސައްކަތާ ގުޅޭ ދާއިރާއެއްގައި)3އަހަރުދުވަހު އުޅެ ތަޖުރިބާ ލިބިފައިވުން.\nމަޤާމުގެ މަސައްކަތާ ގުޅޭ ދާއިރާއެއްގެ އެފެންވަރުގެ މަޤާމެއްގައި މަސައްކަތް ކުރަމުންދާ މީހެއްކަމުގައިވުން.\nމަޤާމުގެ މަސްއޫލިއްޔަތާއި ވާޖިބުތައް.\nކޮންމެ ނަމާދުވަގުތެއްގެ 15 މިނެޓްކުރިން މިސްކިތަށް ހާޒިރުވެ، މިސްކިތުގެ ކަންތައްތައް ބަލައި ރަނގަޅުކުރުން.\nކޮންމެ ނަމާދުވަގުތަކަށް މިސްކިތުގެ އެތެރެ ފޮޅައި ސާފުކުރުން.\nމިސްކިތުގައި ހަރުކޮށްފައިވާ ފަންކާތައް ހަފްތާއަކު 1 ފަހަރު ފޮޅައި ސާފުކުރުން.\nމިސްކިތުގެ ދޮރާއި ދޮރުފަތްތައް ހަފްތާއަކު 1 ފަހަރު ފޮޅައި ސާފުކުރުން.\nކޮންމެ ނަމާދުވަގުތަކަށް މިސްކިތުގެ ކުޑަދޮރުތައް ހުޅުވުމާއި، ނަމާދުކޮށް ނިމުމުން ކުޑަދޮރުތައް ލެއްޕުން.\nޢިޝާނަމާދުކޮށްގެން މިސްކިތް ލައްޕާއިރު، މިސްކިތުގެ ހުރިހާ ފަންކާތަކާއި، އެއްލައިޓް ފިޔަވައި ހުރިހާ ލައިޓްތައް ނިއްވުން.\nމިސްކިތުގައި ޖަހާފައި ހުންނަ ފަންކާ، އަޅުކަން ކުރަން ތިބޭ މީހުންގެ ނިސްބަތަށް ބަލައި ނިއްވުން.\nމިސްކިތުގެ ތަކެތި ރައްކާތެރިކަމާއެކު ބެލެހެއްޓުން.\nމިސްކިތް ފޮޅައި ސާފުކުރުމަށް ބޭނުންވާ ސާމާނާއި، މިސްކިތަށް ބޭނުންވާ އެހެނިހެން ސާމާނު އިމާމު މެދުވެރިކޮށް ކައުންސިލުގެ އިދާރާއިން ހޯދުން.\nކޮންމެ ނަމާދުވަގުތެއްގެ 15 މިނެޓްކުރިން މިސްކިތަށް ހާޒިރުވުމާއި، ޖަމާޢަތުގައި ނަމާދުކޮށް ނިމިގެން 15 މިނެޓްވަންދެން މިސްކިތުގައި މަޑުކުރުން.\nމިސްކިތާ ގުޅިފައިވާ މަގުތަކާއި ގޯޅިތައް ސާފުކުރުން (މަގުގެ އަނެއްފަރާތުގައި ހުސްބިން އޮތްނަމަ މުޅިމަގު ސާފުކުރަންވާނެއެވެ. ސަރުކާރުގެ ޢިމާރާތެއް ނުވަތަ ގޯއްޗެއް އޮތްނަމަ މަގުގެ ދެބައިކުޅައެއްބައި ސާފުކުރަންވާނެއެވެ.)\nމަތީގައިވާ ކަންތައްތައް ފިޔަވައި މިސްކިތާ ގުޅުންހުރި ކަންތައްތަކުގައި ކައުންސިލުގެ އިދާރާއިން އަންގާ ގޮތެއްގެ މަތިން މަސައްކަތް ކުރުން.\nވަޒީފާއަށް އެންމެ ޤާބިލު މީހަކު ހޮވުމަށް ބެލެވޭނެ ކަންތައްތައް.\nމަސައްކަތުގެ ހުނަރާއި ފެންވަރު އަދި ޤާބިލުކަމާއި ސިފަތައް\nއިންޓަރވިއު އަދި ޕްރެކްޓިކަލްސް އޮންނާނެ ތަނާއި މުއްދަތު\nމިމަޤާމަށް މީހަކު ހޮވުމައްޓަކައި ބޭއްވޭ އިންޓަރވިއު އޮންނާނެ ތާރީޚާއި ތަން، އިޢުލާނުގެ މުއްދަތު ހަމަވާތާ7ދުވަހުގެ ތެރޭގައި އެންގޭނެއެވެ.\nއިންޓަރވިއުއަށް ހާޒިރުވާނީ ހުށަހަޅާފައިވާ ސެޓުފިކެޓުތަކާއި، ލިޔުންތަކުގެ އަސްލު ހިފައިގެންނެވެ.\n2014 ނޮވެންބަރު 13 ވަނަ ދުވަހުގެ 14:30 ގެ ކުރިން ހުވަދުއަތޮޅު އުތުރުބުރީ ކޮނޑޭ ކައުންސިލުގެ އިދާރާއަށް\nއިތުރުގަޑީގެ މަސައްކަތް ކުރުވައިފިނަމަ ހަމަޖެހިފައިވާ ގަވާއިދުން އިތުރުގަޑީގެ ފައިސާ ދެވޭނެއެވެ.\nސިވިލް ސަރވިސް މުވައްޒަފުންނަށް ދިނުމަށް ސިވިލްސަރވިސްއިން ކަނޑައަޅުއްވާފައިވާ އެލަވަންސާއި ޢިނާޔަތްތައް ދެވޭނެއެވެ.\nސިވިލްސަރވިސް މުވައްޒަފުންނާބެހޭ ގަވާއިދުގައިވާ ގޮތުގެމަތިން ވަޒީފާއާއި، މުސާރައިގެ ކުރިއެރުން ލިބިދެވޭނެއެވެ.\nފުރިހަމަކޮށްފައިވާ އެޕްލިކޭޝަން ފޯމު (އެޕްލިކޭޝަން ފޯމު ސިވިލްސަރވިސް ކޮމިޝަންގެ ވެބްސައިޓް www.csc.gov.mv އިން ލިބެން ހުންނާނެއެވެ.)\nވަޒީފާއަށް އެދޭ ފަރާތަށް ލިބިފައިވާ ތަޢުލީމާއި ތަމްރީނު ދެނެގަތުމަށް ބޭނުންވާ ލިޔުންތަކުގެ ކޮޕީ.\nމަސައްކަތުގެ ތަޖުރިބާ ދެނެގަތުމަށް މަސައްކަތްކުރާ އިދާރާއަކުން ދޫކޮށްފައިވާ ލިޔުންތަކުގެ ކޮޕީ.\nވަޒީފާއަށް އެދޭ ފަރާތުގެ ދިވެހިރައްޔިތެއްކަން އަންގައިދޭ ކާޑުގެ ދެފުށް ފެންނާނޭގޮތަށް، ލިޔެފައިވާ ލިޔުންތައް ކިޔަން އެނގޭފަދަ ކޮޕީއެއް.\nމި އިޢުލާނާ ގުޅިގެން މަޢުލޫމާތު ސާފުކުރެއްވުމަށް ގުޅުއްވާނީ 6820019 ނަންބަރު ފޯނަށެވެ. ފެކްސް ނަންބަރަކީވެސް 6820019 އެވެ. އިތުރު މަޢުލޫމާތު ހޯއްދެވުމަށް ރަސްމީ ދުވަސްތަކުގައި މިއިދާރާއަށް ވަޑައިގެންނެވުމުން އެމަޢުލޫމާތު ލިބިވަޑައިގަންނަވާނެއެވެ.\nޕަބްލިޝްކުރި ގަޑި: 17:45\nސުންގަޑި: 13 ނޮވެންބަރު 2014 14:30